യൂറോപ്പിലൂടെ ഒരു യാത്ര – (യാത്രാ വിവരണം: ഭാഗം 12) | Malayali Manasu\nHome Travel യൂറോപ്പിലൂടെ ഒരു യാത്ര – (യാത്രാ വിവരണം: ഭാഗം 12)\nയൂറോപ്പിലൂടെ ഒരു യാത്ര – (യാത്രാ വിവരണം: ഭാഗം 12)\nരാവിലെ നേരത്തെ എഴുന്നേറ്റു പുതിയ രാജ്യത്തെ പുതിയൊരു പുലരി. ഹോളണ്ടിലെ N. H. Leeueenhorst ഹോട്ടലിൽ രണ്ടാം നിലയിലാണ്. നെതർലാൻഡിലെ പശ്ചിമ തീരത്ത് കിടക്കുന്ന സ്ഥലമാണ് ഹോളണ്ട്. നെതർലാൻഡ് എന്ന രാജ്യത്തിനെ ചിലർ ഹോളണ്ട് എന്നു വിവക്ഷിക്കാറുണ്ട്. പുറത്തേക്കു നോക്കിയപ്പോൾ ശാന്തമായ അന്തരീക്ഷം.7മണി കഴിയുമ്പോഴേക്കും പ്രഭാതഭക്ഷണം കഴിക്കാൻ താഴെയെത്തണം. അതിനാൽ കുളിച്ചൊരുങ്ങി.\n(പര്യടനവേളയിൽ താമസത്തിൽ നേരിട്ട പ്രധാന പ്രശ്നം വാഷ്റൂമിലെ വെള്ളത്തിന്റെ ആയിരുന്നു. വലിയൊരു മഗ് കയ്യിൽ കരുതണമെന്ന് ടൂർ ഓപ്പറേറ്റേഴ്സ് ആദ്യമേ നിർദേശിച്ചിരുന്നു. ബാത്റൂം ഷവറിൽനിന്നോ, വാഷ്ബേസിനിൽ നിന്നോ മഗ്ഗിൽ വെള്ളം നിറച്ചു വേണമായിരുന്നു നമ്മുടെ പ്രാഥമിക കാര്യങ്ങൾ നിർവഹിക്കാൻ. ചില ഇടങ്ങളിൽ ബാത്ത്റൂമും ടോയ്‌ലറ്റും വേറെവേറെയായിരുന്നു. കുടിക്കാനുള്ള വെള്ളവും വാഷ് ബേസിനിൽ നിന്നും ശേഖരിക്കേണ്ടി വന്നിരുന്നു ഇവിടെയുള്ള വെള്ളം വളരെ ശുദ്ധമാണെന്നും ഏതു പൈപ്പിലെ വെള്ളവും കുടിക്കാൻ ഉപയോഗിക്കാം എന്നു ഗൈഡ് പറഞ്ഞിരുന്നു. യാത്ര പുറപ്പെടുമ്പോൾ എല്ലാവരും സ്വന്തം ബാഗിൽ ഓരോ കുപ്പി വെള്ളം കരുതും പിന്നെ ഉച്ചയ്ക്ക് ഭക്ഷണം കഴിക്കുന്ന സ്ഥലത്തുനിന്നും വീണ്ടും വെള്ളം നിറയ്ക്കും ഇതാണ് യാത്രയിലുടനീളം എല്ലാവരും അവലംബിച്ച രീതി)\nമക്കൾക്കെല്ലാം മെസ്സേജ് അയച്ചു. നാട്ടിലെ പലരെയും വാട്സാപ്പിൽ വിളിച്ചു സംസാരിച്ചു ഇവിടത്തെക്കാൾ മൂന്നരമണിക്കൂർ കൂടുതലാണ് ഇന്ത്യൻ സമയം.അതിനാൽ രാത്രി ഞങ്ങൾ തിരിച്ചെത്തുമ്പോഴേക്കും നാട്ടിൽ എല്ലാവരും നല്ല ഉറക്കത്തിലായിരിക്കും.\nഞങ്ങൾ നാലു പേരും പ്രഭാത ഭക്ഷണം കഴിക്കാൻ താഴേക്ക് ചെന്നു. ഞങ്ങൾ ചെല്ലുമ്പോൾ തന്നെ തിരക്ക് തുടങ്ങിയിരുന്നെങ്കിലും ഞങ്ങൾക്ക് തലേദിവസത്തെ പോലെ, പുറത്തേക്കുള്ള കാഴ്ചകൾ കാണാനുള്ള സ്ഥലം തന്നെ കിട്ടി.\nവിഭവസമൃദ്ധമായിരുന്നു പ്രഭാതഭക്ഷണം. പലതരം ജ്യൂസുകൾ ചായ, കാപ്പി, ബ്രഡുകൾ,\nമുട്ട, പലതരം സസ്യ സസ്യേതരവിഭവങ്ങൾ എന്നിങ്ങനെ സമീകൃതരീതിയിൽ ഉള്ള ആഹാരങ്ങൾ നിരത്തിവെച്ചിരിക്കുന്നു. ആവശ്യാനുസരണം എടുത്തു കഴിക്കാം. പുറത്തേക്കു നോക്കി പ്രകൃതി ഭംഗി ആസ്വദിച്ചുകൊണ്ട് ഇരുന്നു ഭക്ഷണം കഴിച്ചു. പുറത്തേക്ക് നോക്കുമ്പോൾ നല്ല മനോഹരമായ പുൽത്തകിടിയും അവിടെവിടെയായി മരക്കൂട്ടങ്ങളും കണ്ടു. കുറച്ചു ദൂരെ പശുക്കളും കുതിരകളും മേയുന്നത് കണ്ടു.\nഎട്ടര മണിയോടെ എല്ലാവരും തയ്യാറായി വാഹനത്തിൽ കയറി.\nതലസ്ഥാനനഗരമായ ആംസ്റ്റർഡാം സിറ്റി കാണുന്നതിനാണ് ആദ്യം പോയത്. പതിനേഴാം നൂറ്റാണ്ടിലാണ് ഇവിടം വലിയൊരു നഗരമായി രൂപാന്തരപ്പെട്ടത്. തെരുവിന്റെ ഒരു ഭാഗത്തു വാഹനം നിർത്തി. ഇനി നടന്നു കൊണ്ടുള്ള നഗരപ്രദക്ഷിണമാണ്. ഒരേ രീതിയിലുള്ള വലിയ വലിയ കെട്ടിടങ്ങൾനഗരത്തിന് ഒരു പ്രത്യേക ഭംഗി നൽകുന്നു. ലോകപ്രശസ്തമായ പല മ്യൂസിയങ്ങളും ഉള്ള ഒരു നഗരമാണ് ആംസ്റ്റർഡാം. വാൻ ഗോഗ് മ്യൂസിയം, ഡയമണ്ട് മ്യൂസിയം തുടങ്ങി പല പ്രശസ്ത മ്യൂസിയങ്ങളും ഇവിടെയുണ്ട്, എന്നാൽ അതെല്ലാം കാണുവാൻ ഞങ്ങൾക്ക് സമയമുണ്ടായിരുന്നില്ല. എല്ലാ സ്ഥലവും കണ്ടു തീർക്കണമെങ്കിൽ ദിവസങ്ങൾ വേണ്ടി വരും, ഞങ്ങൾക്കു ആണെങ്കിൽ സമയപരിമിതിയും. അതിനാൽ ഗൈഡ് പറഞ്ഞുതന്ന കാര്യങ്ങൾ കേട്ട് സംതൃപ്തി അടഞ്ഞു.\nരാവിലെ ആയതിനാൽ നഗരത്തിൽ വലിയ തിരക്ക് ഉണ്ടായിരുന്നില്ല.\nപലയിടങ്ങളിലും കോഫി ഷോപ്പുകൾ കണ്ടു. ഇവിടത്തെ ടൂറിസത്തിന്റെ പ്രധാനാകർഷണമായി നിൽക്കുന്ന കോഫി ഷോപ്പുകളിൽ കിട്ടുന്നത് കാപ്പി അല്ല വീര്യം കുറഞ്ഞ ( soft) ഡ്രഗ്സ് ആണെന്നു ഗൈഡ് പറഞ്ഞു. സ്കൂൾ പരിസരത്ത് ഈ കടകൾ ഇല്ലെന്നും 18 വയസ്സിൽ താഴെയുള്ളവർക്ക് നൽകുകയുമില്ല എന്നും അദ്ദേഹം പറഞ്ഞു\nപിന്നെ കണ്ട പ്രധാന പ്രത്യേകത സൈക്കിൾ യാത്രക്കാരുടെ തിരക്കാണ്. സൈക്കിൾ യാത്രികർക്കു പ്രത്യേകമായി ചുവപ്പ് നിറത്തിലുള്ള പാതകൾ ഒരുക്കിയിട്ടുണ്ട്.\nചില കെട്ടിടങ്ങളെ കുറിച്ച് ഗൈഡ് വാചാലനായി. ഒരു തെരുവോരം ചൂണ്ടിക്കാണിച്ച് അതാണ് ഇവിടത്തെ ചുവന്ന തെരുവ് എന്നും പതിനേഴാം നൂറ്റാണ്ടിൽ കച്ചവടത്തിനായി ലോകത്തിലെ വിവിധ ഭാഗങ്ങളിൽ നിന്നുമെത്തിയ വ്യാപാരികളെ ആകർഷിക്കാൻ ആയിട്ടാണ് ഇവിടെ ചുവന്ന തെരുവുകൾ ഉത്ഭവിച്ചത് എന്നാണ് ചരിത്രം പറയുന്നതെന്നും അദ്ദേഹം പറഞ്ഞു.\nഅതുകഴിഞ്ഞ് എല്ലാവരും ചില കടകളിൽ കയറി. മിക്ക കടകളുടെ മുൻവശത്തും വളരെ വലിയ ഷൂസുകളുടെ മാതൃകകൾ മരം കൊണ്ട് ഉണ്ടാക്കി വെച്ചിരുന്നു. അതിൽ കയറിനിന്ന് ഫോട്ടോ എടുക്കുന്നത് ഞങ്ങൾക്കെല്ലാം കൗതുകമായി തോന്നി. ഒരു കടയിൽ നിന്നും ആംസ്റ്റർഡാം പട്ടണത്തിന്റെ ചിത്രമുള്ള കുറച്ചു മാഗ്നെറ്റ് സ്റ്റിക്കർ വാങ്ങിച്ചു.\nനിറയെ തോടുകളും,കനാലുകളും ട്യൂലിപ് പൂക്കളുമെല്ലാമുള്ള ഒരു സമതല പ്രദേശം ആണ് നെതെർലാൻഡ്. ഞങ്ങൾ എത്തിയത് വസന്തകാലം കഴിഞ്ഞ സമയമായിരുന്നതിനാൽ പൂക്കൾ കുറവായിരുന്നു. എങ്കിലും മറ്റു പല പൂക്കളും തെരുവോരങ്ങളിൽ നിറയെ ഉണ്ടായിരുന്നു.\nശാന്തമായി ഒഴുകുന്ന ഒരു കനാലിന് ചുറ്റുമാണ് നഗരം കെട്ടിപ്പൊക്കിയിരിക്കു ന്നത് . വലുതും ചെറുതുമായ ധാരാളം കനാലുകൾ ഉള്ളതിനാൽ ഉത്തര വെനീസ്( venice of north) എന്ന വിശേഷണവും ഉണ്ട് ഈ പട്ടണത്തിന്. നടന്നു നടന്നു ഞങ്ങൾ ചെന്നെത്തിയത് ലൗവേർസ് കനാൽ ക്രൂയിസ് സംഘടിപ്പിക്കുന്ന യാത്ര നടത്തുന്ന സ്ഥലത്തായിരുന്നു. ഞങ്ങൾക്കുള്ള ടിക്കറ്റ് എടുത്തു ഗൈഡ് വരുന്നതുവരെഅവിടെനിന്ന് പരിസരമാകെ ഒരു വിഹഗവീക്ഷണം നടത്തി.\nസൈക്കിൾ യാത്രക്കാർക്ക് വളരെയധികം പരിഗണന നൽകുന്ന ഒരു നഗരമാണ് ആംസ്റ്റർഡാം. ഞങ്ങൾ നിൽക്കുന്ന ബോട്ടുജെട്ടിയോട് ചേർന്നു രണ്ടായിരത്തിലധികം സൈക്കിളുകൾ പാർക്ക് ചെയ്യുവാനുള്ള സ്ഥലം നവീന രീതിയിൽ പണിതിട്ടുണ്ട്.\nടിക്കറ്റെടുത്ത് ഞങ്ങൾ ബോട്ടിൽ കയറി. കെട്ടിടങ്ങൾക്കിടയിലൂടെയും, വീടുകൾക്കിടയിലൂടെയും ഉള്ള ബോട്ട് സവാരി ഏകദേശം ഒരു മണിക്കൂറോളം നീണ്ടുനിന്നു. ഓഡിയോഗൈഡ് വഴി ഓരോ കെട്ടിടങ്ങളുടേയും ചരിത്രവും പ്രത്യേകതകളും കേട്ടുകൊണ്ടിരുന്നു. ഈ യാത്രകൊണ്ട് നഗരകാഴ്ച്ചകൾ ഒരുവിധം കണ്ടു തീർത്തു.\nബോട്ട് യാത്ര കഴിഞ്ഞ് വീണ്ടും ഞങ്ങളുടെ വാഹനത്തിൽ കയറി. മനോഹരമായ സമതലങ്ങളിലൂടെ ഞങ്ങളുടെ വാഹനം നീങ്ങിക്കൊണ്ടിരുന്നു\nഞങ്ങൾ ചെന്നെത്തിയത് ഹോളണ്ടിലെ പ്രശസ്തമായ ഒരു clog and cheese ഫാക്ടറിയിലാണ്. സമയം പന്ത്രണ്ടേ മുക്കാൽ ആകാറായിരിക്കുന്നു. ആദ്യം ഞങ്ങൾ പോയത് ചീസ് ഉണ്ടാക്കുന്ന സ്ഥലത്തേക്കാണ്. നല്ല തടിയുള്ള ഒരു ജർമൻ മദാമ്മ ഞങ്ങൾക്ക് എല്ലാം വിസ്തരിച്ചു പറഞ്ഞു തരാൻ വേണ്ടി അവിടെ വന്നു. ഇന്ത്യക്കാരാണെന്ന് അറിഞ്ഞപ്പോൾ അവർ ഹിന്ദിയിൽ അഭിസംബോധന ചെയ്തു.പിന്നീട് ഹിന്ദി സംസാരിക്കണോ ഇംഗ്ലീഷ് സംസാരിക്കണോ എന്ന് ചോദിച്ചു. നമ്മളിൽ പലർക്കും ഹിന്ദി അറിയാത്തതിനാൽ ഇംഗ്ലീഷ് മതി എന്ന് പറഞ്ഞു.\nപനീരി(ചീസ് )ന്റെ ഉത്ഭവവും, ഗുണങ്ങളും, വിവിധതരം പനീർക്കട്ടികൾ എങ്ങനെ ഉണ്ടാക്കുന്നു എന്നും വിശദമായി വിവരിച്ചുതന്നു. പല രൂപത്തിലും ഭാവത്തിലും ഉള്ള പനീർ കട്ടികൾ അവിടെ കണ്ടു.\nപിന്നീട് ഞങ്ങൾ പോയത് അതിനോട് തൊട്ടു തന്നെയുള്ള clog( മരത്തിന്റെ പാദുകങ്ങൾ) ഫാക്ടറിയിലേക്ക് ആണ്. പ്രത്യേക മരത്തടിയിൽ ഉണ്ടാക്കുന്ന കലാചാതുരിയുള്ള ഷൂസുകൾ. പണ്ടുകാലത്ത് രാജാക്കന്മാരും പടയാളികളും സാധാരണക്കാരും ഉപയോഗിച്ചിരുന്നത് ഇത്തരം ഷൂസുകൾ ആണത്രേ. ഇന്നത് ഉപയോഗിക്കുന്നത് അലങ്കാര വസ്തുക്കൾ ആയാണ്. വളരെ ചെറുതു മുതൽ വളരെ വലിപ്പമുള്ളതു വരെ. ഒരു പ്രായം കൂടിയ ആൾ അത് എങ്ങനെയാണ് ഉണ്ടാക്കുന്നതെന്ന് കാണിച്ചു തന്നു. ഞങ്ങളുടെ കൂട്ടത്തിലുണ്ടായിരുന്ന യുഎസിൽ നിന്നും വന്നിരുന്ന ഒരു പയ്യനെ വിളിച്ചു ആ വാൾ ഉപയോഗിച്ച് മരം അതുപോലെ കൊത്തിഎടുക്കാൻ സാധിക്കുമോ എന്ന് ചോദിച്ചു. (വാഹനത്തിൽ ഞങ്ങളുടെ തൊട്ടുമുന്നിലുള്ള ഇരിപ്പിടങ്ങളിൽ ആയിരുന്നു അവനും((ഹൃഥ്വിക്)അനിയത്തിയുംഅച്ഛനും അമ്മയും ഇരുന്നിരുന്നത്. ആദ്യ ദിവസങ്ങളിൽ ആ കുടുംബം ആരുമായും അധികം അടുപ്പം കാണിച്ചിരുന്നില്ല, എന്നു മാത്രമല്ല അവരുടെ സൗകര്യത്തിനനുസരിച്ച് ഇരിപ്പിടങ്ങൾ പിന്നിലേക്ക് നീട്ടുകയും ചെയ്തിരുന്നു. ദിവസങ്ങൾ കഴിയുമ്പോൾ ഞങ്ങളുമായി അടുപ്പത്തിലായി. പ്രത്യേകിച്ച് കുട്ടികൾ. ഏട്ടനും അനിയത്തിയും തമ്മിലുള്ള കളിയും പിണക്കവും എല്ലാം കാണുമ്പോൾ ഞാൻ നീലുവിനെയും പ്രശാന്തിനെയും ഓർത്തു കൊണ്ടിരുന്നു. ഏട്ടൻ യൂണിവേഴ്സിറ്റിയിൽ ചേരുന്നതിനുമുമ്പ് കുറച്ചുദിവസം അനിയത്തിയേയും കൊണ്ടുള്ള ഒരു യാത്ര.നടന്നുകൊണ്ടുള്ള യാത്രാവേളകളിൽ അവൾ ഇടയ്ക്കു എന്റെ മുന്നിൽ വന്നു വഴിമുടക്കും, അല്ലെങ്കിൽ പിന്നിൽ വന്നു മുടി വലിക്കും എന്നിട്ട് ഒന്നു ചിരിച്ചു ഓടിപ്പോകും).അവൻ അത് കുറച്ചുനേരം ശ്രമിച്ചു, ഒടുവിൽ രണ്ടുമൂന്നു ചീളുകൾ ചീകിയെടുത്തു.\nപാദരക്ഷകളുടെ ചരിത്രം അദ്ദേഹം വിവരിച്ചു തന്നു ഒരു പ്രത്യേക തരത്തിലുള്ള ഷൂസ് കാണിച്ചുകൊണ്ട് അതിന്റെ പ്രത്യേകത എന്താണെന്ന് ഞങ്ങളോട് ചോദിച്ചു. ഞങ്ങൾ ശ്രദ്ധിച്ചു നോക്കിയപ്പോൾ ഷൂസിന് മുൻഭാഗം ആയി കാണുന്നത് ഉപ്പൂറ്റിയുടെ ഭാഗമാണ്. ഷൂസ് ധരിച്ച് നടന്നാൽ, കാലടയാളങ്ങൾ ചൂണ്ടിക്കാണിക്കുന്നത് എതിർദിശ ആയിരിക്കും.അതിന്റെ ചരിത്രം അദ്ദേഹം പറഞ്ഞു തന്നു. പണ്ടുകാലത്ത് ചാരന്മാരും കള്ളന്മാരും ഉപയോഗിച്ചിരുന്നത് ഇത്തരം പാദരക്ഷകൾ ആണത്രേ.\nഅവിടെ ഉണ്ടാക്കിയിരുന്ന പാദരക്ഷകൾ ഭൂരിഭാഗവും മഞ്ഞനിറത്തിലുള്ളവ ആയിരുന്നു.\nഈ പണിശാലയിൽ നിന്നും പുറത്തേക്ക് കടക്കുമ്പോൾ കാണുന്ന വലിയൊരു ഹാളിൽ പരമ്പരാഗതരീതിയിൽ നിർമ്മിക്കുന്ന നല്ല ഗുണമേന്മയുള്ള വൈനും കൗതുകവസ്തുക്കളും പ്രദർശനത്തിനും വിൽപ്പനയ്ക്കുമായി വെച്ചിരിക്കുന്നതു കണ്ടു. കൗതുകവസ്തുക്കളിൽ ഭൂരിഭാഗവും ട്യൂലിപ് പൂക്കളും, കാറ്റാടി യന്ത്രങ്ങളും, പരമ്പരാഗത രീതിയിൽ വസ്ത്രധാരണം ചെയ്ത പാവകളും ആയിരുന്നു. കൂട്ടത്തിലുണ്ടായിരുന്ന പലരും വൈൻ വാങ്ങി. അതിനോട് തൊട്ട് തന്നെയുണ്ടായിരുന്ന ഭോജനശാലയിൽ ആയിരുന്നു ഉച്ചഭക്ഷണം.\nസമയം രണ്ടര കഴിഞ്ഞിരിക്കുന്നു.\nഇനിയുള്ള ഞങ്ങളുടെ യാത്ര വോളൻഡം (volandam ) പട്ടണത്തിലേക്ക് ആണ്. അതിനെക്കുറിച്ച് അടുത്ത ലക്കത്തിൽ എഴുതാം\nPrevious articleതക്കാളി അച്ചാർ ഉണ്ടാക്കുന്ന വിധം\nNext articleസംഭോഗം അഥവാ ലൈംഗിക ബന്ധം (വന്ധ്യതയും ഹോമിയോപതിയും)


പ്രസ് ക്ലബില് വാര്‍ത്താ സമ്മേളനം കഴിഞ്ഞ് ഇറങ്ങുമ്പോള് മനുഷ്യാവകാശ പ്രവര്‍ത്തകന് അറസ്റ്റില്\n24 April 2015 3:38 PM GMT\nമാവോയിസ്റ്റ് ബന്ധമാരോപിച്ച് കോഴിക്കോട്ട് മനുഷ്യാവകാശപ്രവര്‍ത്തകന് അറസ്റ്റില്. റവലൂഷണറി ഡമോക്രാറ്റിക് ഫ്രണ്ട് (ആര്.ഡി.എഫ്) സംസ്ഥാന പ്രസിഡന്റ് വടകര ചോമ്പാല് സ്വദേശി ടി.സുഗതനാണ് അറസ്റ്റിലായത്. കോഴിക്കോട് പ്രസ് ക്ലബില് വാര്‍ത്താ സമ്മേളനത്തിനുശേഷം പുറത്തിറങ്ങുമ്പോള് മഫ്ടിയിലെത്തിയ പൊലീസ് അറസ്റ്റ് ചെയ്യുകയായിരുന്നു. ഏപ്രില് 22ന് ഇരിട്ടിയില് 'മാവോയിസം ഭീകരവാദമല്ല, വിമോചനത്തിന്റെ വഴികാട്ടി' എന്ന പോസ്റ്റര് ഒട്ടിച്ചതിനെതിരെ ഇരിട്ടി പോലീസ് എടുത്ത കേസിലാണ് അറസ്റ്റ്. ഈ കേസില് നിലവില് ആര്‍ഡിഎഫ് സംസ്ഥാന സെക്രട്ടറി അജയന് മണ്ണൂര്, കരിവള്ളൂര് രാമകൃഷ്ണന് എന്നിവര് അറസ്റ്റിലാണ്. ആര്‍ഡിഎഫ് പ്രവര്‍ത്തകരായ കൊല്ലം സ്വദേശി ബാഹുലേയന്, ഔസേപ്പ് എന്നിവരെക്കൂടി പോലീസ് തെരയുന്നുണ്ട്. അഞ്ചുപേര്‍ക്കുമെതിരെ യുഎപിഎ ചുമത്തിയതായാണ് വിവരം.\nപോസ്റ്റര് ഒട്ടിച്ചതിന്റെ പേരില് അജയന് മണ്ണൂരിനേയും രാമകൃഷ്ണനേയും യുഎപിഎ ചുമത്തി അറസ്റ്റ് ചെയ്തതില് പ്രതിഷേധം അറിയിക്കാനായി പഴയ നക്‌സല് നേതാവും മനുഷ്യാവകാശ പ്രവര്‍ത്തകനുമായ ഗ്രോവാസുവിന്റെ നേതൃത്വത്തില് ഇന്ന് ഉച്ചയ്ക്ക് 12ന് കോഴിക്കോട് പ്രസ്‌ക്ലബില് വാര്‍ത്താസമ്മേളനം വിളിച്ചിരുന്നു. അതില് പങ്കെടുക്കാനെത്തിയതാണ് സുഗതന്. വാര്‍ത്താ സമ്മേളനം കഴിഞ്ഞ് ഒരു മണിയോടെ പ്രസ് ക്ലബില് നിന്ന് പുറത്തിറങ്ങുമ്പോഴാണ് താഴെ കാത്തുനില്‍ക്കുകയായിരുന്ന പൊലീസ് സുഗതനെ കസ്റ്റഡിയിലെടുത്തത്. ഗ്രോവാസുവിന്റെ നേതൃത്വത്തില് മനുഷ്യാവകാശ പ്രവര്‍ത്തകര് പൊലീസിനെതിരായി മുദ്രാവാക്യം വിളിച്ചു.\nമാവോയിസ്റ്റ് വേട്ടയുടെ പേരില് മനുഷ്യാവകാശപ്രവര്‍ത്തകരെ പിടികൂടി യുഎപിഎ ചുമത്തി ജാമ്യംപോലും നിഷേധിച്ച് അകത്തിടുന്നത് ജനാധിപത്യ വിരുദ്ധമാണെന്ന് ഗ്രോവാസു പറഞ്ഞു. മാവോയിസ്റ്റ് ആശയങ്ങള് രാജ്യത്ത് നിരോധിച്ചിട്ടില്ല. മാവോയിസം പ്രചരിപ്പിക്കുന്നതും മവോ സാഹിത്യം കൈവശം വെക്കുന്നതും കുറ്റകരമല്ലെന്ന് സുപ്രീംകോടതിതന്നെ വ്യക്തമാക്കിയതാണ്. പിന്നെ എന്തിന്റെ അടിസ്ഥാനത്തിലാണ് മനുഷ്യാവകാശ പ്രവര്‍ത്തരെ പൊലീസ് കിരാത നിയമം ഉപയോഗിച്ച് അറസ്റ്റ് ചെയ്ത് അകത്തിടുന്നതെന്ന് ഗ്രോവാസു ചോദിച്ചു. 21ന് ഇതേ പോസ്റ്റര് കാസര്‍ഗോഡ് പരപ്പയില് ഒട്ടിച്ചപ്പോള് സുഗതനെ പൊലീസ് കസ്റ്റഡിയില് എടുത്തെങ്കിലും വിട്ടയക്കുകയായിരുന്നു.\nആര്‍ഡിഎഫ് ഒരു നിരോധിത സംഘടനയല്ല. രാജ്യത്തിന്റെ വിവിധഭാഗങ്ങളില് വര്‍ഷങ്ങളായി പ്രവര്‍ത്തിച്ചു വരികയാണ്. ആശയമാണ് അവരുടെ ആയുധം. മറിച്ച് വാളുകളും തോക്കുകളുമല്ല. സായുധരായി അക്രമിക്കുന്നവരെയല്ലാതെ വാക്കുകളും പോസ്റ്ററും ഉപയോഗിച്ച് പ്രചരണം നടത്തുന്നവരെ അറസ്റ്റ് ചെയ്ത് അകത്തിടാന് തുടങ്ങിയാല് കേരളത്തിലെ തടവറകള് മതിയാവില്ലെന്നും ഗ്രോവാസു കൂട്ടിച്ചേര്‍ത്തു.\nസുഗതനെ പിന്നീട് ഇരിട്ടി പൊലീസിന് കൈമാറി.


mla pp chitharanjan against vt balram - Samakalika Malayalam\nബല്‍റാമിന്റെ മുന്നില് ഞാന് വെറുമൊരു പുഴു; മറുപടിയുമായി ചിത്തരഞ്ജന്\nBy സമകാലിക മലയാളം ഡെസ്‌ക് | Published: 03rd April 2022 10:03 PM |\nLast Updated: 03rd April 2022 10:04 PM | A+A A- |\nവിടി ബല്‍റാം - പിപി ചിത്തരഞ്ജന്\nആലപ്പുഴ: കോണ്‍ഗ്രസ് നേതാവും മുന് എംഎല്‍എയുമായ വി ടി ബല്‍റാമിന് മറുപടിയുമായി എംഎല്‍എ പി പി ചിത്തരഞ്ജന്. രണ്ട് മുട്ടക്കറിക്കും അഞ്ച് പാലപ്പത്തിനും ഹോട്ടല് അമിത വില ഈടാക്കിയെന്ന ചിത്തരഞ്ജന്റെ ആരോപണത്തിനാണ് ബല്‍റാം മറുപടി നല്‍കിയത്. തുടര്‍ന്ന് ബല്‍റാമിന് മറുപടി നല്‍കി എംഎല്‍എയും രംഗത്തെത്തി.\nകെപിസിസി വൈസ് പ്രസിഡന്റും മുന് എംഎല്‍എയുമായ വി ടി ബലറാം ഇത്ര അധഃപതിക്കാമോയെന്ന് ചിത്തരഞ്ജന് ചോദിച്ചു. എന്റെ ഫോട്ടയടക്കം ഇട്ട് എത്ര വില കുറഞ്ഞ നിലയിലാണ് അദ്ദേഹം പ്രതികരിച്ചിട്ടുള്ളത്. ഒരു സാധാരണ യൂത്ത് കോണ്‍ഗ്രസ് പ്രവര്‍ത്തകന് ഇതിലും എത്രയോ നിലവാരമുണ്ടാവും. മഹാനായ എകെജിയെ അടക്കം ഏറ്റവും മ്ലേച്ഛമായ നിലയില് അധിക്ഷേപിച്ചിട്ടുള്ള ബല്‍റാമിന്റെ മുന്നില് ഞാന് വെറുമൊരു പുഴു മാത്രമാണെന്നും ചിത്തരഞ്ജന് കുറിച്ചു.\nചിത്തരഞ്ജന്റെ കുറിപ്പിന്റെ പൂര്‍ണരൂപം\nഅപഹാസ്യങ്ങള് തുടരട്ടെ.. ഇതില് വാടില്ല ഈ എളിയ കമ്മ്യൂണിസ്റ്റ്..\nഅന്യായമായ വില ചോദ്യം ചെയ്തതിന്റെ പേരില് ഫെയ്‌സ്ബുക്ക് ഉള്‍പ്പെടെയുള്ള സാമൂഹ്യ മാധ്യമങ്ങളിലൂടെ തികച്ചും രാഷ്ട്രീയ താല്പര്യത്തോടെ വ്യക്തിപരമായി എന്നെ ആക്ഷേപിച്ചു കൊണ്ടുള്ള പോസ്റ്റുകളും ട്രോളുകളും തിമിര്‍ത്താടുകയാണ്. അതെല്ലാം കണ്ട് ബേജാറാവുന്നയാളല്ല ഞാന് എന്ന വിവരം സൂചിപ്പിക്കട്ടെ.\nഞാന് ചെയ്ത തെറ്റെന്താണ് ?. സാധാരണക്കാരായ മഹാഭൂരിപക്ഷം ആളുകള് ജീവിക്കുന്ന ഈ പ്രദേശത്ത്5രൂപയില് താഴെ വിലയുള്ള കോഴിമുട്ട കൊണ്ടുള്ള കറിക്ക് 50 രൂപ ഉണ്ടാക്കിയപ്പോള്, ഒരു പാലപ്പത്തിന് 15 രൂപ ഈടാക്കിയപ്പോള് ബില്ലിന് പ്രകാരമുള്ള കാശ് കൊടുത്തതിനു ശേഷം ഇത് അമിതമായ നിരക്കാണെന്ന് പറഞ്ഞതാണോ എന്റെ തെറ്റ്.? ബന്ധപ്പെട്ട കടയുടെ സിസിടിവി ദൃശ്യങ്ങള് പരിശോധിച്ചാല് ഇതെല്ലാം ബോധ്യപ്പെടുന്നതാണ്. എന്ത് ചെയ്താലും ട്രോളുകളിലൂടെ ആരെയും അധിക്ഷേപിക്കുന്ന കുറെ പേരുണ്ട് എന്ന് നമുക്കറിയാം.\nഎന്നാല് കെപിസിസി വൈസ് പ്രസിഡണ്ടും മുന് എംഎല്‍എയുമായ വി ടി ബലറാം ഇത്ര അധഃപതിക്കാമോ ? ഉത്തരവാദിത്തപ്പെട്ട ഒരു പൊതുപ്രവര്‍ത്തകനായ എന്റെ ഫോട്ടയടക്കം ഇട്ട് എത്ര വില കുറഞ്ഞ നിലയിലാണ് അദ്ദേഹം പ്രതികരിച്ചിട്ടുള്ളത്. ഒരു സാധാരണ യൂത്ത് കോണ്‍ഗ്രസ് പ്രവര്‍ത്തകന് ഇതിലും എത്രയോ നിലവാരമുണ്ടാവും. മഹാനായ എകെജിയെ അടക്കം ഏറ്റവും മ്ലേച്ഛമായ നിലയില് അധിക്ഷേപിച്ചിട്ടുള്ള ബല്‍റാമിന്റെ മുന്നില് ഞാന് വെറുമൊരു പുഴു മാത്രം.\nസാധാരണ ഒരു മത്സ്യത്തൊഴിലാളിയുടെ മകനായ എനിക്ക് ഈ അന്യായ വില കണ്ടപ്പോഴുണ്ടായ ധാര്‍മ്മിക രോഷമാണ് ഞാന് പരാതിയിലൂടെ പ്രകടിപ്പിച്ചത്. അതൊരു പൊതുപ്രവര്‍ത്തകന്റെ ചുമതലയാണെന്നാണ് എന്റെ വിശ്വാസം. പക്ഷേ എന്നെ ആക്ഷേപിക്കുന്നവര് അമിതവില ഈടാക്കിയ സ്ഥാപനത്തിന്റെ പക്ഷത്തുനിന്ന് സാധാരണക്കാരായ ജനങ്ങള്‍ക്ക് എതിരെയാണ് സംസാരിക്കുന്നത് എന്ന് അവര് ഓര്‍ക്കുന്നത് നന്നായിരിക്കും. എന്നെ നിങ്ങള്‍ക്ക് ആക്ഷേപിക്കാം, അപഹസിക്കാം, അത് തുടരട്ടെ. ഇതിലൊന്നും വാടി പോകുന്നവനല്ല ഈ എളിയ കമ്യൂണിസ്റ്റുകാരനെന്ന് ഓര്‍മ്മിപ്പിക്കട്ടെ..\nഉത്തരവാദപ്പെട്ട ഒരു പത്രത്തില് ഇന്ന് രാവിലെ ഒരു എംഎല്‍എയുടെ പേരും ഫോട്ടോയും സഹിതം പ്രസിദ്ധീകരിക്കപ്പെട്ട വാര്‍ത്തയാണിത്. എംഎല്‍എ ഒരു ഹോട്ടലില് നിന്ന് ഭക്ഷണം കഴിച്ചിട്ട് പണം നല്‍കാതെ പോയി എന്ന് ഹോട്ടലുടമ പേരുസഹിതം ആരോപണം ഉന്നയിക്കുന്നതാണ് വാര്‍ത്ത. എംഎല്‍എയോട് രാഷ്ട്രീയ വിരോധമുള്ള ഏതെങ്കിലും എതിര് രാഷ്ട്രീയപാര്‍ട്ടി പത്രത്തിലല്ല, നിഷ്പക്ഷമെന്നതിലപ്പുറം പൊതുവേ ഇടതുപക്ഷ അനുകൂലമെന്ന് വിലയിരുത്തപ്പെടുന്ന ഒരു പത്രത്തിലാണ് വാര്‍ത്ത വന്നിട്ടുള്ളത്. രാവിലെത്തൊട്ട് ഈ വാര്‍ത്തയുടെ സ്‌ക്രീന് ഷോട്ട് സാമൂഹിക മാധ്യമങ്ങളിലും പ്രചരിക്കുന്നുണ്ട്.\nആരോപണ വിധേയനായ എംഎല്‍എ യുടെ ഫേസ്ബുക്ക് പേജ് ഞാന് അല്‍പം മുന്‍പ് പരിശോധിച്ചു. ഈ പത്രവാര്‍ത്ത നിഷേധിച്ച് അദ്ദേഹം ഒരു വരി പോലും എഴുതിയിട്ടില്ല. വ്യാജ വാര്‍ത്തയാണെങ്കില് അതിനെതിരെ ഒരു പ്രതിഷേധവും അദ്ദേഹം രേഖപ്പെടുത്തിയതായി കാണുന്നില്ല.\nഎന്നിരുന്നാലും ആ വാര്‍ത്തയെ അധികരിച്ച് ഞാനൊരു ഒറ്റവരി പ്രതികരണം നടത്തിയത് അദ്ദേഹം പെട്ടെന്ന് തന്നെ ശ്രദ്ധിക്കുകയും അതിന്റെ പേരില് എന്നെ ഭര്‍ത്സിച്ച് പോസ്റ്റിടുകയും ചെയ്തിട്ടുണ്ട്. എന്തൊരു ശുഷ്‌ക്കാന്തി! മാത്രമല്ല, എന്നെ തെറിവിളിക്കാന് സ്വന്തം അണികള്‍ക്ക് ചില വൈകാരിക ലീഡുകളും പോസ്റ്റിലൂടെ എംഎല്‍എ ഇട്ടുകൊടുക്കുന്നുണ്ട്.\nപൊന്നു എംഎല്‍എ, നിങ്ങളുടെ പേരും ഫോട്ടോയും വച്ചുള്ള വാര്‍ത്ത ആദ്യം വന്നത് എന്റെ ഫേസ്ബുക്ക് പേജിലല്ല, ആ പത്രത്തിന്റെ പേജിലാണ്. ധൈര്യമുണ്ടെങ്കില് ആ പത്രത്തിനെതിരെ കേസ് കൊടുത്ത് വാര്‍ത്ത പിന്‍വലിപ്പിക്കൂ. അതല്ലെങ്കില് ഏഷ്യാനെറ്റിനും വിനു വി ജോണിനുമെതിരെ എന്നപോലെ ആ പത്രമാഫീസിലേക്ക് പാര്‍ട്ടി സഖാക്കളെക്കൊണ്ട് പ്രതിഷേധ പരിപാടി സംഘടിപ്പിക്കൂ. എന്നിട്ടാകാം മറ്റുള്ളവരുടെ മേല് കുതിരകയറല്. ഏതായാലും നിങ്ങള് ഭക്ഷണം കഴിച്ച് കാശ് കൊടുക്കാതെ മുങ്ങിയതിനും ഞാന് തെറി കേള്‍ക്കണം എന്ന് പറഞ്ഞാല് അത് കുറച്ച് കഷ്ടമാണ്.\nVT Balram വിടി ബല്‍റാം പി പി ചിത്തരഞ്ജന്


ആലുവയില് ജലനിരപ്പ് ഉയരുന്നു; ബലിതര്‍പ്പണത്തെ ബാധിക്കാന് സാധ്യത; ജനങ്ങള്‍ക്ക് ജാഗ്രതാ നിര്‍ദേശം | The Indian Telegram\nആലുവ: അണക്കെട്ടുകളുടെ ഷട്ടറുകള് തുറന്നതോടെ എറണാകുളം ജില്ലയിലെ താഴ്ന്ന പ്രദേശങ്ങള് വെള്ളത്തിലായി. ചെറുതോണി, ഭൂതത്താന്‍കെട്ട്, ഇടമലയാര് അണക്കെട്ടുകള് തുറന്നതോടെ ആലുവയിലും പരിസരത്തും ജലനിരപ്പുയരുകയാണ്. ആലുവയിലെ ഏലൂര്, കുറ്റിക്കാട്ടുകര എന്നിവിടങ്ങളില് റോഡിലും വീടുകളിലും വെള്ളം കയറി. ഇവിടെനിന്നും ജനങ്ങളെ മാറ്റി പാര്‍പ്പിച്ചിട്ടുണ്ടെങ്കിലും വീട്ടുപകരണങ്ങളും മറ്റും വെള്ളം കയറി നശിച്ചു.\nആലുവയില് ആയിരത്തിലധികം വീടുകളിലാണ് വെള്ളം കയറിയത്. ഏലൂര്, കുറ്റിക്കാട്ടുകര പ്രദേശങ്ങളില് നിന്നെല്ലാം ജനങ്ങളെ സുരക്ഷാ കേന്ദ്രങ്ങളിലേക്ക് മാറ്റി പാര്‍പ്പിച്ചിരിക്കുകയാണ്. ആലുവ മണപ്പുറം പൂര്‍ണമായും വെള്ളത്തിലായതോടെ ബലിതര്‍പ്പണം ചെയ്യാന് വരുന്നവര് ജാഗ്രത പുലര്‍ത്തണമെന്ന് അറിയിപ്പ് നല്‍കിയിട്ടുണ്ട്. മണപ്പുറത്ത് നടത്തിവരാറുള്ള ബലിതര്‍പ്പണം ഉയര്‍ന്ന പ്രദേശത്തേക്ക് മാറ്റേണ്ടി വരുമെന്നാണ് വിവരം.\nശനിയാഴ്ച പുലര്‍ച്ചെ നാലുമണി മുതല് ഉച്ചവരെയാണ് വാവുബലി തര്‍പ്പണം. ശിവരാത്രി കഴിഞ്ഞാല് കൂടുതല് പേര് ബലിതര്‍പ്പണത്തിനായി എത്തുന്നത് കര്‍ക്കടക വാവിലാണ്. പതിനായിരക്കണക്കിനു പേരാണ് പെരിയാറിനു തീരത്തുള്ള മണപ്പുറത്ത് ബലിതര്‍പ്പണം നടത്തി മടങ്ങുന്നത്. പുഴയോരത്ത് 121 ബലിത്തറകള് ഒരുക്കാന് ഇത്തവണ തയ്യാറെടുപ്പുകള് നടത്തിയിരുന്നു. എന്നാല് ഇടമലയാറിനു പിന്നാലെ ഇടുക്കി അണക്കെട്ടും തുറന്നുവിട്ടതോടെ മണപ്പുറത്തെ ജലനിരപ്പ് ശനിയാഴ്ചയോടെ താഴാന് ഇടയില്ലെന്നാണ് കരുതുന്നത്. ഇതോടെ ഉയര്‍ന്ന പ്രദേശത്തു വച്ച് ബലിതര്‍പ്പണം നടത്തേണ്ടി വരും.\n2013ല് ഇടമലയാര് അണക്കെട്ട് തുറന്നപ്പോള് സമാന സാഹചര്യമാണ് ഉണ്ടായിരുന്നത്. അന്ന് മണപ്പുറം റോഡില് വച്ചാണ് ബലിതര്‍പ്പണം നടത്തിയത്. ഇന്നലെ 12.30യോടെയാണ് ഇടുക്കി ഡാമിലെ ആദ്യ ഷട്ടര് തുറന്നത്. ആദ്യത്തെ ഷട്ടര് തുറന്ന് മണിക്കൂറുകള് പിന്നിട്ടപ്പോള് തന്നെ പെരിയാറിന്റെ തീരത്തുള്ള താഴ്ന്ന പ്രദേശങ്ങള് വെള്ളത്തിലായിരുന്നു. ഇന്ന് രാവിലെ രണ്ടു ഷട്ടറുകള് കൂടി തുറന്നതോടെ ഡാമിന് തൊട്ടടുത്ത പ്രദേശമായ ചെറുതോണിയില് വെള്ളത്തിലായി. നേരത്തേ തന്നെ സുരക്ഷാ നടപടികള് എടുത്തിരുന്നതിനാല് ആള്‍ക്കാരെ വീടുകളില് നിന്നും ക്യാമ്പിലേക്ക് മാറ്റിയിട്ടുണ്ട്.\nഇടമലയാറില് ഷട്ടറുകള് ഉടന് അടയ്ക്കുമെന്ന് മന്ത്രി എം എം മണി (വീഡിയോ)


ലഹരി ഉപയോഗിച്ചശേഷം ബഹളംവെച്ചു, ചോദ്യംചെയ്തയാളുടെ വീട് ആക്രമിച്ചു; മൂന്നുപേര് അറസ്റ്റില് | kollam news\nലഹരി ഉപയോഗിച്ചശേഷം ബഹളംവെച്ചു, ചോദ്യംചെയ്തയാളുടെ വീട് ആക്രമിച്ചു; മൂന്നുപേര് അറസ്റ്റില്\nJan 7, 2021, 10:46 AM IST\nജ്യോതിഷ്, റാംജിത്ത്, ആദിത്യന്\nകൊട്ടിയം:വീടുകയറി ആക്രമിച്ച കേസില് മയ്യനാട് കാരിക്കുഴിയില് ലഹരിവില്‍ക്കുന്ന മൂന്ന് യുവാക്കളെ ഇരവിപുരം പോലീസ് അറസ്റ്റ് ചെയ്തു. അക്കോലില് ഇളവയലില് ഉണ്ണി എന്ന റാംജിത്ത് (19), വാളത്തുംഗല് കളരി ക്ഷേത്രത്തിനുസമീപം അഞ്ജനയില് അപ്പു എന്ന ആദിത്യന് (19), മയ്യനാട് നടുവിലക്കര കോവുചിറ കവിതവിലാസത്തില് ജ്യോതിഷ് (20) എന്നിവരാണ് അറസ്റ്റിലായത്.\nമയ്യനാട് കാരിക്കുഴി വയലില്‍വീട്ടില് ജയന് തമ്പി, ഭാര്യ പദ്മിനി, മകന് വിശാഖ് എന്നിവരെ ആക്രമിച്ച കേസിലാണ് അറസ്റ്റ്. കൂട്ടംകൂടി ലഹരി ഉപയോഗിച്ചശേഷം ബഹളംകൂട്ടിയത് ചോദ്യംചെയ്തതിനാണ് ഇവര് ജയന് തമ്പിയുടെ വീട്ടുപകരണങ്ങളും മറ്റും നശിപ്പിച്ചത്. റാംജിത്തിനെ നെടുമങ്ങാട്ടെ ഒളിത്താവളത്തില്‍നിന്നും മറ്റു രണ്ടുപേരെ മംഗലപുരത്തെ ലോഡ്ജില്‍നിന്നുമാണ് പിടികൂടിയത്. മയക്കുമരുന്നുകേസുകളില് ഒളിവില് കഴിയുകയായിരുന്ന റഫീക്കിനൊപ്പമാണ് രണ്ടുപേര് മംഗലപുരത്ത് ഒളിവില് കഴിഞ്ഞിരുന്നത്. ഇയാളെ പിടികൂടി എക്‌സൈസ് കമ്മിഷണര്‍ക്ക് കൈമാറി.\nഇരവിപുരം എസ്.എച്ച്.ഒ.യുടെ നേതൃത്വത്തില് പ്രത്യേക അന്വേഷണസംഘം രൂപവത്കരിച്ചിരുന്നു. എസ്.ഐ.മാരായ അനീഷ്, ബിനോദ് കുമാര്, ദീപു, ജൂനിയര് എസ്.ഐ.മാരായ ഷെമീര്, സൂരജ് ഭാസ്‌കര്, ജി.എസ്.ഐ. ജയകുമാര്, എ.എസ്.ഐ. ഷിബു ജെ.പീറ്റര്, സി.പി.ഒ. സാബിത്ത് എന്നിവരടങ്ങിയ സംഘമാണ് പ്രതികളെ പിടികൂടിയത്.\nContent Highlights: three arrested in kottiyam


വരട്ടാറിലേത് ജീവനില്ലാത്ത ജലം | Chengannoor\nവരട്ടാറിലേത് ജീവനില്ലാത്ത ജലം\nPublished: Mar 20, 2017, 07:00 AM IST\nസെന്റര് ഫോര് വാട്ടര് റിസോഴ്സസ് ഡെവലപ്മെന്റ് ആന്‍ഡ് മാനേജ്മെന്റിലെ ശാസ്ത്രജ്ഞര് ഇരമല്ലിക്കരയിലെ വാളത്തോട്ടില്‍നിന്ന് പരിശോധനയ്ക്കായി വെള്ളം ശേഖരിക്കുന്നു\nചെങ്ങന്നൂര്: ജലമാണ് ജീവന്റെ ആധാരം. എന്നാല്, വരട്ടാറിലെ വെള്ളത്തിന് ജീവനില്ലെന്ന് കണ്ടെത്തല്. ശുദ്ധജലത്തിന് ആവശ്യമായ ഘടകങ്ങള് ഒട്ടുംതന്നെയില്ല. ജലജീവികള്‍ക്ക് വളരാനുള്ള സാഹചര്യവും തുലോം കുറവാണെന്ന കണ്ടെത്തല് ഞെട്ടിക്കുന്നതാണ്. വരട്ടാറിലെ വെള്ളം സ്ഥിരമായി ഉപയോഗിക്കുന്നവര് മാരകരോഗങ്ങളുടെ അടിമകളാവുമെന്ന മുന്നറിയിപ്പുമുണ്ട്.\nസെന്റര് ഫോര് വാട്ടര് റിസോഴ്‌സസ് ഡെവലപ്‌മെന്റ് ആന്‍ഡ് മാനേജ്‌മെന്റ് (സി.ഡബ്ല്യു.ആര്.ഡി.എം.) ആണ് ഇതുസംബന്ധിച്ച് പഠനം നടത്തിയത്. കേരള ശാസ്ത്രസാങ്കേതിക പരിസ്ഥിതി കൗണ്‍സിലിന്റെ കീഴിലുള്ള സ്ഥാപനമാണിത്. ആധുനിക സംവിധാനങ്ങളോടുകൂടി സഞ്ചരിക്കുന്ന ലാബോറട്ടറിയില് കോഴിക്കോട്ടുനിന്ന് എത്തിയ ശാസ്ത്രജ്ഞസംഘമാണ് വെള്ളം പരിശോധിച്ച് റിപ്പോര്‍ട്ട് പുറത്തുവിട്ടിരിക്കുന്നത്. പമ്പാ പരിരക്ഷണസമിതി, അക്ഷയ പമ്പാ മിഷന് എന്നിവരുമായി സഹകരിച്ചായിരുന്നു പഠനം.\nവരട്ടാറിലെയും സമീപപ്രദേശങ്ങളിലെ പതിനഞ്ചോളം കിണറുകളിലെയും വെള്ളം സംഘം പരിശോധിച്ചു. പുതുക്കുളങ്ങരമുതല് പമ്പാനദിയെയും മണിമലയാറിനെയും ബന്ധിപ്പിക്കുന്ന ഇരമല്ലിക്കര വാളത്തോട് വരെയുള്ള ഭാഗങ്ങളില് സംഘം സന്ദര്‍ശനം നടത്തി.\nഫ്‌ളൂറൈഡ്, നൈട്രേറ്റ് എന്നീ ഇതരവസ്തുക്കള് അമിതമായതിനാല് സൂര്യപ്രകാശം കടക്കാന് പ്രയാസമാണ്. ജലത്തിലെ സൂക്ഷ്മജീവികള്‍ക്ക് ജീവഹാനിയാണ് ഫലം. ഇവയുടെ പ്രത്യുത്പാദനവും അസാധ്യമാകും. ജലത്തിലെ പി.എച്ച്. മൂല്യം മുതല് ഇ-കോളിവരെയുള്ള ഘടകങ്ങള് പരിശോധിച്ചതില്‍നിന്നാണ് റിപ്പോര്‍ട്ട് തയ്യാറാക്കിയിരിക്കുന്നത്.\nവെള്ളത്തിന്റെ ഗുണനിലവാരം ഇങ്ങനെ\nപി.എച്ച്.മൂല്യം (അസിഡിറ്റി, അമ്ലത്വം)- കൂടുതല്\nവെള്ളത്തിന്റെ നിറം (ഹേസണ് യൂണിറ്റ് -എച്ച്.യു. അഞ്ച് യൂണിറ്റില് അധികം)- ശുദ്ധജലത്തിന്റെ നിറം ഇല്ല\nറ്റി.ഡി.എസ്. (ടോട്ടല് ഡിസോള്‍വ്ഡ് സോളിഡ്‌സ്)- കൂടുതല്\nകോളിഫോം ബാക്ടീരിയ (മനുഷ്യവിസര്‍ജ്യത്തില്‍നിന്ന് ജലത്തില് എത്തുന്ന ബാക്ടീരിയ)- അളവില് കൂടുതല്\nബയോളജിക്കല് ഓക്‌സിജന് ഡിമാന്‍ഡ് (ബി.ഒ.ഡി.)- അളവില് കുറവ്\nഡിസോള്‍വ്ഡ് ഓക്‌സിജന് (ഡി.ഒ.)- അളവില് കുറവ്\nടര്‍ബിഡിറ്റി (ജലം ഇരുണ്ടുമൂടിയ അവസ്ഥ)- വളരെ കൂടുതല്\nഇന്നസെന്റെത്തി 'മാന്നാര് മത്തായി'യുടെ നാട്ടില്\nകാഴ്ചവിരുന്നായി മുതുകുളത്ത് ഇരുളനൃത്തം\nഇങ്ങനെയൊരാള് ഇനി ചെങ്ങന്നൂരിലുണ്ടാവില്ല


ആയുസ്സില് ഒരിക്കലും പല്ല് വേദന, പോട് വരാതിരിക്കാന് ഉടനടി പോകാന്..!! – Intensive Promoter\nHome / Lifestyle / ആയുസ്സില് ഒരിക്കലും പല്ല് വേദന, പോട് വരാതിരിക്കാന് ഉടനടി പോകാന്..!!\nആയുസ്സില് ഒരിക്കലും പല്ല് വേദന, പോട് വരാതിരിക്കാന് ഉടനടി പോകാന്..!!\nIntensive Promo May 24, 2018\tLifestyle Leaveacomment 571 Views\nപല്ലുവളരെ ചെറുതാണെങ്കിലും പല്ലിനുണ്ടാകുന്ന വേദന അത്ര ചെറുതല്ല. എന്നുമാത്രമല്ല അതു ഭീകരവുമാണ്. എന്നാല് പല്ലുവേദന മാറാന് വീട്ടില് ചെയ്യാവുന്ന ചില മാര്‍ഗങ്ങള് ഉണ്ട്. പേരയില ഇട്ടു തിളപ്പിച്ച വെള്ളം കവിള് കൊള്ളുന്നതു പെട്ടന്നു വേദനമാറാന് സഹായിക്കും. പഴുത്തപ്ലാവില കൊണ്ടു പല്ലു തേയ്ക്കുന്നതു പല്ലുവേദനമാറാന് ഏറെ നല്ലതാണ്.\nചൂടുവെള്ളം കവിള് കൊള്ളുന്നതും വേദന കുറയ്ക്കാന് സഹായിക്കും. ചെറുചൂടുവെള്ളത്തില് ഉപ്പ് ഇട്ട് ആ വെള്ളം കവിള് .ആഹാരശകലങ്ങള് പല്ലില് പറ്റിയിരുന്നാല് അതും വായിലുള്ള ബാക്ടീരയയുമായി ചേര്‍ന്ന് അമ്ലങ്ങളുണ്ടാകുന്നു. ഈ അമ്ലങ്ങള് ഉമീനീരിനാല് കഴുകപ്പെടുന്നില്ലെങ്കില് ഇനാമലുമായി സമ്പര്‍ക്കത്തിലാകുകയും ഗുരുതരമായ ദന്തക്ഷയത്തിന് കാരണമാകുകയും ചെയ്യും\nPrevious നിങ്ങളുടെ പങ്കാളി ലൈംഗികബന്ധത്തോട് നോ പറയുന്നുവോ എങ്കില് കാരണം ഇതാവാം\nNext കല്യാണം കഴിഞ്ഞു ആദ്യരാത്രിയിൽ ആദ്യമായി അവളെന്നോട് ചോദിച്ച ചോദ്യത്തിന് ഇതു വരെ ഉത്തരം കിട്ടിയിട്ടില്ല. അതിതു ആണ്..!!


ദില്ലി കലാപത്തിനിടെ കൊല്ലപ്പെട്ട ഐബി ഉദ്യോഗസ്ഥന്‍റെ ശരീരത്തില് 51 മുറിവുകള്; പോസ്റ്റ്മോര്‍ട്ടം റിപ്പോര്‍ട്ട് | 51 wounds on body of IB officer killed in Delhi riots Post mortem report\nമൂർച്ചയേറിയ ആയുധം കൊണ്ട് 12 മുറിവ്, ദണ്ഡ് ഉപയോഗിച്ച് 33 മുറിവ്, അങ്കിതിന്‍റെ പോസ്റ്റ് മോര്‍ട്ടം റിപ്പോര്‍ട്ട്\nNew Delhi, First Published 14, Mar 2020, 5:40 PM\nമൂർച്ചയേറിയ ആയുധമേറ്റുള്ള 12 മുറിവുകളും ദണ്ഡ് ഉപയോഗിച്ചുള്ള മർദനത്തിലുണ്ടായ 33 മുറിവുകളും അങ്കിത് ശർമയുടെ ശരീരത്തില് കണ്ടെത്തി\nദില്ലി: ദില്ലി കലാപത്തിനിടെ കൊല്ലപ്പെട്ട ഐബി ഉദ്യോഗസ്ഥന് അങ്കിത് ശർമയുടെ പോസ്റ്റ്മോർട്ടം റിപ്പോർട്ട് പുറത്ത്. തലക്കും ശ്വാസകോശത്തിനുമേറ്റ ആഴമേറിയ മുറിവുകളാണ് മരണകാരണം. അങ്കിതിന്‍റെ ശരീരത്തില് 51 മുറിവുകൾ\nഉണ്ടായിരുന്നുവെന്നും പോസ്റ്റ് മോര്‍ട്ടം റിപ്പോര്‍ട്ട് വ്യക്തമാക്കുന്നു.\nമൂർച്ചയേറിയ ആയുധമേറ്റുള്ള 12 മുറിവുകളും ദണ്ഡ് ഉപയോഗിച്ചുള്ള മർദനത്തിലുണ്ടായ 33 മുറിവുകളും അങ്കിത് ശർമയുടെ ശരീരത്തില് കണ്ടെത്തി. മുറിവുകളില് നിന്ന് വലിയ അളവില് രക്തം വാർന്നതാണ് മരണത്തിനിടയാക്കിയത്. മര്‍ദ്ദനത്തില് തലക്കും ശ്വാസകോശത്തിനും ഗുരുതരമായി പരിക്കേറ്റു. എല്ലാമുറിവുകളും മരണത്തിന് മുമ്പ് സംഭവിച്ചതാണെന്നും റിപ്പോര്‍ട്ട് ചൂണ്ടിക്കാട്ടുന്നു.\nകലാപം നടന്ന 25 ന് വൈകുന്നേരത്തോടെ ചാന്ദ്ബാഗിലെ വീട്ടില് നിന്ന് പുറത്തുപോയ അങ്കിത് ശർമ തിരിച്ചെത്തിയിരുന്നില്ല. തൊട്ടടുത്ത ദിവസം നടത്തിയ തിരച്ചിലില് വീടിന് സമീപത്തെ അഴുക്ക്ചാലില് നിന്ന് മൃതദേഹം കണ്ടെത്തി. കലാപ സ്ഥലത്തെത്തിയ അങ്കിത് ശര്‍മ്മയെ ഒരു സംഘം ആംആദ്മി കൗണ്‍സിലര് താഹിര് ഹുസൈന്‍റെ കെട്ടിടത്തിലെത്തിച്ച് മര്‍ദ്ദിച്ചവശനാക്കി കൊലപ്പെടുത്തുകയായിരുന്നുവെന്നാണ് പൊലീസ് പറയുന്നത്. പിന്നീട് മൃതദേഹം അഴുക്കുചാലില് തള്ളുകയായിരുന്നു.\nകേസില് ആരോപണവിധേയനായതോടെ താഹിർ ഹുസൈനെ ആം ആദ്മി പാർട്ടി പുറത്താക്കിയിരുന്നു. ഇയാൾ പിന്നീട് അറസ്റ്റിലായി. കേസുമായി ബന്ധപ്പെട്ട് അഞ്ച് പേർ കൂടി ഇന്ന് പൊലീസിന്‍റെ പിടിയിലായിട്ടുണ്ട്.\nLast Updated 14, Mar 2020, 5:54 PM\nദില്ലി കലാപത്തിനിടെ കൊല്ലപ്പെട്ട ഐബി ഉദ്യോഗസ്ഥന്\nകൊല്ലപ്പെട്ട ഐബി ഉദ്യോഗസ്ഥന്\n51 wounds on body of IB officer\nbody of IB officer\nIB officer killed in Delhi riots


എബ്രിഡ് ഷൈന് (Abrid Shine): മൂവീസ്, പ്രായം , ജീവചരിത്രം, ഫോട്ടോസ് , അഭിനയിച്ച സിനിമകള്, ചിത്രങ്ങൾ - Filmibeat Malayalam\nCelebs Abrid Shine\nഫാഷന് ഫോട്ടോഗ്രാഫര്, തിരക്കഥാകൃത്ത്, സംവിധായകന് എന്നീ നിലകളില് പ്രശസ്തനാണ് എബ്രിഡ് ഷൈന്. 2014ല് പുറത്തിറങ്ങിയ 1983 ആണ് അദ്ദേഹം ആദ്യമായി സംവിധാനം ചെയ്ത ചിത്രം. നിവിന് പോളി നായകനായ ഈ ചിത്രം വന് വിജയമായിരുന്നു. ആക്ഷന് ഹീറോ ബിജുവാണ് ... ReadMore\nദി കുങ്ഫു മാസ്റ്റര്\nഫാഷന് ഫോട്ടോഗ്രാഫര്, തിരക്കഥാകൃത്ത്, സംവിധായകന് എന്നീ നിലകളില് പ്രശസ്തനാണ് എബ്രിഡ് ഷൈന്. 2014ല് പുറത്തിറങ്ങിയ 1983 ആണ് അദ്ദേഹം ആദ്യമായി സംവിധാനം ചെയ്ത ചിത്രം. നിവിന് പോളി നായകനായ ഈ ചിത്രം വന് വിജയമായിരുന്നു. ആക്ഷന് ഹീറോ ബിജുവാണ് രണ്ടാമതായി സംവിധാനം ചെയ്ത ചിത്രം. കാളിദാസ് ജയറാമിനെ നായകനാക്കി സംവിധാനം ചെയ്ത പൂമരം എന്ന ചിത്രമാണ് പിന്നീട് സംവിധാനം ചെയ്തത്.\nഒരു കൊടുങ്കാറ്റുപോലെ സുസ്മിത എത്തി! ബോളിവുഡ് സുന്ദരിയുടെ ഫോട്ടോ എടുത്ത കഥ പറഞ്ഞ് എബ്രിഡ് ഷൈന്\nഈ സിനിമകള് കണ്ട് തിയറ്ററില് നിന്നും ഇറങ്ങി ഓടി! ജയസൂര്യയോട് ഒന്നും മിണ്ടിയില്ല; എബ്രിഡ് ഷൈന്\nഷൈലോക്കിന് ടിക്കറ്റ് കിട്ടാത്തവര് എന്റെ സിനിമയ്ക്ക് കയറി! അജയ് വാസുദേവിന് ആശംസകളുമായി എബ്രിഡ് ഷൈന്\nമലയാളത്തിന്റെ ചരിത്രം തന്നെ തിരുത്തി കുറിച്ചേക്കും!3പോസ്റ്ററുകളുമായി ദി കുങ്ഫൂ മാസ്റ്റര്\nഎബ്രിഡ് ഷൈന് അഭിപ്രായം


20 Apr, 2019 at 08:30 AM\nമുഖ്യമന്ത്രി സ്ഥാനം ഏറ്റെടുത്ത ഉടന് രൂപീകരിച്ച് വിവാദമായ ‘ആന്റി റോമിയോ സ്‌ക്വാഡ്’ വീണ്ടും കുത്തിപ്പൊക്കി ഉത്തര്‍പ്രദേശ് മുഖ്യമന്ത്രി യോഗി ആദിത്യനാഥ്. റാംപുരിലെ ബി.ജെ.പി സ്ഥാനാര്‍ഥിയും ബോളിവുഡ് നടിയുമായ ജയപ്രദക്കു നേരെ സമാജ് വാദ് പാര്‍ട്ടി നേതാവ് അസംഖാന് നടത്തിയ പരാമര്‍ശത്തിനെതിരെയാണ് യോഗി രംഗത്ത് വന്നത്. അസംഖാനെപ്പോലുള്ളവര്‍ക്ക് വേണ്ടിയാണ് താന് ആന്റി റോമിയോ സ്ക്വാ‍ഡ് രൂപീകരിച്ചതെന്നാണ് യോഗിയുടെ പ്രതികരണം.\nപൊതുസ്ഥലങ്ങളില് സ്ത്രീള്‍ക്കെതിരായ ലൈംഗിക അതിക്രമങ്ങള് തടയാനായിരുന്നു, സംസ്ഥാനത്തുടനീളം ചെറിയ പൊലീസ് സംഘങ്ങളെ നിയോഗിച്ച് യോഗി ആന്റി റോമിയോ സ്‌ക്വാഡുകള്‍ക്ക് രൂപം നല്‍കിയത്. എന്നാല് നിരപരാധികളായ ആളുകളെ പൊലീസ് അക്രമിക്കുകയും ഇത് പിന്നീട് വിവാദമാവുകയും ചെയ്തു. ആന്റി റോമിയോ സ്ക്വാഡിനെതിരെ പ്രതിപക്ഷവും ശക്തമായി രംഗത്ത് വന്നിരുന്നു. ജയപ്രദക്കെതിരായ അസംഖാന്റെ പരാമര്‍ശം വിവാദമയാതോടെ, ഞങ്ങളുടെ സര്‍ക്കാര് ഇത്തരം സ്കാഡുകള് രൂപീകരിച്ചത് അസംഖാനെപ്പോലുള്ളവര്‍ക്ക് വേണ്ടിയായിരുന്നു എന്നാണ് യോഗിയുടെ പരിഹാസം.\nയുപിയില് ആന്റി റോമിയോ സ്ക്വാഡിന്റെ അതിക്രമം; യുവാവിന്റെ തല മുണ്ഡനം ചെയ്തു\nജയപ്രദക്കെതിരായ അസംഖാന്റെ ‘കാക്കി അണ്ടര്‍വെയര്’ പരാമര്‍ശമായിരുന്നു വിവാദമായത്. ‘’നിങ്ങള് ഇവരെ 10 വര്‍ഷം നിങ്ങളുടെ ജനപ്രതിനിധിയാക്കി. പക്ഷേ ഇവരുടെ തനിനിറം മനസ്സിലാക്കാന് നിങ്ങള്‍ക്ക് 17 വര്‍ഷം വേണ്ടിവന്നു. പക്ഷേ ഈ വ്യക്തി കാക്കി നിറത്തിലുളള അടിവസ്ത്രമാണ് ധരിക്കുതെന്ന് 17 ദിവസത്തിനുള്ളില് മനസ്സിലാക്കാന് എനിക്കു കഴിഞ്ഞു.'’ ഇതായിരുന്നു അസംഖാന്റെ വിവാദ പ്രസ്താവന. \nഇതേതുടര്‍ന്ന് തെരഞ്ഞെടുപ്പ് കമ്മീഷന് അസംഖാനെ വിമര്‍ശിക്കുകയും 72 മണിക്കൂര് പ്രചാരണത്തില് നിന്ന് വിലക്കുകയും ചെയ്തിരുന്നു. സമാജ് വാദ് പാര്‍ട്ടി ടിക്കറ്റില് റാംപുരില് നിന്ന് രണ്ട് തവണ പാര്‍ലമെന്റെ് തെരഞ്ഞെടുപ്പില് വിജയിച്ചയാളാണ് ജയപ്രദ. പിന്നീട് 2010ല് പാര്‍ട്ടിയില് നിന്നും രാജിവെക്കുകയായിരുന്നു.\nനടി ജയപ്രദ ബി.ജെ.പിയില് ചേര്‍ന്നു\nജയ പ്രദക്ക് നേരെ അപകീര്‍ത്തികരമായ പരാമര്‍ശം; അസം ഖാനെതിരെ എഫ്.ഐ.ആര്\nBJPYogi AdithyanathSamajwadi PartySamajwadi Party leader Azam Khan2019 general electionsGeneral Election 2019Jaya Prada


ചൈന ഡി‌ഡി‌ഐ (ഡിമെറിൾ ഡൈസോസയനേറ്റ്) ഫാക്ടറിയും നിർമ്മാതാക്കളും | YANXA\nഡി‌ഡി‌ഐ (ഡിമെറിൾ ഡൈസോസയനേറ്റ്)\nഉൽപ്പന്നം ഡിമെറിൾ ഡൈസോസയനേറ്റ്ഡിഡിഐ 1410 CAS നമ്പർ .： 68239-06-5\nതന്മാത്രാ സൂത്രവാക്യം C36H66N2O2 EINECS 269-419-6\nകൈകാര്യം ചെയ്യലും സംഭരണവും മുൻകരുതലുകൾ: നോട്ടിൻ ഉപയോഗിക്കുമ്പോഴുള്ള കർശനമായി സൂക്ഷിക്കുക. ഡ്രൈ ലോക്കേഷനിൽ സംഭരിക്കുക.\nകുറഞ്ഞ തന്മാത്രാ ഭാരം ഡെറിവേറ്റീവുകളോ പ്രത്യേക പോളിമറുകളോ തയ്യാറാക്കാൻ സജീവ ഹൈഡ്രജൻ അടങ്ങിയ സംയുക്തങ്ങൾ ഉപയോഗിച്ച് ഉപയോഗിക്കാവുന്ന ഒരു അദ്വിതീയ അലിഫാറ്റിക് (ഡൈമർ ഫാറ്റി ആസിഡ് ഡൈസോസയനേറ്റ്) ഡിസോസയനേറ്റാണ് ഡിമെറിൾ ഡൈസോസയനേറ്റ് (ഡിഡിഐ).\n36 കാർബൺ ആറ്റങ്ങളുള്ള ഡൈമെറിക് ഫാറ്റി ആസിഡുകളുടെ ഒരു പ്രധാന ശൃംഖലയുള്ള ഒരു നീണ്ട ചെയിൻ സംയുക്തമാണ് ഡി‌ഡി‌ഐ. ഈ നട്ടെല്ല് ഘടന ഡി‌ഡി‌ഐക്ക് മികച്ച വഴക്കവും ജല പ്രതിരോധവും മറ്റ് അലിഫാറ്റിക് ഐസോസയനേറ്റുകളെ അപേക്ഷിച്ച് കുറഞ്ഞ വിഷാംശവും നൽകുന്നു.\nഡി‌ഡി‌ഐ കുറഞ്ഞ വിസ്കോസിറ്റി ദ്രാവകമാണ്, ഇത് മിക്ക ധ്രുവങ്ങളിലോ നോൺ-പോളാർ ലായകങ്ങളിലോ എളുപ്പത്തിൽ ലയിക്കുന്നു.\nവിസ്കോസിറ്റി, എംപാസ്, 20\n1) മുകളിൽ സൂചിപ്പിച്ച എല്ലാ സാങ്കേതിക ഡാറ്റയും നിങ്ങളുടെ റഫറൻസിനുള്ളതാണ്.\n2) കൂടുതൽ ചർച്ചയ്ക്ക് ബദൽ സവിശേഷത സ്വാഗതം ചെയ്യുന്നു.\nസോളിഡ് റോക്കറ്റ് പ്രൊപ്പല്ലന്റ്, ഫാബ്രിക് ഫിനിഷിംഗ്, പേപ്പർ, ലെതർ, ഫാബ്രിക് റിപ്പല്ലന്റ്, മരം സംരക്ഷിക്കൽ ചികിത്സ, ഇലക്ട്രിക്കൽ പോട്ടിംഗ്, പോളിയുറീൻ (യൂറിയ) എലാസ്റ്റോമറുകൾ, പശ, സീലാന്റ് എന്നിവയുടെ പ്രത്യേക ഗുണങ്ങൾ തയ്യാറാക്കൽ എന്നിവയിൽ ഡിഡിഐ ഉപയോഗിക്കാം.\nകുറഞ്ഞ വിഷാംശം, മഞ്ഞനിറം ഇല്ല, മിക്ക ജൈവ ലായകങ്ങളിലും അലിഞ്ഞുപോകുന്നു, കുറഞ്ഞ ജല സെൻ‌സിറ്റീവ്, കുറഞ്ഞ വിസ്കോസിറ്റി എന്നിവ ഡി‌ഡി‌ഐയിൽ ഉണ്ട്.\nഫാബ്രിക് വ്യവസായത്തിൽ, ജലത്തെ അകറ്റുന്നതും തുണിത്തരങ്ങൾ മയപ്പെടുത്തുന്നതുമായ ഗുണങ്ങളിൽ ഡിഡിഐ മികച്ച ആപ്ലിക്കേഷൻ സാധ്യത കാണിക്കുന്നു. ആരോമാറ്റിക് ഐസോസയനേറ്റുകളേക്കാൾ ഇത് ജലത്തോട് വളരെ സെൻസിറ്റീവ് ആണ്, മാത്രമല്ല സ്ഥിരതയുള്ള ജലീയ എമൽഷനുകൾ തയ്യാറാക്കാൻ ഇത് ഉപയോഗിക്കാം. ഫ്ലൂറിനേറ്റഡ് തുണിത്തരങ്ങൾക്ക് വാട്ടർ റിപ്പല്ലന്റ്, ഓയിൽ റിപ്പല്ലന്റ് എന്നിവയുടെ പ്രഭാവം മെച്ചപ്പെടുത്താൻ ഡിഡിഐക്ക് കഴിയും. സംയോജിതമായി ഉപയോഗിക്കുമ്പോൾ, ഡി‌ഡി‌ഐക്ക് തുണിത്തരങ്ങളുടെ ജല-വിസർജ്ജന, എണ്ണ-അകറ്റുന്ന ഗുണങ്ങളെ ഗണ്യമായി മെച്ചപ്പെടുത്താൻ കഴിയും.\nഡൈമർ ഫാറ്റി ആസിഡുകളിൽ നിന്ന് തയ്യാറാക്കിയ ഡിഡിഐ ഒരു സാധാരണ പച്ച, ബയോ-റിന്യൂവബിൾ ഐസോസയനേറ്റ് ഇനമാണ്. സാർവത്രിക ഐസോസയനേറ്റ് ടിഡിഐ, എംഡിഐ, എച്ച്ഡിഐ, ഐപിഡിഐ എന്നിവയുമായി താരതമ്യപ്പെടുത്തുമ്പോൾ, ഡിഡിഐ വിഷരഹിതവും ഉത്തേജകമല്ലാത്തതുമാണ്.\nകൈകാര്യം ചെയ്യൽ: വെള്ളവുമായുള്ള സമ്പർക്കം ഒഴിവാക്കുക. ജോലിസ്ഥലത്ത് നല്ല വായുസഞ്ചാരം ഉറപ്പാക്കുക.\nസംഭരണം: ഇറുകിയ അടച്ച പാത്രങ്ങളിൽ സൂക്ഷിക്കുക, തണുത്തതും വരണ്ടതും.\nഗതാഗത വിവരങ്ങൾ: അപകടകരമായ ഒരു വസ്തുവായി നിയന്ത്രിച്ചിട്ടില്ല.\nമുമ്പത്തെ: പൊട്ടാസ്യം പെർക്ലോറേറ്റ്\nഅടുത്തത്: സോഡിയം പെർക്ലോറേറ്റ്\nഅമോണിയം ഓക്സലേറ്റ് മോണോഹൈഡ്രേറ്റ്\nഅമോണിയം നൈട്രേറ്റ് ഘട്ടം സ്ഥിരീകരിച്ചു


ഡോക്ടറെ കൂട്ടബലാത്സംഗം ചെയ്ത് കൊലപ്പെടുത്തി; മൃതദേഹം ബ്ലാങ്കറ്റില് പൊതിഞ്ഞു കത്തിച്ചു | Kairali News | kairalinewsonline.com\nതെലങ്കാനയില് മൃഗഡോക്ടറായ യുവതിയെ കൂട്ടബലാത്സംഗത്തിന് ഇരയാക്കി കൊലപ്പെടുത്തി. ഡോക്ടറെ കഴുത്തു ഞെരിച്ചു കൊന്ന ശേഷം ബ്ലാങ്കറ്റില് പൊതിഞ്ഞ് കത്തിക്കുകയായിരുന്നു. കൊലപാതകവുമായി ബന്ധപ്പെട്ട് നാലു പേരെ പൊലീസ് കസ്റ്റഡിയിലെടുത്തു.\nലോറി ഡ്രൈവര്‍മാരും ക്ലീനര്‍മാരുമായ മുഹമ്മദ് പാഷ ഉള്‍പ്പെടെ നാലു പേരെയാണ് കസ്റ്റഡിയില് എടുത്തത്. എഴുപത് ശതമാനത്തോളം കത്തിക്കരിഞ്ഞിഞ്ഞ മൃതദേഹം തിരിച്ചറിയാന് സാധിക്കാത്ത വിധത്തില് വികൃതമായിരുന്നു. മൃതദേഹത്തില് നിന്നു ലഭിച്ച ലോക്കറ്റാണ് തിരിച്ചറിയാന് ബന്ധുക്കളെ സഹായിച്ചത്. ഷംഷാബാദിലെ ടോള് ബൂത്തിനു 30 കിമി അകലെ രംഗറെഡ്ഡി ജില്ലയില് 7.30നാണ് കത്തിക്കരിഞ്ഞ നിലയില് മൃതദേഹം കണ്ടെത്തിയത്.\nസമീപത്തു നിര്‍ത്തിയിട്ടിരിക്കുന്ന ലോഡ് നിറച്ച ട്രക്കുകളും അപരിചിതരായ പുരുഷന്‍മാരും തന്നെ ഭയപ്പെടുത്തുന്നെന്നും യുവതി സഹോദരിയോട് പറഞ്ഞു. കുറച്ചു സമയത്തിനു ശേഷം വീണ്ടും വിളിച്ചിരുന്നുവെങ്കിലും ഫോണ് സ്വിച്ച് ഓഫ് ആയിരുന്നു.\nപൊലീസ് കൃത്യസമയത്ത് ഇടപെട്ടിരുന്നെങ്കില് യുവതിയുടെ ജീവന് രക്ഷിക്കാമായിരുന്നെന്നും ബന്ധുക്കളും ആരോപിച്ചു. യുവതി വാഹനം പാര്‍ക്കു ചെയ്ത ടോള് ബൂത്തിനു സമീപം യുവതി ധരിച്ചിരുന്ന വസ്ത്രവും ചെരുപ്പും ഹാന്‍ഡ്ബാഗും ഒരു മദ്യക്കുപ്പിയും കണ്ടെത്തി.


കൊറോണ വൈറസ് വായുവിലൂടെ പടരുമെന്ന് പഠനം - Newscom - Malayalam News\nകൊറോണ വൈറസിന്റെ വ്യാപനത്തിന് പിന്നിലെ കാരണം അവ്യക്തമായി തന്നെ തുടരുകയാണ്. വൈ‌റസ് പ്രതലങ്ങളിൽ നിന്ന് പടരുമെന്നാണ് മുമ്പ് കരുതിയിരുന്നത്. വായുവിലെ കൊറോണ വൈറസ് കണങ്ങളിലൂടെ രോഗം പടരുന്നുണ്ടെന്നതിന് തെളിവുകൾ കുറവായിരുന്നു. എന്നാലിപ്പോൾ വായുവിലൂടെ കോവിഡ് പകരാനുള്ള സാധ്യതയാണ് സ്ഥിരീകരിച്ചിരിക്കുന്നത്. മാസ്ക് ധരിച്ച രാജ്യങ്ങളിലെ ആളുകളിൽ വൈറസ് വ്യാപനം കുറവായിരുന്നെന്ന് വിദഗ്ധർ കണ്ടെത്തി. ഹൈദരാബാദിലെയും മൊഹാലിയിലെയും ആശുപത്രികളുമായി സഹകരിച്ച് ഒരു കൂട്ടം ശാസ്ത്രജ്ഞർ നടത്തിയ കൂട്ടായ പഠനമാണ് സാഴ്സ് കോവ്2വായുവിലൂടെ പകരുമെന്ന് സ്ഥിരീകരിച്ചത്. കോവിഡ് 19 ബാധിച്ച ആളുകൾ താമസിക്കുന്ന വിവിധ പ്രദേശങ്ങളിൽ നിന്ന് ശേഖരിച്ച വായു സാമ്പിളുകളിൽ നിന്നുള്ള കൊറോണ വൈറസ് ജനിതകഘടന വിശകലനം ചെയ്യുകയായിരുന്നു ശാസ്ത്രജ്ഞർ. ആശുപത്രികൾ, കോവിഡ് രോഗികൾ ചെലവഴിച്ച അടച്ചിട്ട മുറികൾ, ക്വാറന്റൈൻ ചെയ്ത വീടുകൾ എന്നിവിടങ്ങളിൽ നിന്നാണ് ഈ സാമ്പിളുകൾ ശേഖരിച്ചത്. കോവിഡ് -19 രോഗികൾക്ക് ചുറ്റുമുള്ള വായുവിൽ വൈറസിന്റെ സാന്നിധ്യം പതിവായി കണ്ടെത്താൻ കഴിഞ്ഞു. ഇതേ പരിസരത്ത് സ്ഥിരീകരിച്ച പോസിറ്റീവ് കേസുകളുടെ എണ്ണവും വർദ്ധിച്ചിരുന്നതായി പഠനത്തിൽ കണ്ടെത്തി. ആശുപത്രികളിലെ ഐസിയുവിലും നോൺ ഐസിയു വിഭാഗത്തിലും വൈറസ് ഉണ്ടെന്നും പഠനത്തിൽ കണ്ടെത്തി. രോഗികളിൽ നിന്ന് വായുവിലേക്ക് വൈറസ് പടർന്നിരുന്നെന്നും അണുബാധയുടെ തീവ്രത ഇതിന് ഘടകമായിരുന്നില്ലെന്നും ശാസ്ത്രജ്ഞർ പറഞ്ഞു.\nTags: corona COVID covid 19 general\nഡെല്‍റ്റ പ്ലസ്; കോഴിക്കോട്ട് നാലുപേര്‍ക്ക് കൊവിഡ് വകഭേദം സ്ഥിരീകരിച്ചു


Emalayalee.com - നീലച്ചിറകുള്ള മൂക്കുത്തികള് 36 - സന റബ്സ്\nവാതിലില് ഉറക്കെയുറക്കെ തട്ടുന്നുണ്ട്.\nമിലാന് ഒന്നും കേള്‍ക്കാന് കൂട്ടാക്കിയതേയില്ല. ലോകത്തിന്റെ മുഴുവന് വാതിലുകളും തന്റെ മുന്നില് കൊട്ടിയടക്കപ്പെട്ടു. ഇനിയേത് വാതിലാണ്?\nതുടരെത്തുടരെ ബെൽ മുഴങ്ങിയപ്പോൾ അവള് പിടഞ്ഞെഴുന്നേറ്റു. ആരാണ്.... മാന്യതയുടെ രോമാക്കുപ്പായമണിഞ്ഞ ആ വേട്ടക്കാരന് തന്നെയോ...\nമിലാന്‍റെ ഫോണിലേക്കും നിറുത്താതെ കാൾ വന്നുകൊണ്ടിരുന്നു. വാതിലില് കൂടുതല് ശക്തിയോടെ അടിക്കുന്നുമുണ്ട്. മിലാന് പാഞ്ഞുചെന്നു വാതില് തുറന്നു.\nഒരു നിമിഷം... ഭൂമി ഒരുവട്ടംകൂടി കീഴ്മേല് മറിഞ്ഞു. അച്ഛാ എന്നൊരു അലറിക്കരച്ചിലോടെ മിലാന് അയാളുടെ നേരെ കുതിച്ചുചെന്നു. സാരിയുടുക്കാതെ പാവാടയും ബ്ലൗസും മാത്രം ധരിച്ച മകളുടെ രൂപം കാണെ സഞ്ജയ്യില് ഉള്‍ക്കിടിലമുണ്ടായി.\nപൊട്ടിക്കരച്ചിലല്ലാതെ മിലാനില്‍നിന്നും മറ്റൊന്നും ഉയര്‍ന്നില്ല. അയാളുടെ കണ്ണുകള് മുറിയിലാകെ പരതി. എന്തോ നടന്നിട്ടുണ്ട്. സാരി ബെഡ്ഡില് കിടക്കുന്നു. മുറിയില് എല്ലാം തകര്‍ന്നുടഞ്ഞു ചിതറിയിരിക്കുന്നു. തന്റെ മകളെ ആരെങ്കിലും ആക്രമിച്ചുവോ...\nമകളെ ചേര്‍ത്തുപിടിച്ചുകൊണ്ടുതന്നെ സഞ്ജയ് പുറകില്‍നിന്നും എന്തോ വലിച്ചെടുത്തു. റിവോള്‍വര്! മിലാന് ഞെട്ടലോടെ അതുകണ്ടു.\n“അച്ഛാ.... അങ്ങനെയല്ല....അല്ല.... അതല്ല ...”\n“മോളെ...എന്താ മോളെ ഉണ്ടായത്? ഞാന് പോലീസിനെ വിളിക്കാം...”\nമിലാന് കരഞ്ഞു. “അതങ്ങനെയല്ല അച്ഛാ...ഞാന് പറയാം...”\nസഞ്ജയ് സംശയത്തോടെ ചുറ്റും നോക്കുന്നുണ്ടായിരുന്നു. അയാള് മകളെ കിടക്കയില് കൊണ്ടിരുത്തി. “നീ കരയാതെ മിലാന്...എന്തിനും പരിഹാരമുണ്ട്. റിലാക്സ്..”\n“എന്ത് പരിഹാരമാണ്? എല്ലാം തകര്‍ന്നടിഞ്ഞു. അല്ല, ഞാന് തന്നെയാണ് എല്ലാം ഇങ്ങനെ എത്തിച്ചത്. അച്ഛനും അമ്മയും എത്രയോ പറഞ്ഞതാണ് എന്നോട്?”\nഅയാള് വെള്ളമെടുത്തു അവള്‍ക്കു കൊടുത്തു. മിലാന് ശ്വാസം മുട്ടിക്കൊണ്ടാണ് ആ വെള്ളം വലിച്ചുകുടിച്ചത്. മിലാന് പറയുന്നത് ദാസിനെക്കുറിച്ചായിരിക്കും എന്ന് സഞ്ജയ് വിദൂരസ്വപ്നത്തില് പോലും കരുതിയില്ലായിരുന്നു. പൊട്ടിത്തകര്‍ന്നു കരയുന്ന മകളെ എങ്ങനെ സമാധാനിപ്പിക്കണം എന്നയാള്‍ക്ക് മനസ്സിലായില്ല.\nവാതില് തള്ളിത്തുറന്നുകൊണ്ടു പെട്ടെന്നാണ് ദാസ് അകത്തേക്ക് വന്നത്. കനത്ത ഇടിവെട്ടലില് ഞെട്ടിയതുപോലെ മിലാന് മുന്നോട്ടാഞ്ഞു. സഞ്ജയ് അവളെ പിടിച്ചുനിര്‍ത്തി.\n“മിലാന്, നീ കണ്ടതൊന്നും സത്യമല്ല, നീയൊന്നു എന്നെ കേള്‍ക്കാന് തയ്യാറാവണം."\n“എന്റെ മുന്നിലേക്ക് വരരുത്. എനിക്ക് കാണുകയേ വേണ്ടാ... ഇപ്പൊ പോകണം ഇവിടന്ന്...പോ...പോ...നിങ്ങളെപ്പോലെ ഒരു ആണ്‍വേശ്യയെ എങ്ങനെ എനിക്ക് വിശ്വസിക്കാന് കഴിഞ്ഞു?”\nദാസിന്‍റെ ചുവന്ന മുഖം പിന്നെയും ചുവന്നു. “സഞ്ജയ്ജീ...അവള് വല്ലാതെ തെറ്റിദ്ധരിച്ചതാണ്. തനൂജ മുറിയില് ഉണ്ടായിരുന്നു. അത് സത്യമാണ്. ഞാന് ചതിക്കപ്പെട്ടതാണ്. എനിക്ക് മനസ്സിലായിട്ടില്ല എന്താണ് നടന്നതെന്ന്. ഇന്നലെ മിലാനെ ഞാന് വിളിച്ചതാണ്. എന്‍റെ മുറിയിലേക്ക് വരുന്നു എന്ന് നീ തന്നെയല്ലേ പറഞ്ഞത് മിലാന്....”അവസാനവാക്യത്തില് ദാസ് പ്രതീക്ഷയോടെ മിലാനെ നോക്കി.\nഞൊടിയിടയിലായിരുന്നു ബെഡ്ഡില് കിടന്ന തോക്ക് മിലാന് കൈക്കലാക്കിയത്. സഞ്ജയും ദാസും ഒരുപോലെ നടുങ്ങിപ്പോയി.\nതോക്കുചൂണ്ടിക്കൊണ്ടാണ് മിലാന് അലറിയത്. “പറഞ്ഞില്ലേ എനിക്ക് കേള്‍ക്കേണ്ടാന്ന്...പറഞ്ഞില്ലേ എന്റെ മുന്നില് വരരുതെന്ന്...”\nസഞ്ജയ് മുന്നിലേക്കുകയറിനിന്നു തോക്കില് പിടിച്ചു. അയാള് തിരിഞ്ഞു ദാസിനെ നോക്കി. “റായ്...നിങ്ങള് ഇപ്പോള് ഇവിടെനിന്നു പോകണം..അവള് ആകെ അപ്സെറ്റാണ്...പ്ലീസ് പോകൂ...”\nഅലറുന്ന മിലാനെ നോക്കി നിസ്സഹായതയോടെ ദാസ് തിരിഞ്ഞുനടന്നു. വാതില്‍ക്കല് എത്തിയപ്പോഴും അയാള് തിരിഞ്ഞുനോക്കി. അവളപ്പോള് സഞ്ജയിയെ കെട്ടിപ്പിടിച്ചു കരയുകയായിരുന്നു.\nദാസ് വല്ലാതെ തകര്‍ന്നുപോയിരുന്നു. അയാള്‍ക്ക് നേരെ ചിന്തിക്കാന്‍പോലും കഴിഞ്ഞില്ല. മുറിയില് വന്നു കയറുമ്പോള് സാമി തനൂജയുടെ വസ്ത്രങ്ങള് എടുത്തു പുറത്തേക്ക് പോകാന് ഒരുങ്ങുന്നു.\n“താനൊക്കെ എന്തിനാടോ സെക്യൂരിറ്റിയാണെന്നും പറഞ്ഞു നടക്കുന്നത്. അവളുടെ അടിവസ്ത്രം പെറുക്കാനോ....താന് എവിടെപ്പോയിത്തുലെഞ്ഞെടോ ഇന്നലെ രാത്രി? താന് കണ്ടില്ലേ ആ ബിച് ഇങ്ങോട്ട് വന്നത്? മിലാനെ എന്തിനാടോ ഇവിടേയ്ക്ക് കൊണ്ടുവന്നേ? ഒരല്പം സെന്‍സ് ഉപയോഗിച്ചിരുന്നെങ്കില് ഈ സീന് ഇവിടെ ഉണ്ടാകുമോ?”\nസാമി തലതാഴ്ത്തി ഒരേനിൽപുനിന്നു. പേര്‍സ്ണല് കാര്യങ്ങള് എപ്പോഴും സ്വന്തം ഇഷ്ടപ്രകാരം ചെയ്യുന്ന ആളാണ്. തനൂജയല്ല ആര് കൂടെയുണ്ടായാലും ചോദ്യം ചെയ്യാന് തനിക്ക് അര്‍ഹതയുണ്ടോ...ഓര്‍മ്മപ്പെടുത്താന് പോലും അധികാരമില്ലാത്ത താന്...\nമുറിയില് വെരുകുമാതിരി ദാസ് ഉഴറി. “എപ്പോഴാ മിലാന് ഇവിടെ എത്തിയത്?”\n“സാബ്...രാവിലെ അഞ്ചുമണിയോടെ ഞാന് വന്നപ്പോള് മേം ഇവിടെ ഉണ്ടായിരുന്നു . കുറെ നേരമായി വന്നിട്ട് അങ്ങനെ നില്‍ക്കുന്നു എന്ന് തോന്നി. ഞാന് സിറ്റിംഗ് റൂം തുറന്നുകൊടുത്തു .ഇരിക്കാന് കൂട്ടാക്കിയില്ല.”\nദാസ് ആലോചനയോടെ നടന്നു. “ഉം...താന് ഈ ഹോട്ടലിലെ കഴിഞ്ഞ രാത്രിയിലെ വീഡിയോ ഫൂട്ടേജ് എടുക്കണം. പ്രത്യേകിച്ച് ഞാന് രാത്രി എത്തിയതിനു ശേഷമുള്ളത്.”\nഒന്നുകൂടെ ആലോചിച്ചു ദാസ് ചുറ്റും നോക്കി. “ഈ പൂവുകളൊക്കെ ആരാണ് മുറിയില് എത്തിച്ചത്?”\nസാമിയും നോക്കി. “സാബ്. ഇന്നലെ സാബിന്‍റെ ബാഗ് എടുത്തു ഞാൻ പ്രണോതിമാമിന്‍റെ അരികിലെ മുറിയില് വെച്ചിരുന്നു. അതെടുക്കാന് വന്നപ്പോഴൊന്നും ഈ പൂക്കള് കണ്ടില്ല. ഒരുപക്ഷെ തനൂജാ...”\nആ പേര് കേട്ടതേ അയാളുടെ കണ്ണുകള് ആളി. എന്തോ ഓര്‍മ്മ വന്നപോലെ അയാള് ചുറ്റും നോക്കി. “എന്റെ ലാപ് എവിടെ? ടാബ് എവിടെ....”\n“സാബ്...അത് റിസപ്ഷനില് വെച്ചുതന്നെ ഇന്നലെ എനിക്ക് തന്നിരുന്നല്ലോ... അത് മുകളിലെ മുറിയിലാണ്.”\n“ഒഹ് മൈ ഗോഡ്...അതെങ്കിലും താന് വൃത്തിയായി ചെയ്തല്ലോ...” ദാസ് അയാളുടെ നേരെ പരിഹാസത്തോടെ കൈകള് കൂപ്പി. വീണ്ടും സാമിയുടെ തല താഴ്ന്നു.\n“എത്ര മണിക്കാണ് തനൂജ ഈ മുറിയില് കയറിയതെന്ന് ദയവുചെയ്തു ഒന്ന് കണ്ടെത്തി കൊണ്ട് വാ... അതോ അതിനും ഞാന് വല്ല ഇന്‍വെസ്റ്റിഗേഷന് ടീമിനെയും വിളിക്കണോ?”\n“നോ സാബ്... ഞാന് പോകുന്നു. ഉടനെ വരാം...” അയാള് പുറത്തേക്കു പോകാന് തിരിഞ്ഞു.\n“നിൽക്ക്....അതെവിടെ കൊണ്ടുപോകുന്നു?” സാമിയുടെ കൈയിലെ വസ്ത്രം ചൂണ്ടിയായിരുന്നു ദാസ് ചോദിച്ചത്.\n“അത് കൊടുക്കേണ്ട, അതു മാത്രമല്ല, ഈ മുറിയിലെ ബെഡ്‌ഷീറ്റുകള്, പൂക്കള്, ബാത്ത്റൂമിലെ സോപ്പ് തുടങ്ങിയ എല്ലാം... അതായത് എന്റേതല്ലാത്ത എന്തൊക്കെ ഇവിടെയുണ്ടോ എല്ലാം പെറുക്ക്, അതെല്ലാം വേറെ പായ്ക്ക് ചെയ്യണം. എല്ലാം... എവെരിതിംഗ്...”\nസാമി തലകുലുക്കി. “മറക്കേണ്ട, ഫ്ലവര്‍വേസിലെ വെള്ളം പോലും കളയരുത്. പില്ലോകവര് കൂടി എടുക്കണം. അസാധാരണമായി എന്തുകണ്ടാലും. ഓക്കേ?”\n“മിത്രയെവിടെ?” ഓര്‍മ്മവന്നതുപോലെ അയാള് ചോദിച്ചു.\n“മുറിയില് കാണും, എഴുന്നേറ്റോ എന്നറിയില്ല.”\n“അവള് ഇതൊന്നും അറിയരുത്. തീര്‍ച്ചയായും മിലാനെ കണ്ടിട്ടേ ഇന്നവള് പോകൂ, അതിനും മുന്നേ അവളെ ഇവിടുന്നു തിരിച്ചയക്കണം.”\nസാമി മിണ്ടാതെ ദാസിനെതന്നെ നോക്കിനിന്നു. “എന്താടോ... പോയി മിത്രയെ എന്തെങ്കിലും പറഞ്ഞു വീട്ടിലേക്ക് വിട്.”\n“സാബ്, മോള് വൈകിയാകും എഴുന്നേല്‍ക്കുക, അതിനുംമുന്നേ പ്രണോതിമേം പോകാന് ചാന്‍സുണ്ട്......”\nഅയാള് പകുതിയില് നിറുത്തി. “ഇല്ലേ, അങ്ങനെയാണ് എനിക്ക്....”\nദാസിനും അതറിയാമായിരുന്നു. മിലാന് തകരുന്നത് അയാള് നേരില് കണ്ടതാണ്. എങ്ങനെയാണ് തനിക്കീ ചതി പറ്റിയത്?\nഅയാള് ഫോണ് എടുത്തുനോക്കി. അതെ, എല്ലാ മെസ്സജും താന് അയച്ചത് തനൂജയ്ക്കാണ്. തക്കം പാര്‍ത്തിരുന്ന അവള് അവസരം കിട്ടിയപ്പോള് കുതിച്ചുചാടി. പക്ഷേ എങ്ങനെയാണ് താന് വിളിച്ച കാള് തനൂജയ്ക്ക് കിട്ടിയത്. മിലാനാണല്ലോ തന്നോട് അവസാനം ഫോണില് സംസാരിച്ചത്.\nസാമി പുറത്തേക്കു നടന്നു. ആകസ്മികമായി ഉണ്ടായ സംഭവവികാസങ്ങളില് അയാളും ആകെ ഉലഞ്ഞുപോയിരുന്നു. ഇരുപതുവർഷത്തിലധികമായി അയാള് ദാസിന്റെ കൂടെ നടക്കുന്നു. വിശ്വസ്തരായ ചിലരെ തെരെഞ്ഞെടുക്കുന്നതിലെ ദാസിന്റെ വിജയമാണ് നാരായണസാമി എന്ന മനുഷ്യന്.\nക്രിക്കറ്റ്മാച്ച് നടക്കുന്ന ഈ അവസരത്തില് സാബ് ഇങ്ങനെയൊരു തരംതാണ കളിക്ക് മുതിരുമെന്ന് വിശ്വസിക്കാന് സാമിക്ക് കഴിഞ്ഞില്ല. പലപ്പോഴും പല സ്ത്രീകളേയും തന്‍റെ സാബിന്റെ കിടപ്പറയില് എത്തിച്ചിട്ടുള്ളവനാണയാള്. വീട്ടിലും ഫ്ലാറ്റിലും പല നടികളും മോഡലുകളും ദാസിന്റെകൂടെത്തന്നെ വന്നുകയറിയിട്ടും ഉണ്ട്.\nഎങ്കിലും സ്വന്തം മോള് ഹോട്ടല് മുറിയില് ഉണ്ടായിരിക്കയും പ്ലയേഴ്സ് ചുറ്റുമുണ്ടാവുകയും ചെയ്യുമ്പോള് ഇങ്ങനൊരു കാര്യം.... പക്ഷെ തനൂജ എങ്ങനെ സാബിന്റെ മുറിയില് സാബ് വിളിക്കാതെ അന്തിയുറങ്ങും? അതും മനസ്സിലാവുന്നില്ല.\nപോകുന്ന വഴിക്ക് സാമി മിലാനെ നോക്കാന് മറന്നില്ല. റിസപ്‌ഷനിൽ അയാൾ ചോദിച്ചു. സാമി പ്രതീക്ഷിച്ചപോലെതന്നെ മിലാന് ചെക്ക്‌ഔട്ട് ചെയ്തിരുന്നു.\nവീട്ടിലേക്ക് കാറോടിച്ചത് സഞ്ജയ് ആയിരുന്നു. മിലാന് ശൂന്യമായ മുഖത്തോടെ പുറത്തേക്ക് നോക്കിയിരുന്നു. “മിലൂ, നീ ശ്രദ്ധിച്ചു കേള്‍ക്കണം ഞാന് പറയുന്നത്.....”\nകാര് അധികം ട്രാഫിക് ഇല്ലാത്ത ഭാഗത്തേക്ക് സൈഡാക്കി സഞ്ജയ് മകളെ നോക്കി.\n“നീ പറഞ്ഞെതെല്ലാം ഞാന് കേട്ടു, മനസ്സിലാവുകയും ചെയ്തു. കേട്ടതിനേക്കാള് നീ കണ്ട കാര്യങ്ങളാണ് കൂടുതല് വിശ്വസിക്കുക എന്നും എനിക്കറിയാം. പക്ഷെ ചില കാര്യങ്ങള് നീ കൂട്ടിവായിക്കേണ്ടതുണ്ട്.”\n“നിനക്കായി മുറിയും ബുക്ക് ചെയ്തു കാത്തിരുന്ന ഒരാളാണ് വിദേത്. മാത്രമല്ല നിങ്ങള് ഇന്നലെ കണ്ടതുമാണ്. ഇതിനിടയില് മറ്റെന്തോ നടന്നു എന്ന് നീ മനസ്സിലാക്കണം. സ്ത്രീ വിഷയത്തില് അയാളുടെ ദൗര്‍ബല്യങ്ങള് നിനക്കും അറിയാമെന്നിരിക്കെ ഇതില് എന്തോ ദുരൂഹതയുണ്ട്. അല്ലെങ്കില് മറ്റെന്തോ ആകസ്മികത. പരസ്യമായി ഈ സാഹചര്യം അയാള് ദുരുപയോഗം ചെയ്യുമോ? നീയൊരു സീന് ഉണ്ടാക്കിയാല് അയാളുടെയും കുടുംബത്തിന്റെയും നിന്റെയും തനൂജയുടെയും അടക്കം കരിയര് എന്താകും? നിനക്ക് ആ വശം കാണാന് കഴിയുന്നില്ലേ?”\nജീവനുതുല്യം സ്നേഹിക്കുന്ന ഒരാളുടെ കിടപ്പറയില് താനല്ലാതെ മറ്റൊരു സ്ത്രീയെയോ പുരുഷനെയോ സംശയകരമായി കാണുമ്പോള് മറ്റുള്ളവര്‍ക്ക് മനസ്സിലാകുന്ന കാര്യങ്ങളല്ല ആ സ്ത്രീക്കും പുരുഷനും കാണാനാവുക എന്നത് സഞ്ജയിന് അറിയാമായിരുന്നു. എങ്കിലും അയാള് പറഞ്ഞുകൊണ്ടിരുന്നു.\n“അച്ഛന് എങ്ങനെയാണ് ഇപ്പൊൾ ഇവിടെ എത്തിയത്?”\n“നിന്‍റെ കാള് ഒരുവട്ടം വന്നു കട്ട് ആയപ്പോള് എന്തോ എനിക്കൊരു ഇന്‍ട്യൂഷന് തോന്നി. രക്തം രക്തത്തിന്‍റെ പുകച്ചില് തിരിച്ചറിയും എന്ന് പറയാറുണ്ടല്ലോ...”\nഅയാള് ഒരു ദീര്‍ഘനിശ്വാസത്തോടെ അവളെ നോക്കി. താന് ആ സമയത്ത് അവിടെ എത്തിയില്ലായിരുന്നെങ്കില് ഈ സംഭവങ്ങളൊക്കെ അല്ലെങ്കില് ഇതിലപ്പുറവും തനിക്കു ടിവിയില് കാണേണ്ടിവന്നേനേ.\nകലങ്ങിയ കണ്ണുകളോടെ വീട്ടിലേക്ക് കയറിവന്ന മിലാന് അമ്മയുടെ മുഖത്തുപോലും നോക്കാതെ മുറിയില് കയറി വാതിലടച്ചു.\nവീട്ടിലേക്കുപോയ ദാസിന്‍റെ അവസ്ഥയും മറ്റൊന്നായിരുന്നില്ല.\nജീവിതം വല്ലാതെ വരിഞ്ഞുമുറുക്കുന്നു. മുകളിലെ നിലയിലെ നീളന് വരാന്തയില് അയാളൊരു മൃഗത്തെപ്പോലെ ചുരമാന്തികൊണ്ട് നടന്നു.\nനിരഞ്ജന് വീഡിയോകോളില് വന്നപ്പോള് ദാസ് അയാളോട് സംസാരിച്ചു.\n“ഞാന് വിളിക്കണോ മിലാനെ? ഉടനെ ഞാന് വിളിച്ചാലും മിലാന് കേള്‍ക്കണമെന്നില്ല.”\n“വേണ്ട നിരഞ്ജന്, അവളാകെ അപ്സെറ്റ് ആണ്. ഈയൊരു മാസം എന്നെ വിളിച്ചിട്ട് ശരിയായി സംസാരിക്കാന് ഞങ്ങള്‍ക്ക് കഴിഞ്ഞില്ല. എല്ലാം അവള് കൂട്ടിവായിക്കും.” ദാസ് നിരുല്‍സാഹപ്പെടുത്തി.\n“ഉം, വിദേത്,ഞാനൊരു കാര്യം പറയട്ടെ, തനൂജ തന്നെ വല്ലാതെ സ്നേഹിക്കുന്നുണ്ട്. തനിക്കത് മനസ്സിലയിട്ടുണ്ടോ?”\n“യെസ്, സ്നേഹം എന്നാല് വല്ലാത്ത ഒബ്സഷന്! അഭിനിവേശം! അത് തന്നോടാണോ അതോ തന്റെ ബിസിനസ് സാമ്രാജ്യത്തോടാണോ പ്രശസ്തിയോടാണോ എന്നൊന്നും ചോദിക്കരുത്. അവളുടെ ആ അടങ്ങാത്ത ഇഷ്ടമാണ് അവളെക്കൊണ്ട് ഇതെല്ലാം ചെയ്യിക്കുന്നത്.”\n“തന്റെ ഒരു മെസ്സേജ് കിട്ടിയപ്പോള് തന്റെ കിടപ്പറ പങ്കിടാന് വന്നത്. ഇനിയും തനിക്കു മനസ്സിലായില്ലെങ്കില് കഷ്ടമാണ്.”\n“ഞാനവള്‍ക്ക് മെസ്സേജ് അയച്ചില്ല നിരഞ്ജന്, വിളിച്ചുമില്ല.”\n“ തന്റെ ഫോണ് പരിശോധിച്ചാല് ഇതെല്ലാം അറിയാമല്ലോ. തന്റെ ഫോണ് ക്രിക്കെറ്റ്മാച്ച് സമയത്ത് അവളും ഉപയോഗിച്ചില്ലേ? ഒരു ദിവസം ഫോണ് കാണാതായില്ലേ? തനൂജയല്ലേ പിറ്റേന്ന് എടുത്തുതന്നത്? പലപ്പോഴും മിലാന് വിളിച്ചപ്പോള് തനൂജയാണ് വിദേതിന്റെ ഫോണ് അറ്റന്‍ഡ് ചെയ്തതും. താനിത്ര കെയര്‍ലെസ്സ് ആവാന് പാടില്ലായിരുന്നു വിദേത്” കുറ്റപ്പെടുത്തുന്ന സ്വരത്തില് നിരഞ്ജന് തുടര്‍ന്നു.\n“തന്റെ ഫോണിലെ എന്തെല്ലാം വിവരങ്ങള് അവള്‍ക്കു കിട്ടിയിരിക്കും? ഒരു ബിസിനസ് മാന്റെ ഫോണ് ആണ് അയാളുടെ ആയുധം. അതവള്‍ക്ക് കിട്ടി.”\n“അവള് അതും വെച്ചു എന്തു ചെയ്തെന്നാണ്? ആ ഫോണില് ഒരു വിവരവും ഇല്ലായിരുന്നു. രണ്ടു സിംകാര്‍ഡും ആ ഫോണിലേക്ക് എടുത്തിട്ടു ഉപയോഗിച്ചു. ദാറ്റ്സ് ആള്”\n“കാള് ഡൈവേർട്ടില് നമ്പര് കൊടുത്താല് തന്റെ ഫോണില്‍നിന്നു മിലാന്റെ നമ്പരിലേക്ക് വിളിക്കുന്നത് ഒരു നിശ്ചിതസമയം തനൂജയുടെ നമ്പരിലേക്ക് പോകും. മെസ്സേജ് അടക്കം. അറിയാമല്ലോ?”\n“സൊ അതായിരിക്കും സംഭവിച്ചത്. അല്ലെങ്കില് താന് അന്ന് രാത്രി മിലാന് എന്നുകരുതി തനൂജയെ തെറ്റി വിളിച്ചു. അല്ലെങ്കില് മിലാന്റെ പേരില് തനൂജ അവളുടെ നമ്പര് തന്റെ ഫോണില് സേവ് ചെയ്തിരിക്കാം. തിരക്കില് താന് ശ്രദ്ധിച്ചില്ല. അല്ലെങ്കിലും നമ്മളാരും നമ്പര് നോക്കിയല്ലല്ലോ ഫോണ് വിളിക്കുക. പേര് സേവ് ചെയ്തത് എടുത്തല്ലേ?” നിരഞ്ജന്റെ വിശദീകരണം കേട്ട ദാസ് ഒരു നിമിഷം ആലോചിച്ചു. ശരിയാണ്, ഇതില് ഏതെങ്കിലുമൊന്ന് നടന്നിരിക്കണം.\n“അവസരം കിട്ടിയപ്പോള് അവള് കമഴ്ന്നുവീണു. അത്രേയുള്ളൂ. പക്ഷെ താന് സൂക്ഷിക്കണം. അവള് തന്റെ പുറകെയുണ്ട്. എന്താണവളുടെ ലക്‌ഷ്യം എന്ന് എനിക്കറിയില്ല. സൂക്ഷിക്കണം. ഞാന് അടുത്തയാഴ്ച ഡല്‍ഹിയില് വരും. നമുക്ക് കാണാം.” സംഭാഷണം അവസാനിപ്പിച്ചു ദാസ് തിരിഞ്ഞുനോക്കിയപ്പോള് താരാദേവി അല്പം അകലെയായി കരിങ്കല്‍തൂണിനരികില് നില്‍ക്കുന്നുണ്ടായിരുന്നു. അവര് മുന്നോട്ട് വന്നു.\n“എന്തുണ്ടായി?” വല്ലാത്തൊരു കനമുള്ള ശബ്ദത്തിലായിരുന്നു അവരുടെ ചോദ്യം.\nആമുഖമില്ലാതെ ദാസ് കാര്യങ്ങള് പറഞ്ഞു. എല്ലാം കേട്ടുകഴിഞ്ഞപ്പോള് താരാദേവി മന്ദഹസിച്ചു. “അവളെ ആദ്യമായി ഈ വീട്ടിലേക്ക് നീ കൊണ്ടുവന്നപ്പോഴും അവളെനിക്ക് നമ്മുടെ ജ്വല്ലറിയിലെതന്നെ വന്ഗി സമ്മാനിച്ചപ്പോഴും അവളുടെ കണ്ണുകളില് കണ്ട അഗ്നിയെക്കുറിച്ച് നിന്നോട് ഞാന് പറഞ്ഞിരുന്നു. ഓര്‍ക്കുന്നുവോ?”\nദാസ് മിണ്ടിയില്ല. കൈകള് പുറകില്‍കെട്ടി അയാള് ഉലാത്താന് തുടങ്ങി.\n“അറിയാതെയല്ല തനൂജ നിന്റെ മുറിയില് അന്തിയുറങ്ങിയത്. നിനക്ക് അതൊന്നും ഓര്‍മ്മയും വരുന്നില്ല. അവളുടെ മുടിയിഴകളിലും അവള് ഉപയോഗിച്ച സുഗന്ധദ്രവ്യത്തിലും നിന്നെ മയക്കാനുള്ള എന്തെങ്കിലും ഉണ്ടായിരിക്കും. അല്ലാതെ നീയെങ്ങനെ ഉറങ്ങിപ്പോകും വിദേത്?”\nദാസ് അന്തംവിട്ടുകൊണ്ട് അമ്മയെ നോക്കി. “അമ്മേ, ഞാന് മാത്രമായി എങ്ങനെ ഉറങ്ങും? അവളെയും ആ മരുന്ന് ബാധിക്കില്ലേ?”\n“ഓഹോ, ചിക്കെന്‍പോക്സിന് ആന്റിഡോട്ട് ഉണ്ടെങ്കില് അത്തരം രോഗികളെ ധൈര്യമായി ചികിത്സിക്കാം. അതുപോലെ ആന്റിഡോട്ട് ഉള്ള മയക്കുമരുന്നുകള് ധാരാളമുണ്ട്. അവള് ആന്റിഡോട്ട് ഉപയോഗിച്ചിരുന്നെങ്കിലോ...? ഉറക്കവും ക്ഷീണവും തൂങ്ങിയ നിന്നിൽ അവ വേഗം പ്രവര്‍ത്തിച്ചു. അല്ലെങ്കില് ഉണര്‍ച്ചയില് അത്രയും മനക്കരുത്തു വേണം.”\nദാസ് നടത്തം നിറുത്തി അമ്മയെനോക്കി. അമ്മ എന്തെല്ലാം ചിന്തിക്കുന്നു!\n“എങ്കിലൊന്നുമില്ല. നീയിപ്പോള് തനൂജയോടും ഇതേക്കുറിച്ചു ചോദിച്ചു വഷളാവേണ്ട. ദിവസങ്ങള് സാധാരണപോലെ പോകുന്നെന്നും അവള്‍ക്കു തോന്നണം. കളി കഴിയുംവരെ അവളോട് സമാധാനമായി ഇടപെടുക. നമുക്ക് നോക്കാം. നീ വിഷമിക്കേണ്ട, മിലാനെ ഞാന് വിളിക്കാം....”\nഅവര് ദാസിന്റെ വിരലുകളില് പിടിച്ചു. “നിനക്കറിയുമോ വിദേത്, ഞാന് നിന്റെ അച്ഛന്റെകൂടെ ഈ വീട്ടില് വരുമ്പോള് നിന്‍റെ അച്ഛന് കാര്യമായ സ്വത്തെന്നുപറയാന് ഒന്നുമുണ്ടായിരുന്നില്ല. അദ്ദേഹം എന്നോട് പറയുമായിരുന്നു നമുക്കൊരു മോനാണ് ഉണ്ടാവുക, അവന് ലോകപ്രശസ്തിയിലേക്ക് ഉയരുന്ന മോനായിരിക്കും എന്ന്.”\nഅവര് ആ നിമിഷങ്ങള് ഓര്‍ക്കുന്നപോലെ തോന്നി. മിഴികളിലും ചുണ്ടിലും ചിരി വിരിഞ്ഞു. അയാളുടെ വിരലുകള് വിട്ടു അവര് മുന്നോട്ടു നടന്നു.\n“മോന് ഉണ്ടായില്ലെങ്കിലോ എന്നൊന്നും ഞാന് അദ്ദേഹത്തോട് ചോദിച്ചില്ല. കാരണം നീ ജനിക്കുംമുന്നേ നിന്റെ മുഖം അദ്ദേഹം വരച്ചുവെച്ചതുപോലെ പറഞ്ഞിരുന്നു. നിന്നെ വയറ്റില് ചുമക്കുംമുന്നേ എന്നെക്കൊണ്ട് കുങ്കുമപ്പൂ തീറ്റിക്കുമായിരുന്നു. അതുപോലെ വേറെ പൂംപൊടികളും കൊണ്ടുവരും. അന്ന് ഇന്നത്തെപ്പോലെ പൂംപൊടി സുലഭമല്ല, എങ്കിലും വിദേശത്ത് പോകുന്ന സുഹൃത്തുക്കളും വടക്കേ ഇന്ത്യയിലെ കുങ്കുമപ്പാടങ്ങളില് പണിയെടുക്കുന്ന കര്‍ഷകരും തെക്കേ ഇന്ത്യയിലെ കാപ്പിത്തോട്ടങ്ങളിലും ജാതിത്തോട്ടങ്ങളിലും പണിയെടുക്കുന്ന തൊഴിലാളികളും അദ്ദേഹത്തിന് കാട്ടുതേനും കാപ്പിക്കുരുവും പലതരം പൂംപൊടികളും എത്തിച്ചുകൊടുത്തു. ആനകളുടെയും മരപ്പട്ടികളുടെയും വിസര്‍ജ്യങ്ങളില്‍നിന്നും നേരിട്ട് പെറുക്കിയെടുക്കുന്ന കാപ്പിക്കുരുവായിരുന്നു അത്.”\nവായുവില് ആ മണമുള്ളതുപോലെ താരാദേവി ശ്വാസം ആഞ്ഞുവലിച്ചെടുത്തു.\nതന്നേക്കാള് ഉയരമുള്ള മകന്‍റെ നെറ്റിയിലേക്ക് അവരുടെ കൈകള് ചെന്നു.\n" നീ ഓർക്കണം.... ഏതോ പൂവുകളിൽ ഉറഞ്ഞുകൂടിയ തേനും പൂവും കഴിക്കാനായി എന്റെ ഗർഭത്തിൽനിന്നേ നീ തയ്യാറെടുത്തു.\nഅങ്ങനെതന്നെയാണ് ഈ ഭൂമിയിൽ എല്ലാം നടക്കുന്നത് അമ്മേ എന്നു നീ പറയും.\nപക്ഷേ എവിടെയോ വിരിഞ്ഞ പൂവുകൾ എവിടെയോ ഉറന്ന പൂമ്പൊടികളിൽ പാറിക്കളിച്ചു പരാഗം നടത്തിയ പൂമ്പാറ്റകൾ ഏതോ കാറ്റിൽ പറന്ന സുഗന്ധങ്ങൾ അതെല്ലാം അന്ന് നിന്നെത്തേടിവന്നു.\nനിന്‍റെ ഈ നെറ്റിയില് ഇന്നു ഒറ്റചുളിവും ഇല്ല. നിനക്ക് അമ്പത്തിനാല് വയസ്സുണ്ട്. നിന്റെ കവിളിലോ കണ്ണിലോ നരയോ ജരയോ ഇല്ല, നിന്നെ ഗർഭത്തിലായിരിക്കുമ്പോള് ഞാന് കഴിച്ച ആഹാരവും നീ ജനിച്ചതിനുശേഷം നിനക്കുതന്ന ആഹാരവും അത്രയും വിശേഷപ്പെട്ടതായിരുന്നു. എനിക്കൊരുപാട് മുലപ്പാലുണ്ടായിരുന്നു. ഞാന് നിനക്ക് പാലൂട്ടുക മാത്രമല്ല ചെയ്തത്. പലപ്പോഴും മുലപ്പാല് തലയില് പുരട്ടി കുളിപ്പിക്കുമായിരുന്നു. കാപ്പിപ്പൊടികൊണ്ട് ചോക്ലേറ്റുക്രീം ഉണ്ടാക്കി നിന്റെ അച്ഛന്റെ അമ്മ നിന്റെ ദേഹമാസകലം പുരട്ടുമായിരുന്നു. പതിനഞ്ച് വയസ്സുവരെയെങ്കിലും നിന്നെ അങ്ങനെ കുളിപ്പിച്ചിട്ടുണ്ട്.”\n“പനങ്കല്‍ക്കണ്ടവും പാലും തേനും ചേര്‍ന്ന ഭക്ഷണം നിനക്കിഷ്ടമായിരുന്നു. ഇന്നും നിന്റെ മെനുവില് അതുണ്ടെന്ന് എനിക്കറിയാം.” അവര് വീണ്ടും ചിരിച്ചു. “നിനക്കിഷ്ടമുള്ളതു തെഞ്ഞെടുക്കാനും അതെല്ലാം നിലനിറുത്താനും നിനക്കറിയാം. ബുദ്ധിയും വിവേകവും എപ്പോഴും നിനക്ക് കാവലുണ്ട്. അത് നീ ഉപയോഗിക്കണം എന്നുമാത്രം. അതിനുള്ള കഴിവ് നിനക്കുണ്ടെന്ന് നീ ജനിക്കുംമുന്‍പേ നിന്റെ അച്ഛന് പ്രവചിച്ചിരുന്നു. അതുകൊണ്ട് സൂക്ഷിച്ചു മുന്‍പോട്ടു പോവുക”\nപറഞ്ഞുനിറുത്തി താരാദേവി മുന്നോട്ടു നടന്നുപോയി.\nകുങ്കുമത്തരികളില് സ്വര്‍ണ്ണം പൂശി സൂക്ഷിച്ചതുപോലെ വളര്‍ത്തിയെടുത്ത എന്‍റെ മകനോട് മത്സരിക്കാന് നിന്‍റെ വിഷമരുന്നുകള് ഒളിപ്പിച്ച മാദകഗന്ധം പോരാതെ വരും പെണ്‍കുട്ടീ എന്നവര് പുഞ്ചിരിയോടെ ഓര്‍ത്തു. ചതുരംഗപ്പലകയില് നിന്‍റെ എതിരില് രാജാവിന്റെയല്ല ഈ രാജ്ഞിയുടെ കവചം നീ കാണുന്നില്ലേ....\nഉരുളന് തൂണുകളെ തഴുകിവന്ന കാറ്റില് അമ്മയുടെ സാരി ഉലഞ്ഞുലഞ്ഞു പാറുന്നതും ഒടുവിൽ ദൂരെ വാതിലിനുപുറകില് മറയുന്നതും ദാസ് നോക്കിനിന്നു. അമ്മയുടെ തണുപ്പുള്ള വയറില് മുഖം ചേര്‍ത്തുകൊണ്ട് ഒരു പക്ഷിക്കുഞ്ഞായി താന് ഉറങ്ങുന്നത് അന്നു രാത്രി അയാള് സ്വപ്നം കണ്ടു.\nവായുവില് പടര്‍ന്ന ചില്ലകളിലെല്ലാം കാപ്പിപ്പൂവുകള് ജലകണവുംപേറി തുടുത്തുനിന്നിരുന്നു.\nബാലൻസ് ഷീറ്റ് (കവിത: വേണുനമ്പ്യാർ)\nഎഴുതാപ്പുറങ്ങൾ (കവിത: പുഷ്പമ്മ ചാണ്ടി )\nരാവെന്ന സുന്ദരി (കവിത -ശബ്ന രവി)\nജോസഫ് ഏബ്രഹാമിന്റെ അന്യായ പട്ടിക വസ്തു: കഥാലാവണ്യത്തിൻറെ തെളിനീർച്ചോല (ശ്രീകുമാർ കെ)\nകൂരിരുൾ നിറയുന്ന പാതകളിൽ....(പി.സി. മാത്യു)\nLost in the moment (Jaya.G.Nair)\nഇരുളും വെളിച്ചവും (ചെറുകഥ: സാംജീവ്)\nപാമ്പും കോണിയും - നിർമ്മല - നോവൽ - 21\nമിഥ്യ (കവിത-വേണാട്ട് പ്രസന്ന)\nഗജകേസരിയോഗം (ചെറുകഥ: സാംജീവ്)\nTHE BOY KILLED BY THE TIGER IN DELHI (Article : Beaula Sara Benny, Kuttampuzha)\nമുന്തിരിക്കൊയ്ത്തിനു പോകും മുമ്പേ.. (റുബാഇയ്യാത് ഒരു മുഖവുര) സുധീര് പണിക്കവീട്ടില്\nകുറ്റിപ്പെൻസിൽ - കവിത: രമണി അമ്മാൾ\nകാന്താരപ്രസ്ഥം (കവിത: മായാ കൃഷ്ണൻ)


വ്യവസായ മന്ത്രി ഇപി ജയരാജന് കോവിഡ്\n|11 Sep 2020 7:10 AM GMT\nവ്യവസായമന്ത്രി ഇ.പി.ജയരാജനു കോവിഡ് പോസിറ്റീവ്. സമ്പര്‍ക്കത്തിലൂടെയാണോ രോഗം പിടിപെട്ടത് എന്നതില് വ്യക്തത വന്നിട്ടില്ല. അദ്ദേഹത്തെ പരിയാരം മെഡിക്കല് കോളജിലേക്കു മാറ്റി. അദ്ദേഹവുമായി കമ്പര്‍ക്കത്തിലേര്‍പ്പെട്ടവരുടെ വിശദായ ലിസ്റ്റ് പരിശോധിക്കുകയാണ്.\nകണ്ണൂരിലെ വസതിയില് നിരീക്ഷണത്തിലായിരുന്നു. മന്ത്രിയുടെ ഓഫിസ് ജീവനക്കാരില്4പേരെ ക്വാറന്റീനില് പ്രവേശിപ്പിച്ചു.\nഇ പി ജയരാജന്റെ ആരോഗ്യനില തൃപ്തികരമാണെന്നാണ് പരിയാരം മെഡിക്കല് കോളജിലെ ഡോക്റ്റര്‍മാരുടെ നിഗമനം. സംസ്ഥാനത്തു കോവിഡ് സ്ഥിരീകരിക്കുന്ന രണ്ടാമത്തെ മന്ത്രിയാണ ഇ. പി ജയരാജന്. ധനമന്ത്രി ടി.എം.തോമസ് ഐസക്കിനായിരുന്നു ആദ്യം കോവിഡ് സ്ഥിരീകരിച്ചത്. തിരുവനന്തപുരം മെഡിക്കല് കോളജില് ചികില്‍സയില് കഴിയുന്ന അദ്ദേഹത്തിന്റെ ആരോഗ്യനില തൃപ്തികരമാണ്. എങ്കിലും കോവിഡ് നെഗറ്റീവ് റിപ്പോര്‍ട്ടിലേക്കെത്തിയിട്ടില്ല.\nകോവിഡിനോട് പൊരുതുന്നതില് ലോകശ്രദ്ധ നേടാന് കഴിഞ്ഞ കേരളത്തിലെ രണ്ട് മന്ത്രിമാര്‍ക്ക് കോവിഡ് എന്നത് സംസ്ഥാനത്തെ ആരോഗ്യപരിപാലനത്തിന് തന്നെ കോട്ടം തട്ടുന്ന നിലയിലെന്ന് അഭിപ്രായമുയരുന്നുണ്ട്. പ്രതിരോധ പ്രവര്‍ത്തനങ്ങളുടെ ഗുണമേന്മ വര്‍ധിപ്പിക്കുന്നതിനെക്കുറിച്ചും ചര്‍ച്ചകള് ഉണ്ട്.\ncovid 19 Kerala ministers covid


20-ാം ശ.-ത്തിന്റെ മധ്യത്തോടുകൂടി ഒരു രാഷ്ട്രീയപ്രസ്ഥാനമെന്ന നിലയിൽ അരാജകത്വവാദത്തിന്റെ പ്രാധാന്യം ഏറെക്കുറെ അസ്തമിച്ചു. എന്നിരുന്നാലും സിദ്ധാന്തപരമായ അതിന്റെ സ്വാധീനത തുടർന്നുകൊണ്ടിരുന്നു. മനുഷ്യപ്രവർത്തനത്തിന്റെ സമസ്ത മണ്ഡലങ്ങളിലും വികേന്ദ്രീകരണം നടപ്പിലാക്കേണ്ടതിന്റെ ആവശ്യകതയെപ്പറ്റിയാണ് ഈ ചിന്താപദ്ധതി ഇപ്പോൾ കൂടുതൽ ശ്രദ്ധിക്കുന്നത്. ചെറുസമൂഹങ്ങളുടെ ഭരണകൂടരഹിതമായ ഒരു സംവിധാനത്തിന്റെ രൂപത്തിലുള്ള വികേന്ദ്രീകരണം ആധുനിക ശാസ്ത്രത്തിന്റെയും സാങ്കേതികവിദ്യയുടെയും വികാസത്തോടുകൂടി അനുപേക്ഷണീയമായിത്തീർന്നിട്ടുണ്ട്. ആൽഡസ് ഹക്സ്ലി, ജോർജ് ഓർവെല്, ഹെർബർട്ട് റീഡ് എന്നീ പണ്ഡിതന്മാരാണ് ഈ ചിന്താഗതിയുടെ പ്രധാന ഉപജ്ഞാതാക്കൾ. ആധുനിക ചിന്താപദ്ധതിയിൽ ഈ ആശയഗതിയുടെ സ്വാധീനത വർധിച്ചു വരുന്നുണ്ട്.\n"https://ml.wikipedia.org/w/index.php?title=അരാജകത്വവാദം&oldid=2280320" എന്ന താളിൽനിന്ന് ശേഖരിച്ചത്\nഅവസാനം പുതുക്കപ്പെട്ട ദിവസം:2ഡിസംബർ 2015, സമയം: 12:36\nഈ താൾ അവസാനം തിരുത്തപ്പെട്ടത്: 12:36,2ഡിസംബർ 2015.


ചെന്നൈയിലെ നോർക്ക ഓഫീസ് അക്രമികള് അടിച്ച് തകര്‍ത്തു\nChennai, First Published 2, Jan 2019, 10:49 PM IST\nചെന്നൈയിലെ നോർക്ക ഓഫീസിന് നേരെ ആക്രമണം. ഓഫീസ് ചില്ലുകൾ അക്രമികള് അടിച്ച് തകർത്തു.\nചെന്നൈ: ചെന്നൈയിലെ നോർക്ക ഓഫീസിന് നേരെ ആക്രമണം. ഓഫീസ് ചില്ലുകൾ അക്രമികള് അടിച്ച് തകർത്തു. 15 ഓളം പേർ അടങ്ങുന്ന സംഘം ശരണം വിളിച്ച് എത്തിയാണ് ആക്രമിച്ചത്.\nമലപ്പുറം ചങ്ങരംകുളത്ത് സിപിഎം ഓഫീസിന് നേരെ കല്ലേറുണ്ടായി. ആക്രമണത്തില് ജനല് ചില്ല് തകര്‍ന്നു. ശബരിമലയിലെ യുവതീപ്രവേശനത്തിന്‍റെ പേരിൽ സംസ്ഥാനം ഇന്ന് യുദ്ധക്കളമായി. പലയിടത്തും വ്യാപകസംഘർഷമാണ് ഉണ്ടായത്. കൊടുങ്ങല്ലൂരിൽ തുടങ്ങി പലയിടങ്ങളിലും മിന്നൽ ഹർത്താലുകൾ പ്രഖ്യാപിക്കപ്പെട്ടു. പലയിടത്തും ശബരിമല കർമസമിതി പ്രവർത്തകരും ബിജെപിക്കാരും ബലം പ്രയോഗിച്ച് കടകൾ അടപ്പിച്ചു. കെഎസ്ആർടിസി ഉൾപ്പടെയുള്ള ബസ് സർവീസുകൾക്ക് നേരെ അക്രമമുണ്ടായി. സർക്കാർ ഓഫീസുകൾ അടിച്ചു തകർത്തു. തിരുവനന്തപുരത്ത് സെക്രട്ടേറിയറ്റിന് മുന്നിൽ തെരുവുയുദ്ധമാണ് അരങ്ങേറിയത്.\nനാളെ ഹർത്താലിനിടെ അക്രമങ്ങൾ തടയാൻ കർശനനടപടികൾ സ്വീകരിക്കണമെന്ന് ഡിജിപി ലോക്നാഥ് ബഹ്‍റ ജില്ലാ പൊലീസ് മേധാവികൾക്ക് നിർദേശം നൽകി. ഏതെങ്കിലും വിധത്തിലുളള അക്രമത്തില് ഏര്‍പ്പെടുകയോ സഞ്ചാര സ്വാതന്ത്ര്യം തടയുകയോ ചെയ്യുന്ന ഹര്‍ത്താല് അനുകൂലികള്‍ക്കെതിരെ കര്‍ശന നടപടി സ്വീകരിക്കുമെന്നും അദ്ദേഹം വ്യക്തമാക്കി. പൊതുമുതല് നശിപ്പിക്കുന്നവരുടെ കൈയ്യില് നിന്ന് നഷ്ടത്തിന് തുല്യമായ തുക ഈടാക്കാന് നിയമ നടപടി സ്വീകരിക്കും. ഇവരുടെ ബാങ്ക് അക്കൗണ്ടുകളില് നിന്നോ, സ്വത്തു വകകളില് നിന്നോ നഷ്ടം ഈടാക്കാനാണ് നടപടി സ്വീകരിക്കുക.\nഅക്രമത്തിന് മുതിരുകയോ നിര്‍ബന്ധമായും കടകളും സ്ഥാപനങ്ങളും അടപ്പിക്കാന് ശ്രമിക്കുകയോ ചെയ്യുന്നവരെ ഉടനടി അറസ്റ്റ് ചെയ്യുമെന്ന് സംസ്ഥാന പോലീസ് മേധാവി വ്യക്തമാക്കി.\nLast Updated 2, Jan 2019, 10:49 PM IST\nnorkka office attack


ദൽഹിയിലെ അന്തരീക്ഷ മലിനീകരണം മാറ്റമില്ലാതെ തുടരും\nMonday4December 2017 12:11 pm IST\nന്യൂദല്‍ഹി: ദല്‍ഹിയിലെ അന്തരീക്ഷ മലിനീകരണ തോത് ഇന്നും നാളെയും മാറ്റമില്ലാതെ തുടരുമെന്ന് വിദഗ്ധര്. വളരെ കുറഞ്ഞ താപനിലയും കാറ്റിന്റെ അഭാവവും കാരണം ഞായറാഴ്ച തലസ്ഥാനത്തെ അന്തരീക്ഷം ഏറെ വിഷമയമായിരുന്നു.\nവായു മലിനീകരണ സൂചിക കൂടിയ അളവായ 500 ല് 365 ആണ് ഞായറാഴ്ച രേഖപ്പെടുത്തിയത്. ഇത് മോശം വായു നിലവാരമാണ് കാണിക്കുന്നത്. ശനിയാഴ്ച ഇത് 331 ആയിരുന്നു. ഇതേ നില തിങ്കളാഴ്ചയും ചൊവ്വാഴ്ചയും തുടരുമെന്നാണ് സിസ്റ്റം ഒാഫ് എയര് ക്വാളിറ്റി ആന്‍ഡ് വെതര് ഫോര്‍കാസ്റ്റിങ് റിസേര്‍ച്ചിന്റെ (സഫര്) പ്രവചനം.\nഞായറാഴ്ച രാവിലെ എട്ട് മുതല് ഉച്ചക്ക് രണ്ട് മണി വരെ വളരെ കുറഞ്ഞ കാറ്റ് മാത്രമാണ് നഗരത്തില് വീശിയത്. വൈകുന്നേരമായതോടെ മണിക്കൂറില്6കിലോമീറ്റര് വേഗതയില് കാറ്റ് വീശിയെങ്കിലും മലിന കണങ്ങള് അകറ്റാന് അത് മതിയായിരുന്നില്ല.\nമാസങ്ങളായുള്ള വായുമലിനീകരണം കാരണം ജനങ്ങളെ ശ്വാസകോശ സംബന്ധമായ രോഗങ്ങള് അലട്ടുന്നുണ്ട്. നഗരത്തില് ഇൗ അവസ്ഥ തുടര്‍ന്നാല് ആസ്ത്മയും ബ്രോഞ്ചൈറ്റിസും പോലുള്ള രോഗങ്ങള് വ്യാപകമായേക്കുമെന്നാണ് മെഡിക്കൽ ബുള്ളറ്റിൻ വ്യക്തമാക്കുന്നത്.\nഅന്തരീക്ഷ മലിനീകരണം: പ്രതിവര്‍ഷം ജീവന് നഷ്ടപ്പെടുന്നത് 25 ലക്ഷം പേര്‍ക്ക്\nഅന്തരീക്ഷ മലിനീകരണം മൂന്നിരട്ടി: നിരീക്ഷണ സംവിധാനമൊരുങ്ങുന്നു\nവായു മലിനീകരണം: ദല്‍ഹിയില് അകാലത്തില് മരിക്കുന്നവര് വര്‍ദ്ധിക്കുന്നതായി പഠനം\nവാഹനങ്ങളിൽ നിന്നുമുള്ള മലിനീകരണം ഭ്രൂണ വളർച്ചയ്ക്ക് ഏറെ ദോഷകരം


നിര്‍ഭയ കേസ്; മരണ വാറണ്ട് ഇന്നില്ല,കേസ് തിങ്കളാഴ്ച്ചത്തേക്ക് മാറ്റി - BIG14NEWS\nHome All News നിര്‍ഭയ കേസ്; മരണ വാറണ്ട് ഇന്നില്ല,കേസ് തിങ്കളാഴ്ച്ചത്തേക്ക് മാറ്റി\nനിര്‍ഭയ കേസില് ഇന്ന് മരണ വാറണ്ട് പുറപ്പെടുവിക്കില്ല. കേസ് തിങ്കളാഴ്ച്ചത്തേക്ക് മാറ്റി. കേസ് പഠിക്കാന് സമയം വേണമെന്ന് പ്രതി പവന് ഗുപ്തയുടെ പുതിയ അഭിഭാഷകന് പറഞ്ഞു.\nകൂടാതെ പ്രതി വിനയ് ശര്‍മ്മയുടെ ഹര്‍ജിയില് സുപ്രീംകോടതി വിധി നാളെ പുറപ്പെടുവിക്കും. ഇക്കാര്യങ്ങള് പരിഗണിച്ചാണ് കേസ് തിങ്കളാഴ്ച്ചത്തേക്ക് മാറ്റിയത്.\nപാട്യാല ഹൗസ് കോടതിയാണ് കേന്ദ്രത്തിന്റെ ഹര്‍ജി പരിഗണിച്ചത്. അതേസമയം നീതി എപ്പോള് ലഭിക്കുമെന്ന് നിര്‍ഭയയുടെ അമ്മ കോടതിയില് ചോദിച്ചു.\nഫെബ്രുവരി 1നാണ് വിനയ് ശര്‍മ്മയുടെ ദയാഹര്‍ജി രാഷ്ട്രപതി തള്ളിയത്. രാഷ്ട്രപതിയുടെ തീരുമാനം ചോദ്യം ചെയ്ത് മുകേഷ് സിംഗ് നല്‍കിയ ഹര്‍ജി നേരത്തെ സുപ്രീംകോടതി തള്ളിയിരുന്നു. രാഷ്ട്രപതിയുടെ തീരുമാനത്തില് ഇടപെടാനാകില്ലെന്നായിരുന്നു കോടതി വ്യക്തമാക്കിയത്.\nഅതിനിടെ നിര്‍ഭയ കേസിലെ കുറ്റവാളികളുടെ വധശിക്ഷ വൈകുന്നതില് പ്രതിഷേധിച്ച് നിര്‍ഭയയുടെ രക്ഷിതാക്കള് കോടതി വളപ്പില് മുദ്രാവാക്യം വിളിച്ചു. പട്യാല ഹൗസ് കോടതി വളപ്പില് ആയിരുന്നു നിര്‍ഭയയുടെ മാതാപിതാക്കളുടെ പ്രതിഷേധം.\nPrevious articleബിജെപിക്ക് വീണ്ടും തിരിച്ചടി; നാഗാലാന്‍ഡില് 22 ബി.ജെ.പി നേതാക്കള് രാജിവെച്ചു\nNext articleഅമിത അളവില് മെര്‍ക്കുറി കലര്‍ന്ന മരുന്ന് നല്‍കി; നൂറോളം പേര് ഗുരുതരാവസ്ഥയില്; വ്യാജ വൈദ്യന് പിടിയില്


Senior advocate Harish Salve blames Supreme Court for Economic slowdown | നോട്ട് നിരോധനവും ജിഎസ്ടിയുമൊന്നുമല്ല, സാമ്പത്തിക തകർച്ചയ്ക്ക് പുതിയ കാരണം കണ്ടെത്തി ഹരീഷ് സാൽവെ - Malayalam Oneindia\nUpdated: Tue, Sep 17, 2019, 12:52 [IST]\nദില്ലി: ഇന്ത്യന് സാമ്പത്തിക രംഗം മെച്ചപ്പെടുകയാണ് എന്നാണ് കേന്ദ്ര ധനമന്ത്രി നിര്‍മല സീതാരാമന് അവകാശപ്പെടുന്നത് എങ്കിലും കണക്കുകള് അങ്ങനെയല്ല തെളിയിക്കുന്നത്. കഴിഞ്ഞ6വര്‍ഷങ്ങള്‍ക്കിടയിലെ ഏറ്റവും കുറഞ്ഞ ആഭ്യന്തര വളര്‍ച്ചാ നിരക്കാണ് ഈ സാമ്പത്തിക വര്‍ഷം രേഖപ്പെടുത്തിയിരിക്കുന്നത്.\nജിഡിപി നിരക്ക് 5ല് താഴെ പോകുമെന്ന് തങ്ങള് ഒട്ടും പ്രതീക്ഷിച്ചില്ലെന്ന് റിസര്‍വ് ബാങ്ക് ഗവര്‍ണര് തന്നെ പറയുമ്പോള് രാജ്യത്തിന്റെ സാമ്പത്തികാവസ്ഥ പരിതാപകരമാണെന്ന് വായിച്ചെടുക്കാം. അതിനിടെ നിലവിലെ സാമ്പത്തിക പ്രതിസന്ധിക്ക് പുതിയ കാരണം കണ്ടെത്തിയിരിക്കുകയാണ് പ്രമുഖ അഭിഭാഷകനായ ഹരീഷ് സാൽവെ. വിശദാംശങ്ങളിലേക്ക്.\nരൂക്ഷമായ പ്രതിസന്ധിക്ക് കാരണം\nറിയല് എസ്റ്റേറ്റ്, വാഹന വിപണി, ചെറുകിട വ്യവസായ മേഖല, കാര്‍ഷിക രംഗം തുടങ്ങി എല്ലായിടത്തും തിരിച്ചടികള് നേരിട്ട് കൊണ്ടിരിക്കുകയാണ്. പല വ്യവസായങ്ങളും അടച്ച് പൂട്ടല് ഭീഷണിയിലാണ്. ലക്ഷക്കണക്കിന് തൊഴിലാളികള് ജോലി പോകുമോ എന്നുളള ആശങ്കയിലാണ്. മോദി സര്‍ക്കാരിന്റെ തെറ്റായ സാമ്പത്തിക നയങ്ങളാണ് നിലവിലെ രൂക്ഷമായ പ്രതിസന്ധിക്ക് കാരണം എന്നാണ് ചൂണ്ടിക്കാണിക്കപ്പെടുന്നത്.\nസുപ്രീം കോടതിയെ പഴിച്ച് സാൽവെ\nഒന്നാം മോദി സര്‍ക്കാരിന്റെ നോട്ട് നിരോധനവും ജിഎസ്ടിയും പോലെയുളള സാമ്പത്തിക പരിഷ്‌കാരങ്ങളുടെ ദുരിതഫലമാണ് ഇന്ന് രാജ്യം അനുഭവിക്കുന്നതെന്ന് ചൂണ്ടിക്കാട്ടുന്നു. സാമ്പത്തിക മാന്ദ്യത്തിന് ഇത്തരത്തിലുളള പല കാരണങ്ങളും ചൂണ്ടിക്കാട്ടപ്പെടുന്നുണ്ട്. എന്നാല് സാമ്പത്തിക പ്രതിസന്ധിക്ക് സുപ്രീം കോടതിയെ പഴിച്ച് രംഗത്ത് വന്നിരിക്കുകയാണ് പ്രമുഖ അഭിഭാഷകനായ ഹരീഷ് സാല്‍വെ.\nലക്ഷങ്ങൾ വിലയുളള അഭിഭാഷകൻ\nസുപ്രീം കോടതിയിലെ ഏറ്റവും വിലകൂടിയ അഭിഭാഷകരില് ഒരാളാണ് ഹരീഷ് സാല്‍വെ. ഒരു സിറ്റിംഗിന് ലക്ഷങ്ങള് പ്രതിഫലം വാങ്ങുന്ന സാല്‍വെ കുല്‍ഭൂഷണ് ജാദവിന് വേണ്ടി ഒരു രൂപ ഫീസ് വാങ്ങി അന്താരാഷ്ട്ര കോടതിയില് വാദിച്ച് ജയിച്ചിരുന്നു. രാജ്യത്തിന്റെ സാമ്പത്തിക തകര്‍ച്ചയ്ക്ക് പിന്നില് സുപ്രീം കോടതിയാണ് എന്നാണ് ദ ലീഫ് ലെറ്റ് എന്ന മാധ്യമത്തിന് നല്‍കിയ അഭിമുഖത്തില് ഹരീഷ് സാല്‍വേ ആരോപിക്കുന്നത്.\nആ കോടതി വിധികൾ\nസുപ്രീം കോടതിയിലെ തന്നെ പ്രമുഖ അഭിഭാഷക ഇന്ദിര ജെയ്‌സിംഗ് ആണ് ഹരീഷ് സാല്‍വെയുമായി അഭിമുഖ സംഭാഷണം നടത്തിയിരിക്കുന്നത്. ടുജി സെപ്ക്ട്രം കേസിലും കല്‍ക്കരി ഖനി അഴിമതി കേസിലും അടക്കമുളള സുപ്രീം കോടതി വിധികള് സാമ്പത്തിക തകര്‍ച്ചയിലേക്ക് വഴിവെച്ചുവെന്ന് ഹരീഷ് സാല്‍വെ അഭിമുഖത്തില് പറയുന്നു. 2012ല് ടുജി സ്‌പെക്ട്രം കേസില് സുപ്രീം കോടതി പുറപ്പെടുവിച്ച വിധിയോടെയാണ് സാമ്പത്തിക പ്രതിസന്ധിക്ക് തുടക്കമായതെന്നും സാല്‍വെ കുറ്റപ്പെടുത്തി.\nടുജി കേസിലെ വിധി\nടുജി കേസ് വിധിയില് സുപ്രീം കോടതി ഒറ്റയടിക്ക് റദ്ദാക്കിയത് 122 സ്‌പെക്ട്രം ലൈസന്‍സുകളാണ്. ഇത് ടെലികോം മേഖലയെ വന് തകര്‍ച്ചയിലേക്ക് തളളിവിട്ടു. സുപ്രീം കോടതിയെ ആണ് ഇക്കാര്യത്തില് തനിക്ക് കുറ്റപ്പെടുത്താനുളളതെന്ന് ഹരീഷ് സാല്‍വെ പറഞ്ഞു. ലൈസന്‍സുകള് റദ്ദാക്കാനുളള വിധിയോടെ ടെലകോം മേഖലയില് നിക്ഷേപകര്‍ക്ക് വന് നഷ്ടമുണ്ടായി. കോടിക്കണക്കിന് ഡോളറാണ് നഷ്ടം വന്നതെന്നും സാല്‍വെ കുറ്റപ്പെടുത്തി.\nഖനി അഴിമതി കേസ്\nകല്‍ക്കരി ഖനി അഴിമതി കേസിലും ഗോവയിലെ ഇരുമ്പയിര് ഖനനവുമായി ബന്ധപ്പെട്ട കേസിലും സുപ്രീം കോടതി ഇടപെടല് സാമ്പത്തിക പ്രതിസന്ധിയുുടെ ആഴം കൂട്ടിയതായി സാല്‍വെ കുറ്റപ്പെടുത്തി. കല്‍ക്കരി ഖനി അഴിമതി കേസിലെ വിധി ഖനന അനുമതി റദ്ദാക്കിക്കൊണ്ടുളളതായിരുന്നു. ഇതോടെ വിദേശ നിക്ഷേപം ഉള്‍പ്പെടെ നഷ്ടമായ കല്‍ക്കരി വ്യവസായം തകര്‍ന്നു. സമാനമായി ഇരുമ്പയിര് ഖനനത്തിനുളള അനുമതി റദ്ദാക്കിയതും തെറ്റായ വിധിയാണെന്ന് ഹരീഷ് സാല്‍വെ ചൂണ്ടിക്കാട്ടി.\nSenior advocate Harish Salve blames Supreme Court for Economic slowdown


'സൂഫിയും സുജാതയും' സിനിമയുടെ സംവിധായകൻ ഷാനവാസ് നരണിപ്പുഴ അന്തരിച്ചു - മീഡിയ മലയാളം (Media Malayalam)\n‘സൂഫിയും സുജാതയും’ സിനിമയുടെ സംവിധായകൻ ഷാനവാസ് നരണിപ്പുഴ അന്തരിച്ചു\nകൊച്ചി: ‘സൂഫിയും സുജാതയും’ സിനിമയുടെ സംവിധായകൻ ഷാനവാസ് നരണിപ്പുഴ (37) അന്തരിച്ചു. ഹൃദയാഘാതം മൂലം ഗുരുതരാവസ്ഥയിലായതിനെ തുടർന്ന് ബുധനാഴ്ച രാത്രി 10.15 ഓടെ കൊച്ചിയിലെ ആശുപത്രിയിലാണ് അന്ത്യം.\nഎഡിറ്ററായി സിനിമയിലെത്തിയ ഷാനവാസ് ജാതീയത വിഷയമായ ‘കരി’ എന്ന ചിത്രത്തിലൂടെയാണ് സംവിധായകനായത്. മലയാളത്തിൽ ആദ്യമായി ഒ.ടി.ടി പ്ലാറ്റ്ഫോമിൽ നേരിട്ട് റിലീസ് ചെയ്ത ‘സൂഫിയും സുജാതയും’ സിനിമയുടെ സംവിധായകനും തിരക്കഥാകൃത്തും ഷാനവാസാണ്.\nവെൻറിലേറ്റർ സൗകര്യമുള്ള പ്രത്യേക ആംബുലൻസിൽ ബുധനാഴ്ച വൈകീട്ട് ആറിന് കോയമ്പത്തൂരിലെ കെ.ജി ആശുപത്രിയിൽനിന്ന് പുറപ്പെട്ട് രാത്രി ഒമ്പതോടെയാണ് കൊച്ചി ആസ്റ്റർ മെഡ്സിറ്റിയിൽ എത്തിച്ചത്. ഇതിനിടെ, ഷാനവാസ് മരിച്ചതായി ബുധനാഴ്ച ഉച്ചയോടെ വാർത്ത പ്രചരിച്ചിരുന്നു.\n‘Sufi and Sujatha’ director Shanavas Naranipuzha (37) has passed away\n'Sufi and Sujatha'\nPrevious articleബ്രിട്ടനിൽനിന്ന് കോഴിക്കോട്ടെത്തിയയാൾക്ക് കോവിഡ്\nNext articleനയതന്ത്ര പാഴ്സൽ സ്വർണക്കടത്തുമായി ബന്ധപ്പെട്ട കസ്റ്റംസ് കേസിൽ എം. ശിവശങ്കർ നൽകിയ ജാമ്യാപേക്ഷ എറണാകുളം അഡീ. ചീഫ് ജുഡീഷ്യൽ മജിസ്ട്രേട്ട് കോടതി ഈമാസം 28 നു പരിഗണിക്കാൻ മാറ്റി


ഭര്‍ത്താവിന്റെ കുഞ്ഞിനെ വേണമെന്ന് ആഗ്രഹം; കൊവിഡ് ബാധിച്ച് അതീവ ഗുരുതരാവസ്ഥയിലുള്ള ഭര്‍ത്താവിന്റെ ബീജം ശേഖരിക്കാന് അനുവദിക്കണമെന്ന് ഭാര്യയുടെ അപേക്ഷ; ഒടുവില് കോടതിയുടെ അനുമതിയോടെ ബീജം ശേഖരിച്ചു; സംഭവം നടന്നത് ഗുജറാത്തില്\nImage: Gujarat High Court\nഅഹമ്മദാബാദ്: കൊവിഡ് ബാധിച്ച് ഗുരുതരാവസ്ഥയിലുള്ള രോഗിയുടെ ബീജം ഭാര്യയുടെ ആവശ്യപ്രകാരം ശേഖരിച്ചു. ഗുജറാത്തിലെ വഡോദരയിലുള്ള ആശുപത്രിയില് ചൊവ്വാഴ്ചയാണ് സംഭവം നടന്നത്. നേരത്തെ ഭര്‍ത്താവിന്റെ ബീജം ശേഖരിക്കാന് അനുവദിക്കണമെന്ന് ആവശ്യപ്പെട്ട് ഭാര്യ ഗുജറാത്ത് ഹൈക്കോടതിയില് ഹര്‍ജി സമര്‍പ്പിച്ചിരുന്നു. തുടര്‍ന്ന് ഇതിനുള്ള നടപടിക്രമങ്ങള് വേഗത്തിലാക്കാന് കോടതി ചൊവ്വാഴ്ച ആശുപത്രിയോട് ആവശ്യപ്പെട്ടു.\nഐവിഎഫ്/എആര്‍ടി മാര്‍ഗത്തിലൂടെ ഭര്‍ത്താവിന്റെ കുഞ്ഞിനെ വേണമെന്നായിരുന്നു യുവതിയുടെ ആഗ്രഹം. കോടതിയുടെ ഉത്തരവ് ലഭിച്ച് മണിക്കൂറുകള്‍ക്കകം ചൊവ്വാഴ്ച രാത്രിയോടെ ഡോക്ടര്‍മാര് രോഗിയുടെ ബീജം വിജയകരമായി വേര്‍തിരിച്ചെടുത്തതായി ഡോക്ടറായ അനില് നമ്പ്യാര് പറഞ്ഞു.\nയുവതിയുടെ ഹര്‍ജിയില് ജസ്റ്റിസ് അശുതോഷ് ജെ ശാസ്ത്രിയാണ് നടപടിക്രമങ്ങള് വേഗത്തിലാക്കാന് ആശുപത്രിയോട് ആവശ്യപ്പെട്ടത്.\nബീജം ശേഖരിക്കണമെങ്കില് ആ വ്യക്തിയുടെ അനുമതി ആവശ്യമാണെന്നും, എന്നാല് സംസാരിക്കാന് പോലും സാധിക്കാത്ത അവസ്ഥയിലാണ് രോഗിയെന്നും ആശുപത്രി അധികൃതര് അറിയിച്ചു. തുടര്‍ന്നാണ് യുവതി കോടതിയുടെ അനുമതി തേടിയത്.\nഅരമണിക്കൂറിനുള്ളില് ബീജം എടുക്കാന് സാധിച്ചതായും, കോടതി അനുവദിച്ച ശേഷം ഐവിഎഫ് നടപടിക്രമങ്ങള് നടപ്പാക്കുമെന്നും ഡോക്ടര് പറഞ്ഞു. ഐവിഎഫ്/എആര്‍ടി നടപടിക്രമങ്ങള്‍ക്ക് അനുമതി നല്‍കണമെന്ന സ്ത്രീയുടെ അപേക്ഷയില് സംസ്ഥാന സര്‍ക്കാരും, ആശുപത്രി ഡയറക്ടറും പ്രതികരണം നാളെ അറിയിക്കണമെന്ന് ആവശ്യപ്പെട്ട് കോടതി നോട്ടീസ് നല്‍കിയിട്ടുണ്ട്.


ജീവനക്കാരന് ചര്‍ദ്ദിച്ചു;ക്ഷേത്രത്തില് പുണ്യാഹം | Temple, Drunkard, Liquor, Punyaham, Vaikom, Devaswam Board, ക്ഷേത്രം, ദേവസ്വം ബോര്‍ഡ്, മദ്യപന്, പുണ്യാഹം, വൈക്കം - Malayalam Oneindia\nജീവനക്കാരന് ചര്‍ദ്ദിച്ചു;ക്ഷേത്രത്തില് പുണ്യാഹം\nPublished: May 14 2010, 11:21 [IST]\nവൈക്കം: മദ്യപിച്ച ജീവനക്കാര് ചര്‍ദ്ദിച്ച് വൃത്തിഹീനമാക്കിയതിനെത്തുടര്‍ന്ന് വൈക്കം മഹാദേവ ക്ഷേത്രത്തില് പുണ്യാഹം നടത്തി.\nക്ഷേത്രത്തിലെ ജീവനക്കാരനായ വൈക്കം സ്വദേശി ടി വിജയനാണ് ബുധനാഴ്ച ദീപാരാധനയ്ക്കുശേഷം മദ്യപിച്ച് ലക്കുകെട്ട് നാലമ്പലത്തിനുള്ളില് ചര്‍ദ്ദിച്ചത്. ഇതേത്തുടര്‍ന്ന് മണിക്കൂറുകളോളം പൂജമുടങ്ങി. പുണ്യാഹത്തിനുശേഷമാണു വീണ്ടും ക്ഷേത്രച്ചടങ്ങുകള് ആരംഭിച്ചത്.\nതിരുവിതാംകൂര് ദേവസ്വം ബോര്‍ഡില് നടന്ന ഹിതപരിശോധനയില് യൂണിയന്റെ വിജയം ആഘോഷിച്ച് മദ്യപിച്ചതായിരുന്നുവത്രേ വിജയന്. ക്ഷേത്രത്തിലെ പാത്രം കഴുകുന്ന ജോലിക്കാരനാണ് ഇയാള്. വിജയനെ വൈക്കം അസിസ്റ്റന്റ് ദേവസ്വം കമ്മിഷണര് സസ്‌പെന്‍ഡ് ചെയ്തു.\nക്ഷേത്രത്തിനടുത്തു വടക്കേ കൊട്ടാരത്തില് ഉന്നത ഉദ്യോഗസ്ഥരുടെ നേതൃത്വത്തിലായിരുന്നു മദ്യസല്‍ക്കാരമെന്നാണ് കേള്‍ക്കുന്നത്. സംഭവത്തില് ഹിന്ദു സംഘടനകള് പ്രതിഷേധിച്ചിട്ടുണ്ട്.\nജീവനക്കാര് പലരും ക്ഷേത്രവുമായി ബന്ധപ്പെട്ട കേന്ദ്രങ്ങളില് മദ്യപാനം നടത്തുന്നതും മദ്യപിച്ച് ക്ഷേത്രത്തിലെത്തുന്നതും പതിവാണെന്നു ഭക്തര് ആരോപണം ഉന്നയിച്ചിട്ടുണ്ട്.\nക്ഷേത്രം ദേവസ്വം ബോര്‍ഡ് മദ്യപന് വൈക്കം temple drunkard liquor vaikom devaswam board\nStory first published: Friday, May 14, 2010, 11:21 [IST]


മനോഹര ചിത്രത്തിനൊപ്പം പ്രാര്‍ത്ഥനാ ഇന്ദ്രജിത്തിന് പിറന്നാള് ആശംസിച്ച് പൃഥ്വിരാജ് -\nHome Cinema മനോഹര ചിത്രത്തിനൊപ്പം പ്രാര്‍ത്ഥനാ ഇന്ദ്രജിത്തിന് പിറന്നാള് ആശംസിച്ച് പൃഥ്വിരാജ്\nമനോഹര ചിത്രത്തിനൊപ്പം പ്രാര്‍ത്ഥനാ ഇന്ദ്രജിത്തിന് പിറന്നാള് ആശംസിച്ച് പൃഥ്വിരാജ്\nതാരകുടുംബത്തിലെ അംഗമായതുകൊണ്ടുതന്നെ മലയാളികള്‍ക്ക് അപരിചിതയല്ല പ്രാര്‍ത്ഥനാ ഇന്ദ്രജിത്ത്. ഇന്ദ്രജിത് സുകുമാരന്റേയും പൂര്‍ണിമ ഇന്ദ്രജിത്തിന്റേയും മകളാണ് പ്രാര്‍ത്ഥന. എന്നാല് പാട്ടുപാടിയും നൃത്തം ചെയ്തുമെല്ലാം സൈബര് ഇടങ്ങളില് താരമാകാറുണ്ട് പാര്‍ത്ഥന. പിറന്നാള് നിറവിലാണ് കുട്ടിത്താരം. നിരവധിപ്പേരാണ് പ്രാര്‍ത്ഥനയ്ക്ക് പിറന്നാള് ആശംസകള് നേര്‍ന്നുകൊണ്ട് രംഗത്തെത്തുന്നതും.\nപ്രാര്‍ത്ഥനയുടെ കുട്ടിക്കാലത്തെ ഒരു ചിത്രത്തിനൊപ്പമാണ് പൃഥ്വിരാജ് സമൂഹമാധ്യമങ്ങളില് പിറന്നാള് ആശംസകള് കുറിച്ചത്. ‘ഞങ്ങളുടെ ജീവിതത്തിലെ ഏറ്റവും മധുരമുള്ള പതിനാറ് വര്‍ഷങ്ങള്. സുന്ദരിയായ മകളേ പിറന്നാള് ആശംസകള്’ എന്നാണ് പൂര്‍ണിമ ഇന്ദ്രജിത് കുറിച്ച പിറന്നാള് ആശംസ.\nഅതേസമയം ബോളിവുഡ് പിന്നണി ഗാനരംഗത്തേക്കും പ്രാര്‍ത്ഥന അരങ്ങേറ്റം കുറിച്ചു. ബിജോയ് നമ്പ്യാര് സംവിധാനം നിര്‍വഹിക്കുന്ന തായിഷ് എന്ന ചിത്രത്തിലൂടെയാണ് പ്രാര്‍ത്ഥന ഇന്ദ്രജിത് ബോളിവുഡ് പിന്നണി ഗാനരംഗത്തേക്ക് പ്രവേശിച്ചിരിക്കുന്നത്.\nമഞ്ജു വാര്യര് കേന്ദ്ര കഥാപാത്രമായെത്തിയ മോഹന്‍ലാല് എന്ന ചിത്രത്തില് ‘ലാലേട്ടാ ലാ ലാ ലാ…’ എന്നു തുടങ്ങുന്ന ഗാനം ആലപിച്ചതും പ്രാര്‍ത്ഥന ഇന്ദ്രജിത് ആണ്. ഇതിനു പുറമെ കുട്ടന് പിള്ളയുടെ ശിവരാത്രി, ഹെലന് എന്നീ ചിത്രങ്ങളിലും പ്രാര്‍ത്ഥന ഗാനങ്ങള് ആലപിച്ചിട്ടുണ്ട്.\nStory highlights: Prarthana Indrajith Birthday


പാനൂർ കൊലപാതകം; സംസ്ഥാന ക്രൈംബ്രാഞ്ച് കേസ് നാളെ ഏറ്റെടുക്കും, കൂടുതൽ പ്രതികൾക്കായി തെരച്ചിൽ | crime branch to probe panoor mansoor murder case\nപാനൂർ കൊലപാതകം; സംസ്ഥാന ക്രൈംബ്രാഞ്ച് കേസ് നാളെ ഏറ്റെടുക്കും, കൂടുതൽ പ്രതികൾക്കായി തെരച്ചിൽ\nനിലവിൽ പൊലീസിന്‍റെ കസ്റ്റഡിയിലുള്ള പ്രതികളുടെ അറസ്റ്റ് രേഖപ്പെടുത്തി കോടതിയിൽ ഹാജരാക്കും. നാലാം പ്രതി ശ്രീരാഗ്, ഏഴാം പ്രതി അശ്വന്ത്, പ്രതിപട്ടികയിൽ ഇല്ലാത്ത അനീഷ് എന്നിവരാണ് നിലവിൽ കസ്റ്റഡിയിലുള്ളത്.\nKannur, First Published Apr 11, 2021, 6:26 AM IST\nകണ്ണൂര്: പാനൂരിലെ ലീഗ് പ്രവര്‍ത്തകന് മൻസൂർ കൊല്ലപ്പെട്ട കേസില് സംസ്ഥാന ക്രൈംബ്രാഞ്ച് നാളെ ഏറ്റെടുക്കും. നിലവിലെ അന്വേഷണ ഉദ്യാഗസ്ഥൻ ജില്ലാ ക്രൈംബ്രാഞ്ച് ഡിവൈഎസ്പി കെ ഇസ്മായിൽ കേസ് ഡയറി പുതിയ അന്വേഷണ സംഘത്തിന് നാളെ കൈമാറും. നിലവിൽ പൊലീസിന്‍റെ കസ്റ്റഡിയിലുള്ള പ്രതികളുടെ അറസ്റ്റ് രേഖപ്പെടുത്തി കോടതിയിൽ ഹാജരാക്കും. \nനാലാം പ്രതി ശ്രീരാഗ്, ഏഴാം പ്രതി അശ്വന്ത്, പ്രതിപട്ടികയിൽ ഇല്ലാത്ത അനീഷ് എന്നിവരാണ് നിലവിൽ കസ്റ്റഡിയിലുള്ളത്. മേൽനോട്ട ചുമതലയുള്ള ഐജി യോഗേഷ് അഗർവാൾ തെരഞ്ഞെടുപ്പ് ഡെപ്യൂട്ടേഷനിൽ കേരളത്തിന് പുറത്തായതിനാൽ ഐജി സ്പർജൻ കുമാറായിരിക്കും താൽക്കാലികമായി അന്വേഷണം ഏകോപിക്കുക. ഇതുവരെ നാല് പേരാണ് പൊലീസിന്‍റെ പിടിയിലായത്. മറ്റുള്ളവർക്ക് വേണ്ടിയുള്ള അന്വേഷണം ഊർജ്ജിതമായി നടക്കുകയാണ്.\nLast Updated Apr 11, 2021, 5:09 PM IST\nപാനൂർ മൻസൂർ വധക്കേസ്; മുഖ്യപ്രതിയടക്കം രണ്ടു പേർ കൂടി പിടിയിൽ\nപാനൂർ മൻസൂർ വധക്കേസ്; ഒരാൾ കൂടി അറസ്റ്റിൽ


Kerala Nirmal Lottery NR-150 Result: നിർമ്മൽ ലോട്ടറിയുടെ ടിക്കറ്റ് വില 30 രൂപയാണ്. ഒന്നാം സമ്മാനം 60 ലക്ഷം രൂപയാണ്. രണ്ടാം സമ്മാനം അഞ്ച് ലക്ഷം രൂപയും മൂന്നാം സമ്മാനം ഒരു ലക്ഷം രൂപയും വീതമാണ്.\nUpdated: December 9, 2019 11:00:09 am\nKerala Nirmal Lottery NR-150 Result @keralalotteries.com: തിരുവനന്തപുരം: കേരള സംസ്ഥാന ഭാഗ്യക്കുറി വകുപ്പിന്റെ നിർമ്മൽ NR-150 ഭാഗ്യക്കുറിയുടെ നറുക്കെടുപ്പ് പൂർത്തിയായി. തൃശൂർ ജില്ലയിൽ വിറ്റ ND 209925 എന്ന ടിക്കറ്റ് നമ്പരിനാണ് ഒന്നാം സമ്മാനം. കോട്ടയം ജില്ലയിൽ വിറ്റ NA 945117 എന്ന ടിക്കറ്റ് നമ്പരിനാണ് രണ്ടാം സമ്മാനം ലഭിച്ചത്. നാല് മണി മുതൽ ഭാഗ്യക്കുറിയുടെ ഫലം കേരള സംസ്ഥാന ഭാഗ്യക്കുറി വകുപ്പിന്റെ ഔദ്യോഗിക വെബ്സൈറ്റിൽ ലഭ്യമാണ്.\nKerala Karunya Lottery KR 425 Result Today: കാരുണ്യ KR 425 ഭാഗ്യക്കുറിയുടെ നറുക്കെടുപ്പ് ഫലം പ്രഖ്യാപിച്ചു\nRead More: Kerala Karunya Plus KN-293 Lottery Result: കാരുണ്യ പ്ലസ് KN-293 ലോട്ടറി, ഒന്നാം സമ്മാനം ഇടുക്കി ജില്ലയിൽ\nകേരള സംസ്ഥാന ഭാഗ്യക്കുറി വകുപ്പിന്റെ കാരുണ്യ പ്ലസ് KN-293 ലോട്ടറി നറുക്കെടുപ്പ് നറുക്കെടുപ്പ് വ്യാഴാഴ്ച പൂർത്തിയായി. ഇടുക്കി ജില്ലയിൽ വിറ്റ PP 965023 എന്ന ടിക്കറ്റ് നമ്പരിനാണ് ഒന്നാം സമ്മാനം ലഭിച്ചത്. രണ്ടാം സമ്മാനം ലഭിച്ചത് തിരുവനന്തപുരം ജില്ലയിൽ വിറ്റ PV 975784 എന്ന ടിക്കറ്റ് നമ്പരിനാണ്. ഒന്നാം സമ്മാനം 70 ലക്ഷം രൂപയാണ്. രണ്ടാം സമ്മാനം5ലക്ഷവും മൂന്നാം സമ്മാനം ഒരു ലക്ഷവുമാണ്. സമാശ്വാസ സമ്മാനം 8,000 രൂപയായിരിക്കും. കാരുണ്യ പ്ലസ് ലോട്ടറിയുടെ ടിക്കറ്റ് വില 30 രൂപയാണ്.\nWeb Title: Kerala nirmal lottery nr 150 result


സ്‌കൂളുകളുടെ പ്രവര്‍ത്തനം സാധാരണ നിലയിലേക്ക്; തിങ്കളാഴ്ച മുതല് വിക്ടേഴ്സ് ചാനല് വഴിയുള്ള ക്ലാസുകളുടെ ടൈംടേബിളില് മാറ്റം വരും; ഇന്നും നാളെയും അണുനശീകരണം - KL Scholarships\nHome Government news സ്‌കൂളുകളുടെ പ്രവര്‍ത്തനം സാധാരണ നിലയിലേക്ക്; തിങ്കളാഴ്ച മുതല് വിക്ടേഴ്സ് ചാനല് വഴിയുള്ള ക്ലാസുകളുടെ ടൈംടേബിളില് മാറ്റം വരും; ഇന്നും നാളെയും അണുനശീകരണം\nസ്‌കൂളുകളുടെ പ്രവര്‍ത്തനം സാധാരണ നിലയിലേക്ക്; തിങ്കളാഴ്ച മുതല് വിക്ടേഴ്സ് ചാനല് വഴിയുള്ള ക്ലാസുകളുടെ ടൈംടേബിളില് മാറ്റം വരും; ഇന്നും നാളെയും അണുനശീകരണം\nസ്കൂളുകള് പൂര്‍ണമായും തുറക്കുന്ന തിങ്കളാഴ്ച മുതല് വിക്ടേഴ്സ് ചാനല് വഴിയുള്ള ക്ലാസുകളുടെ ടൈംടേബിളില് മാറ്റം വരുമെന്ന് മന്ത്രി വി.ശിവന്‍കുട്ടി. പാഠഭാഗങ്ങള് തീര്‍ക്കുന്നതുമായി ബന്ധപ്പെട്ട് കര്‍ശന മേല്‍നോട്ടം വേണമെന്നും വകുപ്പിന് കീഴിലുള്ള സ്വയംഭരണ/ ഗ്രാന്‍ഡ് ഇന് എയ്ഡ് സ്ഥാപനങ്ങളുടെ മേധാവികളുടെ യോഗത്തില് സംസാരിക്കവെ മന്ത്രി പറഞ്ഞു.\nസ്കൂളുകള് പൂര്‍ണമായി തുറക്കുന്നതുമായി ബന്ധപ്പെട്ടുള്ള ശുചീകരണ പ്രവര്‍ത്തനങ്ങള്‍ക്ക് സ്ഥാപനങ്ങള് ആവശ്യമായ സഹായങ്ങള് നല്‍കണമെന്ന് മന്ത്രി നിര്‍ദേശിച്ചു. എസ്.ഐ.ഇ.ടി, എസ്.ഐ.ഇ.എം.എ.ടി തുടങ്ങിയ സ്ഥാപനങ്ങള് പരീക്ഷക്ക് ഉതകുന്ന രീതിയില് കൂടുതല് വിഭവങ്ങള് തയാറാക്കി വിതരണം ചെയ്യണം. സാക്ഷരത മിഷന് കീഴിലുള്ള പ്രേരകുമാരുടെ സേവനം സ്കൂള് തുറക്കുന്നതുമായി ബന്ധപ്പെട്ട എല്ലാ പ്രവര്‍ത്തനങ്ങള്‍ക്കും ഉപയോഗിക്കണമെന്നും മന്ത്രി നിര്‍ദേശിച്ചു.\nഅതേസമയം ഫെബ്രുവരി 21ന് മുഴുവന് കുട്ടികളും സ്‌കൂളുകളില് എത്തുന്നതിന് മുന്നോടിയായി ഇന്നും നാളെയും സംസ്ഥാനത്തെ സ്‌കൂളുകളില് വൃത്തിയാക്കലും അണുനശീകരണവും നടക്കും. സ്‌കൂളുകള് മുഴുവന് സമയവും പ്രവര്‍ത്തിക്കാനാരംഭിക്കുന്നതിന്റെ മുന്നോടിയായി ഒരുക്കങ്ങള്‍ക്ക് സഹായം തേടി മന്ത്രി വിവിധ രാഷ്ട്രീയ പ്രസ്ഥാനങ്ങള്‍ക്കും വിദ്യാര്‍ത്ഥി - യുവജന - തൊഴിലാളി സംഘടനകള്‍ക്കും വിദ്യാഭ്യാസ മേഖലയിലെ സംഘടനകള്‍ക്കും ജനപ്രതിനിധികള്‍ക്കും കത്തയച്ചിരുന്നു.\nമന്ത്രിയുടെ അഭ്യര്‍ത്ഥന ഏറ്റെടുത്ത് നിരവധി സംഘടനകള് സ്‌കൂള് വൃത്തിയാക്കലും അണുനശീകരണവുമായി സഹകരിക്കുമെന്ന് പ്രഖ്യാപിച്ചിട്ടുണ്ട്. ഇന്നും നാളെയുമായി ഈ സംഘടനകളും സ്‌കൂള് വൃത്തിയാക്കലിന്റെ ഭാഗമാകും. സ്‌കൂളുകളുടെ പ്രവര്‍ത്തനം സാധാരണനിലയിലേക്ക് എത്തുന്നതിന് മുന്നോടിയായി ജില്ലാ കളക്ടര്‍മാരുമായി വിദ്യാഭ്യാസ മന്ത്രി കഴിഞ്ഞ ദിവസം ഓണ്‍ലൈനായി യോഗം ചേര്‍ന്നിരുന്നു.\nജില്ലാ മെഡിക്കല് ഓഫീസര്‍മാര്, പൊതുവിദ്യാഭ്യാസ വകുപ്പിലെ ജില്ലാതല ഓഫീസര്‍മാര് തുടങ്ങിയവരും പങ്കെടുത്ത യോഗത്തില്, ആദിവാസി, തീര, മലയോര മേഖലകളില് നിന്നുള്ള വിദ്യാര്‍ത്ഥികളുടെ ഹാജര്‍നില അധ്യാപകര് ഉറപ്പുവരുത്തണമെന്ന് മന്ത്രി നിര്‍ദേശം നല്‍കിയിട്ടുണ്ട്. 21ാം തീയതി മുതലാണ് ക്ലാസുകള് പൂര്‍ണതോതില് സാധാരണപോലെ പ്രവര്‍ത്തിച്ചുതുടങ്ങുക. ഫര്‍ണിച്ചറുകള്‍ക്ക് ക്ഷാമമുള്ള സ്‌കൂളുകളില് അവ എത്തിക്കാനും സ്‌കൂള് ബസുകള് സജ്ജമാക്കാനും സഹായമുണ്ടാകണമെന്നും മന്ത്രി അറിയിച്ചിട്ടുണ്ട്.


ദൈവനാമം മുതൽ ആനക്കള്ളം വരെ – കോടിയേരി ബാലകൃഷ്ണൻ എഴുതുന്നു | Kairali News | kairalinewsonline.com\nകൊറോണ പ്രതിരോധത്തിലടക്കമുള്ള പ്രവർത്തനങ്ങളിലൂടെ എൽഡിഎഫ് സർക്കാരിന്റെ സ്വീകാര്യത വളരെയധികം വർധിച്ചിട്ടുണ്ട്. അതുകൊണ്ടുതന്നെ തെരഞ്ഞെടുപ്പുകളിൽ വലതുപക്ഷത്തിന്റേതെന്ന് കരുതുന്ന ‘പൊന്നാപുരം’ കോട്ടകൾ പോലും തകർന്നുവീഴുമെന്ന ആശങ്ക അവർക്കുണ്ട്. പക്ഷേ, നാളത്തെ തെരഞ്ഞെടുപ്പ് വിധിക്കല്ല, മനുഷ്യജീവനുകളുടെ രക്ഷയ്ക്കാണ് ഇന്ന് പ്രാമുഖ്യം നൽകേണ്ടത്.\nആ തിരിച്ചറിവ് കോൺഗ്രസ് നയിക്കുന്ന യുഡിഎഫിനും ആർഎസ്എസ് നിയന്ത്രിക്കുന്ന ബിജെപിക്കും നഷ്ടപ്പെട്ടിരിക്കുന്നു. അതുകൊണ്ടാണ് എൽഡിഎഫ് സർക്കാരിനെയും കേരളത്തെയും അപകീർത്തിപ്പെടുത്താനും തരംതാഴ്ത്താനുമുള്ള യജ്ഞത്തിൽ കേന്ദ്രമന്ത്രിമാരും മുൻമന്ത്രിമാരും ഉൾപ്പെടെയുള്ള വലതുപക്ഷ നേതാക്കൾ അരയുംതലയും മുറുക്കിയിരിക്കുന്നത്.\nഅതിനായി ദൈവനാമത്തിലും ആനയുടെ പേരിലുമെല്ലാം ആനക്കള്ളങ്ങൾ ചമയ്ക്കുന്നു. പന്നിയെ കൊല്ലാൻ വച്ചതെന്നു കരുതുന്ന സ്ഫോടകവസ്തു നിറച്ച കൈതച്ചക്ക കഴിച്ച് പരിക്കേറ്റ ഗർഭിണിയായ ആന ചരിഞ്ഞ ഏറെ ദുഃഖകരവും ക്രൂരവുമായ സംഭവമുണ്ടായി. എല്ലാവരെയും നൊമ്പരപ്പെടുത്തുന്ന ഈ വിഷയത്തിന്റെ മറവിൽ ആനക്കള്ളം ചമച്ച് സംഭവത്തെ വർഗീയവൽക്കരിക്കുകയും മലപ്പുറം വിദ്വേഷവും കേരള വിരുദ്ധതയും പരത്തുകയും ചെയ്തു. അതിന് ബിജെപിയുടെ കേന്ദ്രമന്ത്രി പ്രകാശ് ജാവേദ്കറും മുൻകേന്ദ്രമന്ത്രി മനേക ഗാന്ധിയും നേതൃത്വം നൽകി.\nപാലക്കാട് ജില്ലയിലെ മണ്ണാർക്കാട്ടാണ് ആന ചരിഞ്ഞത്. എന്നാൽ, അതിന്റെ പഴിയും മലപ്പുറം ജില്ലയ്ക്കായി. ഇന്ത്യയിലെ ഏറ്റവും അപകടം പിടിച്ച ജില്ലയാണ് മലപ്പുറമെന്നും സ്ത്രീകളെ കൊല്ലുന്നതടക്കമുള്ള കുറ്റകൃത്യങ്ങളും സാമുദായിക ലഹളകളും ഇവിടെ പതിവാണെന്നും മലപ്പുറത്തെ സംസ്ഥാന സർക്കാർ പേടിക്കുകയാണെന്നും മനേക ആരോപിച്ചു. വ്യത്യസ്ത ജാതിമത സമുദായങ്ങളിൽപ്പെട്ടവർ സാഹോദര്യത്തോടെ കഴിയുന്ന പ്രദേശമാണ് കേരളത്തിലെ ഇതര സ്ഥലങ്ങളെപ്പോലെ മലപ്പുറം ജില്ലയും.\nഅതായത് ഇവിടെ ഏതെങ്കിലുമൊരു സമുദായത്തിൽപ്പെട്ടവർ മാത്രമല്ല പാർക്കുന്നത്. എന്നാൽ, മുസ്ലിം സമുദായത്തിൽപ്പെട്ടവർ ജനസംഖ്യയിൽ അൽപ്പം കൂടുതലാണ്. അത് വലിയൊരു പാതകമായി കണ്ട് ഒരു ജില്ലയ്ക്കെതിരെ ആനക്കള്ളങ്ങൾ പ്രചരിപ്പിക്കുന്നതിൽ മുസ്ലിം വിദ്വേഷം മാത്രമല്ല കമ്യൂണിസ്റ്റ് വിരോധവുമുണ്ട്.\nഏതെങ്കിലും ജില്ലയുടെ പേരുനോക്കി ഭരണനടപടിയും പൊലീസ് ഇടപെടലും സ്വീകരിക്കുന്ന സ്വഭാവം എൽഡിഎഫ് സർക്കാരിനില്ല. ഒരു ജില്ലയിൽ വസിക്കുന്ന ജനങ്ങളുടെ സാമുദായിക അംഗബലം കണക്കിലെടുത്ത് ക്രമസമാധാന പ്രശ്നങ്ങളെയും കുറ്റകൃത്യങ്ങളെയും സമീപിക്കുന്നത് ബിജെപിയുടെ സ്വഭാവമാണ്. ഗർഭിണി ആന കൊല്ലപ്പെട്ടതിനെ വർഗീയവൽക്കരിച്ച് വിദ്വേഷ പ്രചാരണത്തിലൂടെ രാഷ്ട്രീയനേട്ടത്തിന് കേരളത്തിൽ സംഘപരിവാർ ഇറങ്ങിയത് ഒറ്റപ്പെട്ട ഒന്നല്ല.\nകേരള സെക്രട്ടറിയറ്റിൽ കാവിക്കൊടി പാറിക്കുമെന്നത് ബിജെപി-ആർഎസ്എസ് കേന്ദ്രനേതൃത്വത്തിന്റെ പ്രഖ്യാപനമാണ്. കഴിഞ്ഞ നിയമസഭാ തെരഞ്ഞെടുപ്പുവേളയിൽ 70+1 എന്ന നിലയിൽ നിയമസഭാ സീറ്റ് നേടി അധികാരം പിടിക്കുമെന്ന് പ്രഖ്യാപിച്ചത് അന്നത്തെ ബിജെപി പ്രസിഡന്റായ അമിത് ഷായാണ്. കുമ്മനം രാജശേഖരൻ അത് ആവർത്തിച്ചു. അത് നടപ്പാക്കാൻ നരേന്ദ്ര മോഡി–- അമിത് ഷാ കൂട്ടുകെട്ട് പലകുറി രഥത്തിലേറിയും അല്ലാതെയും യാത്രകൾ നടത്തി.\nകണ്ണൂരിൽനിന്ന് തിരുവനന്തപുരത്തേക്കുള്ള അമിത് ഷായുടെ യാത്രാപുറപ്പാടും വഴിക്ക് തിരിച്ചുപോയി അന്ത്യഘട്ടത്തിൽ പങ്കുചേർന്നതുമെല്ലാം ഓർക്കേണ്ടതാണ്. അന്ന് എസ്എൻഡിപിയും മറ്റ് സാമുദായിക, സാമൂഹ്യ സംഘടനകളെയും കാവിക്കൊടിയിൽ കുത്തിക്കെട്ടാൻ മോഡി ഭരണത്തണലിൽ വഴികൾ പലത് തേടി. അതിനുമുമ്പായി ബിഡിജെഎസ് രൂപീകരിച്ച് എസ്എൻഡിപി അണികളിൽ ആശയക്കുഴപ്പമുണ്ടാക്കാൻ നോക്കി.\nബിഡിജെഎസിനെ മുൻനിർത്തി ഹിന്ദുസംഘടനകളെയും ചെറു പാർടികളെയും കൂട്ടിച്ചേർത്ത് ഹിന്ദുത്വ ധ്രുവീകരണത്തിന് കരുനീക്കി. പക്ഷേ, നിയമസഭാ ഫലം വന്നപ്പോൾ ഒരു സീറ്റിൽ ബിജെപിക്ക് ഒതുങ്ങേണ്ടിവന്നു. കോൺഗ്രസ് വോട്ട് കച്ചവടച്ചരക്കായി വാങ്ങിയെടുത്താണ് ഒരു സീറ്റിൽ വിജയിച്ചതു തന്നെ. ഹിന്ദുത്വ രാഷ്ട്രീയത്തിന്റെ മുന്നേറ്റം തടയാൻ അന്ന് കേരളത്തിനു കഴിഞ്ഞത് മതനിരപേക്ഷ ജനാധിപത്യ സമൂഹത്തിന്റെ കെട്ടുറപ്പുകൊണ്ടാണ്.\nകേന്ദ്രഭരണത്തിന്റെ സ്വാധീനം കൂടുതലായി ഉപയോഗിച്ച് മതനിരപേക്ഷ അടിത്തറയിൽ വിള്ളൽ വീഴ്ത്താൻ നിരന്തരം പരിശ്രമിക്കുകയും കുതന്ത്രങ്ങൾ ശക്തിപ്പെടുത്തുകയും ചെയ്തിരിക്കുകയാണ് ബിജെപി. ത്രിപുരയിൽ ഇടതുപക്ഷ ഭരണം തകർക്കാമെങ്കിൽ കേരളത്തിലും അത് നടത്താമെന്ന ഹുങ്കോടെയാണ് ബിജെപിയുടെ പ്രവർത്തനങ്ങൾ. അക്കാര്യം അമിത് ഷാ ബിജെപി പ്രവർത്തക യോഗങ്ങളിലും പുറത്തും വ്യക്തമാക്കുന്നുണ്ട്.\nഎന്നാൽ, ഈ ഹുങ്കിന് ശക്തമായ മറുപടിയായിരുന്നു ചെങ്ങന്നൂർ ഉപതെരഞ്ഞെടുപ്പുഫലം. അവിടെ ജയിക്കാനുദ്ദേശിച്ച് ബിജെപി നിർത്തിയ പി എസ് ശ്രീധരൻപിള്ളയ്ക്ക് മൂന്നാം സ്ഥാനംകൊണ്ട് തൃപ്തിപ്പെടേണ്ടിവന്നു. പക്ഷേ, ഇതുകൊണ്ടൊന്നും പിന്നോട്ടില്ലെന്നും എൽഡിഎഫിനെ മുഖ്യശത്രുവായി കണ്ടുകൊണ്ടുള്ള യുദ്ധം ശക്തിപ്പെടുത്തുകയാണെന്നുമാണ് സമീപകാല സംഭവഗതികൾ വെളിപ്പെടുത്തുന്നത്.\nഒരുവേള എൽഡിഎഫ് സർക്കാരിനെയും എൽഡിഎഫിനെയും ദുർബലപ്പെടുത്താൻ ദേശവ്യാപക ക്യാമ്പയിൻ നടത്തിയിരുന്നു. സിപിഐ എമ്മിന്റെ ഡൽഹിയിലെ കേന്ദ്ര കമ്മിറ്റി ഓഫീസ് കൈയേറുന്ന തലത്തിൽവരെ സംഘപരിവാർ ആക്രമണമെത്തി. ശബരിമലയിലെ സ്ത്രീപ്രവേശനവുമായി ബന്ധപ്പെട്ട സുപ്രീംകോടതി വിധി വന്നപ്പോൾ എൽഡിഎഫ് സർക്കാരിനെ അസ്ഥിരപ്പെടുത്താനുള്ള സുവർണാവസരമെന്നുകണ്ട് അക്രമാസക്തപ്രക്ഷോഭം കൂട്ടി.\nഅതിനുവേണ്ടി തെറ്റിദ്ധാരണ സൃഷ്ടിച്ച് വിശ്വാസികളെയും ചില സാമുദായിക സംഘടനകളെയും കാവിത്തണലിലാക്കി, ഇടതുപക്ഷത്തിനെതിരെ പോർമുഖം തുറന്നു. എന്നാൽ, ലോക്‌സഭാ തെരഞ്ഞെടുപ്പിൽ അതിന്റെ നേട്ടം സംസ്ഥാനത്ത് ബിജെപിക്ക് നേടാൻ കഴിഞ്ഞില്ല. കേരളത്തിന്റെ മതനിരപേക്ഷ അടിത്തറയെ അത്രവേഗം തകർക്കാൻ ആർഎസ്എസിന് കഴിയാത്തതാണ് അതിനുള്ള പ്രധാന കാരണം.\nനവോത്ഥാന നായകരും കമ്യൂണിസ്റ്റ് നേതാക്കളും നായകത്വം വഹിച്ച് അടിത്തറ പാകിയ നവോത്ഥാനമൂല്യങ്ങളുടെ ഈടുറപ്പുള്ള മണ്ണാണ് കേരളം. എന്നാൽ, ആ നവോത്ഥാനമൂല്യങ്ങളുടെ കടയ്ക്കൽ കത്തിവീഴ്ത്താനാണ് കൊറോണക്കാലത്തും ഹിന്ദുത്വവർഗീയ ശക്തികൾ മോഡി ഭരണത്തണലിൽ പ്രവർത്തിക്കുന്നത്. കോവിഡ്–19 പ്രതിരോധപ്രവർത്തനങ്ങൾ അവതാളത്തിലായാലും വേണ്ടില്ല, രോഗവ്യാപനവും മരണവും ഏറിയാലും വേണ്ടില്ല, പിണറായി വിജയൻ സർക്കാരിന്റെ പ്രതിച്ഛായ ഇടിഞ്ഞാൽ മതിയെന്ന ജീർണ ചിന്തയിലാണ് ബിജെപി–ആർഎസ്എസ് നേതൃത്വം.\nഇതിനെ തുറന്നെതിർക്കാനുള്ള മതനിരപേക്ഷ രാഷ്ട്രീയബോധമാണ് കോൺഗ്രസിനും അവർ നയിക്കുന്ന യുഡിഎഫിനും ഉണ്ടാകേണ്ടത്. ജനങ്ങളുടെ പട്ടിണിമാറ്റാനും ദുരിതം അകറ്റാനുമുള്ള മുൻകരുതൽ എടുക്കാതെയാണ് അടച്ചുപൂട്ടൽ കേന്ദ്ര സർക്കാർ നടപ്പാക്കിയത്. സാധാരണക്കാരുടെ ജീവിതഭാരം വർധിപ്പിച്ച് അടിക്കടി പെട്രോൾ, ഡീസൽ വില കയറ്റുകയുമാണ്. കേന്ദ്ര സർക്കാരിന്റെ തെറ്റായ നടപടികൾ തുറന്നുകാട്ടി 16ന് ദേശവ്യാപകമായി സിപിഐ എം പ്രതിഷേധദിനം ആചരിക്കുകയാണ്.\nആദായനികുതി പരിധിയിൽ വരാത്ത എല്ലാ കുടുംബത്തിനും മാസം 7500 രൂപ വീതം നൽകുകയെന്നത് ഉൾപ്പെടെയുള്ള ആവശ്യങ്ങളാണ് ഉയർത്തുന്നത്. കേരളത്തിൽ അന്ന് സാമൂഹിക അകലം പാലിച്ച് 20 ലക്ഷംപേരെ അണിനിരത്തി പ്രതിഷേധ പരിപാടി നടത്തും.\nകേന്ദ്രസർക്കാരിന്റെ ജനദ്രോഹത്തിനെതിരെ ബഹുജനവികാരം ഉണർത്തുന്നതിനല്ല, കോൺഗ്രസിനും യുഡിഎഫിനും താൽപ്പര്യം. എൽഡിഎഫ് സർക്കാരിനെയും കേരളത്തെയും അപമാനിക്കുന്നതിന് സംഘപരിവാറിനേക്കാൾ മുന്നിലാണെന്ന് ബോധ്യപ്പെടുത്തുന്നതിനാണ് മത്സരം. ദൈവത്തിന്റെ പേരിലും കോൺഗ്രസ് – ബിജെപി കൂട്ടുകെട്ട് പ്രകടമാണ്.\nമദ്യക്കടകളും ഷോപ്പിങ് മാളുകളും തുറക്കാമെങ്കിൽ എന്തുകൊണ്ട് ആരാധനാലയങ്ങൾ തുറന്നുകൂടാ എന്നുചോദിച്ചവരിൽ കേന്ദ്ര മന്ത്രി വി മുരളീധരനുമുണ്ട്. കോൺഗ്രസ് എംപി കെ മുരളീധരൻ നടത്തിയ ഒരു പ്രസ്താവന ബിജെപി നേതാവ് മുരളീധരന്റെ പേരിലാണ് ഒരു പ്രമുഖ പത്രം അച്ചടിച്ചത്. അതിന് ആ പത്രത്തെ കുറ്റപ്പെടുത്തേണ്ട കാര്യമില്ല.\nഎൽഡിഎഫ് സർക്കാരിനെ എതിർക്കുന്നതിൽ രണ്ടുകൂട്ടർക്കും ഒരേ നാവാണ്. ആരാധനാലയങ്ങളുടെ മറവിലാണ് ഹിന്ദുത്വശക്തികൾ കൊറോണക്കാലത്ത് ന്യൂനപക്ഷ വിരുദ്ധത ശക്തമാക്കിയത്. രോഗവ്യാപനത്തിന് മുസ്ലിങ്ങളെ പഴിക്കുകയും ഡൽഹിയിലെ തബ്‌ലീഗ് ജമാഅത്തെ സമ്മേളനത്തെ തെളിവായി പ്രചരിപ്പിക്കുകയും ചെയ്തു. ആരാധനാലയങ്ങൾ തുറക്കാൻ കേന്ദ്ര സർക്കാർ നിർദേശം പുറപ്പെടുവിച്ച പശ്ചാത്തലത്തിലാണ് അതിൻമേൽ കർശന നിയന്ത്രണത്തോടെ അനന്തരനടപടി കേരളം സ്വീകരിച്ചത്.\nഅതിനുമുമ്പായി മതപണ്ഡിതന്മാരുമായും മതമേലധ്യക്ഷന്മാരുമായും സർക്കാർ ആശയവിനിമയം നടത്തിയിരുന്നു. ആരാധനാ സ്വാതന്ത്ര്യം മൗലിക അവകാശമാണെന്നും ക്ഷേത്രങ്ങളും പള്ളികളും തുറക്കണമെന്നുമായിരുന്നു കോൺഗ്രസ് –-ബിജെപി നേതാക്കൾ ആവശ്യപ്പെട്ടിരുന്നത്.\nകേന്ദ്ര സർക്കാർ നിർദേശം വന്നിട്ടും സംസ്ഥാനത്ത് ആരാധനാലയങ്ങൾ നിയന്ത്രണങ്ങൾക്കു വിധേയമായി തുറന്നില്ലെങ്കിൽ പിണറായി വിജയൻ സർക്കാരിനെതിരെ മറ്റൊരു ശബരിമല പ്രക്ഷോഭമായിരുന്നു ഇക്കൂട്ടർ ലക്ഷ്യമിട്ടിരുന്നത്. ആരാധനാലയങ്ങൾ തുറക്കാൻ അനുമതി നൽകിയതിനെ തുടർന്ന് നിരാശയിലായ വലതുപക്ഷം പ്ലേറ്റ് മാറ്റിയിരിക്കുകയാണ്.\nരോഗവ്യാപനം സംഭവിക്കുമ്പോൾ ആരാധനാലയങ്ങളെ കുറ്റപ്പെടുത്തുന്നതിനുള്ള അടവാണ് സംസ്ഥാന സർക്കാർ സ്വീകരിച്ചിരിക്കുന്നതെന്നാണ് കേന്ദ്ര സഹമന്ത്രിയും കെപിസിസി പ്രസിഡന്റും ഉൾപ്പെടെയുള്ളവർ ആരോപിക്കുന്നത്. ഇമ്മാതിരി തകിടംമറിയലുകൾ രാഷ്ട്രീയ സദാചാരത്തിന് നിരക്കുന്നതല്ല.\nTags: KERALAkodiyeri balakrishnan


കോണ്‍ഗ്രസ് 11 ആര്.ജെ.ഡി 20; ബീഹാറില് പ്രതിപക്ഷ സഖ്യം യാഥാര്‍ഥ്യമായി | Bihar Grand Alliance; Congress Likely to Contest From 11 Seats\nകോണ്‍ഗ്രസ് 11 ആര്.ജെ.ഡി 20; ബീഹാറില് പ്രതിപക്ഷ സഖ്യം യാഥാര്‍ഥ്യമായി\nMar 14, 2019, 10:35 AM IST\nഇടത് പാര്‍ട്ടികള് രണ്ട് സീറ്റുകളില് മത്സരിക്കും. ജെ.എന്.യു സമരനായകന് കനയ്യകുമാര് ബേഗുസരായ് മണ്ഡലത്തില് നിന്ന് മത്സരിക്കും.\nന്യൂഡല്‍ഹി: ബീഹാറില് പ്രതിപക്ഷ മഹാസഖ്യത്തിലെ സീറ്റ് വിഭജനം സംബന്ധിച്ച് ധാരണയായി. സംസ്ഥാനത്ത് കോണ്‍ഗ്രസ് 11 സീറ്റില് മത്സരിക്കാന് തീരുമാനിച്ചതായാണ് വിവരം. ആര്.ജെ.ഡിയുമായി ഏറെ സമയത്തെ വിലപേശലുകള്‍ക്ക് ഒടുവിലാണ് മുന്നണിയിലെ സീറ്റ് വിഭജനം പൂര്‍ത്തിയാക്കിയതെന്ന് ദേശീയ മാധ്യമങ്ങള് റിപ്പോര്‍ട്ട് ചെയ്തു.\nഎല്ലാ പാര്‍ട്ടികളും തീരുമാനത്തില് തൃപ്തരാണെന്നും വരും ദിവസങ്ങളില് ഇത് ഔദ്യോഗികമായി പ്രഖ്യാപിക്കുമെന്നും കോണ്‍ഗ്രസ് വൃത്തങ്ങള് വ്യക്തമാക്കി. ലാലു പ്രസാദ് യാദവിന്റെ ആര്‍ജെഡിയാണ് മുന്നണിക്ക് നേതൃത്വം നല്‍കുന്നത്. 20 സീറ്റില് ആര്‍ജെഡി മത്സരിക്കാനാണ് ധാരണയായിരിക്കുന്നത്. ഇടത് പാര്‍ട്ടികള് രണ്ട് സീറ്റുകളില് മത്സരിക്കും. ജെ.എന്.യു സമരനായകന് കനയ്യകുമാര് ബേഗുസരായ് മണ്ഡലത്തില് നിന്ന് മത്സരിക്കും.\nഏഴു ഘട്ടങ്ങളായാണ് സംസ്ഥാനത്ത് തിരഞ്ഞെടുപ്പ് നടക്കുക. ഏപ്രില് 11ന് ആരംഭിക്കുന്ന തിരഞ്ഞെടുപ്പ് മെയ് 19 വരെ നീളും. കോണ്‍ഗ്രസിനും ആര്.ജെ.ഡിക്കും പുറമെ ഉപേന്ദ്ര ഖുഷ്‌വാഹയുടെ ആര്.എല്.എസ്.പി, ഹിന്ദുസ്ഥാനി ആവാം മോര്‍ച്ച, ലോക്താന്ത്രിക് ജനതാദള് എന്നീ പാര്‍ട്ടികളും മുന്നണിയിലുണ്ട്.\ncontent highlights: Bihar, Grand Alliance, Congress, RJD, CPI, RLSP\nബിജെപിക്കൊപ്പം ചേരും മുമ്പ് നിതീഷ് കുമാര് തിരഞ്ഞെടുപ്പിനെ നേരിടണമായിരുന്നു: പ്രശാന്ത് കിഷോര്\nപട്‌ന: മഹാസഖ്യത്തില് നിന്ന് പിന്മാറി ബിജെപിക്കൊപ്പം സഖ്യം ചേര്‍ന്ന് ..\nമുന് കേന്ദ്ര മന്ത്രി രഘുവംശ പ്രസാദ് അന്തരിച്ചു; ആര്‍ജെഡി വിട്ടത് രണ്ടുദിവസം മുമ്പ്\nകാലികള് മേയുമ്പോള് ലോങ്കി ചാല് കുഴിക്കും:3കി.മി റെഡിയാകാന് 30 കൊല്ലം, ഗ്രാമത്തില് വെള്ളമെത്തി


Malayalam Express: സൂക്ഷിച്ചോ! പായ്ക്കറ്റിലെ ചപ്പാത്തി പണി തരും\nസൂക്ഷിച്ചോ! പായ്ക്കറ്റിലെ ചപ്പാത്തി പണി തരും\nഇന്നത്തെ കാലത്ത് ജോലികള് എളുപ്പമാക്കാനുള്ള വിദ്യകള് പലതാണ്. ഇതുപയോഗിച്ചു പണം കൊയ്യുന്ന പല ബിസിനസുകളുമുണ്ട്. തികച്ചും ബിസിനസ് സംബന്ധമായ ഗുണങ്ങല്ലാതെ മറ്റ് ന്യായങ്ങളോ നന്മകളോ ഒന്നും തന്നെ ഇവര്‍ക്കു പ്രശ്‌നവുമല്ല. ആരോഗ്യകരമായ പല ഭക്ഷണങ്ങളും ഇന്ന് പായ്ക്കറ്റില് ലഭിച്ച് അനാരോഗ്യകരമാകുന്നുണ്ട്. ആരോഗ്യപരമായ ഗുണങ്ങള് ഏറെയുള്ള ഒന്നാണ് ചപ്പാത്തി എന്നു വേണം, പറയാന്. ധാരാളം ഫൈബറുകള് അടങ്ങിയ ഇത് തടി കുറയ്ക്കാനും പ്രമേഹമുളളവര്‍ക്കു കഴിയ്ക്കുവാനും ഏറെ നല്ലതുമാണ്.\nചപ്പാത്തി ഉണ്ടാക്കാനുള്ള ബുദ്ധിമുട്ടൊഴിവാക്കാന് ഇതും ഇന്നത്തെ കാലത്ത് പായ്ക്കറ്റുകളില് ലഭിയ്ക്കാറുണ്ട്. ചൂടാക്കിയാല് വീര്‍ത്തു വരുന്ന മൃദുവായ ചപ്പാത്തി ലഭിയ്ക്കുകയും ചെയ്യും. അധ്വാനം കുറയ്ക്കാനും സമയം ലാഭിയ്ക്കുവാനും പലരും ഇതു വാങ്ങി ഉപയോഗിയ്ക്കുന്നുമുണ്ട്. എന്നാല് പായ്ക്കറ്റിലെ ഈ ചപ്പാത്തി വരുത്തുന്ന ആരോഗ്യപരമായ പ്രശ്‌നങ്ങള് ചില്ലറയല്ല. ഇതെക്കുറിച്ചറിയൂ,\nഇത്തരത്തിലെ ഹാഫ്ഡ് കുക്ക്, റെഡി കു കുക്ക് ചപ്പാത്തികളിലെ ഏറ്റവും വലിയ അപകടം പ്രിസര്‍വേറ്റീവുകളാണ്. അതായത് ഇതു കേടാകാതിരിയ്ക്കാന് ഇതില് ചേര്‍ക്കുന്ന കെമിക്കലുകള്. ഇവ ആരോഗ്യത്തിന് പല പ്രശ്‌നങ്ങളുമുണ്ടാക്കും. ഇത്തരം ചപ്പാത്തിയുണ്ടാക്കുന്ന മാവില് ബേക്കിംഗ് സോഡ, ഹൈഡ്രോജെനേറ്റഡ് ഫാറ്റ് എന്നിവയും ചേര്‍ക്കുന്നുണ്ട്. ചപ്പാത്തി മൃദുവാകുന്നതിനും പൊന്തി വരുന്നതിനുമെല്ലാം കാരണം ഇത്തരത്തിലെ കൂട്ടുകളാണ്. ഈ പ്രത്യേക ലക്ഷ്യം വച്ചാണ് ഇവ ചേര്‍ക്കുന്നതും. ചപ്പാത്തിയുടെ ഒരു ഗുണമെന്നു പറയുന്നത് ഇതു തടി കുറയ്ക്കാന് സഹായിക്കുമെന്നതാണ്. എന്നാല് ഇത്തരം ഹൈഡ്രോജെനേറ്റഡ് ഫാറ്റുകള് തടി കൂട്ടുകയാണു ചെയ്യുന്നത്. പോരാത്തതിന് കൊളസ്‌ട്രോള് പോലെയുളള പ്രശ്‌നങ്ങളും.\nഇങ്ങനെ ലഭിയ്ക്കുന്ന ചപ്പാത്തികളില് കേടാകാതെ സൂക്ഷിയ്ക്കുവാന് സോഡിയം ബെന്‍സോയേറ്റ്, സോഡിയം പ്രൊപ്പോണേറ്റ്, കാല്‍സ്യം പ്രൊപ്പോണേറ്റ്, ബെന്‍സോയിക് ആസിഡ് തുടങ്ങിയ പല ഘടകങ്ങളും ചേര്‍ക്കുന്നുണ്ട്. ഇവയെല്ലാം തന്നെ ആരോഗ്യത്തിന് കേടു വരുത്തുന്നവയാണ് ഇവയൊന്നും തന്നെ ഇത്തരം ചപ്പാത്തികളില് ചേര്‍ക്കാന് അനുവദിയ്ക്കുന്നയല്ല.\nറെഡി ടു കുക്ക് അല്ലെങ്കില് റെഡി ടു ഈറ്റ് ചപ്പാത്തികളില് ഫുഡ് സേഫ്റ്റി ആക്ട് പ്രകാരം ചേര്‍ക്കാന് സാധിയ്ക്കുന്ന ഒന്നാണ് സോര്‍ബിക് ആസിഡ്. ഇതു മാത്രമാണ് ഇത്തരം ചപ്പാത്തികളില് അനുവദനീയമായത്. എന്നാല് ഇവ ചേര്‍ത്തുണ്ടാക്കുന്ന ചപ്പാത്തികളും ഫ്രിഡ്ജില് വച്ചാല് 15 ദിവസം വരെ മാത്രമേ കേടാകാതിരിയ്ക്കൂ. മാത്രമല്ല, ഇവയോരോന്നും പൊതിഞ്ഞു വയ്ക്കുകയും വേണം.\nമാർച്ച് രണ്ടാം വ്യാഴത്തിലെ പുതിയ പോസ്റ്റർ പുറത്തിറങ്ങി


ബോബനും മോളിയും - വിക്കിപീഡിയ\n(Boban and Molly എന്ന താളിൽ നിന്നും തിരിച്ചുവിട്ടതു പ്രകാരം)\nബോബനും മോളിയും അവരുടെ സന്തതസഹചാരിയായ പട്ടിക്കുട്ടിയും.\nമലയാളികൾക്കിടയിൽ പ്രചുരപ്രചാരം നേടിയ ഹാസ്യചിത്രകഥയാണ് ബോബനും മോളിയും. ബോബൻ, മോളി എന്നിങ്ങനെ പേരുള്ള രണ്ടു വികൃതിക്കുട്ടികളെയും അവർക്കു ചുറ്റുമുള്ള ലോകത്തെയും ഹാസ്യാത്മകമായി അവതരിപ്പിക്കുന്ന ചിത്രകഥയാണിത്. കാർട്ടൂണിസ്റ്റ് ടോംസ് ആണ് ബോബനും മോളിയും വരയ്ക്കുന്നത്. മലായാ‍ള മനോരമ വാരികയുടെ അവസാ‍ന താളിൽ പ്രസിദ്ധീകരിച്ചു തുടങ്ങിയ ഈ ഹാസ്യചിത്രകഥ ഇടക്കാലത്ത് കലാകൗമുദി വാരികയിലും പ്രസിദ്ധീകരിച്ചിരുന്നു. ഇപ്പോൾ ടോംസ് കോമിക്സ് എന്ന പ്രസിദ്ധീകരണത്തിലാണ് ബോബനും മോളിയും പ്രസിദ്ധീകരിക്കപ്പെടുന്നത്.\n2.9 ഉപ്പായി മാപ്ല\nകിഴുക്കാംതൂക്ക് പഞ്ചായത്തിലാണ് ബോബനും മോളിയും ചിത്രീകരിക്കപ്പെടുന്നത്.ബോബന്റെയും മോളിയുടേയും കുസൃതികൾ എന്നതിലുപരി കേരളത്തിലെ മധ്യവർഗ്ഗ ജീവിതത്തിന്റെ തമാശകൾ, ആനുകാലിക രാഷ്ട്രീയ-സാമൂഹിക സംഭവങ്ങൾ എന്നിവയാണ് ഈ ഹാസ്യചിത്രകഥയിലൂടെ ടോംസ് വരച്ചുകാട്ടുന്നത്.\nകുട്ടനാട്ടിലെ തന്റെ വീടിനു സമീപമുണ്ടായിരുന്ന രണ്ടു കുട്ടികളാണ് ബോബന്റെയും മോളിയുടെയും മാതൃകകളെന്ന് ടോംസ് വെളിപ്പെടുത്തിയിട്ടുണ്ട്. തന്റെ കുട്ടികൾക്കും പിന്നീട് ടോംസ് ഇതേ പേരുതന്നെയാണു നൽകിയത്. ബോബനും മോളിയും പ്രസിദ്ധീകരിക്കപ്പെട്ടു തുടങ്ങിയിട്ട് അരനൂറ്റാണ്ടിലേറെയായെങ്കിലും കഥാപാത്രങ്ങൾക്ക് ഒരിക്കലും പ്രായമേറുന്നില്ല.\nബോബനും മോളിയും തന്നെയാണ് ചിത്രകഥകളിലെ പ്രധാന കഥാപാത്രങ്ങൾ. ഇവരുടെ കുടുംബം, നാട്, സ്കൂൾ എന്നിവിടങ്ങളിലുള്ള ഏതാനും വ്യക്തികൾ സഹകഥാപാത്രങ്ങളായി രംഗത്തു വരുന്നു.\nബോബനും മോളിയും അവരുടെ മാതാപിതാക്കളായ പോത്തൻ-മേരിക്കുട്ടി ദമ്പതികളോടൊപ്പം\nബോബന്റെയും മോളിയുടെയും അച്ഛൻ. പോത്തൻ വക്കീൽ എന്നാണു പേര്. ബോബനും മോളിയും പപ്പാ എന്നു വിളിക്കുന്നു. മിക്ക ചിത്രകഥകളിലും പോത്തനെ കേസില്ലാ വക്കീലായാണു ചിത്രീകരിക്കുന്നത്. തന്റെ സുഹൃത്തും അയൽ‌വാസിയുമായിരുന്ന അലക്സിനെ മാതൃകയാക്കിയാണ് വക്കീൽ എന്ന കഥാപാത്രത്തെ സൃഷ്ടിച്ചിരിക്കുന്നതെന്ന് ടോംസ് പറഞ്ഞിട്ടുണ്ട്..\nബോബന്റെയും മോളിയുടെയും അമ്മ. ഒരു സാധാരണ വീട്ടമ്മ.\nപഞ്ചായത്ത് പ്രസിഡന്റ് ഇട്ടുണ്ണനും ചേട്ടത്തിയും.\nകീഴ്ക്കാംതൂക്ക് പഞ്ചായത്തിന്റെ പ്രസിഡന്റ്. കാര്യമായ വിവരമില്ലാത്ത ഇട്ടുണ്ണന്റെ പൊട്ടത്തരങ്ങൾ മിക്കചിത്രകഥകളിലും ചിരിക്കു വകനൽകാറുണ്ട്.\nഇട്ടുണ്ണന്റെ ഭാര്യ. ചേട്ടത്തിയുടെ പേര് ചിത്രകഥയിൽ ഒരിടത്തും പരാമര്ശിക്കപ്പെടുന്നില്ലെങ്കിലും ഇവർക്കൊരു പേരുണ്ട്- മജിസ്റ്റ്റേറ്റ് മറിയാമ്മ. ഹെഡ് നേഴ്സാണെന്ന പറഞ്ഞായിരുന്നു ചേട്ടനുമായുള്ള കല്യാണം നടന്നത്. കല്യാണശേഷമാണ് ചേട്ടനറിയുന്നത് അവർ വെറും സ്വീപ്പർ മാത്രമാണെന്ന്.കാർട്ടൂൺ രൂപപ്പെടുന്ന കാലത്ത് കേരളത്തിൽ പ്രചാരത്തിലുണ്ടായിരുന്ന ചട്ടയും മുണ്ടും ആണ് ചേട്ടത്തിയുടെ വേഷം. ഭർത്താവിനെ മതിപ്പില്ലാത്ത ഒരു മൂരാച്ചിയായാണ് ചേട്ടത്തിയെ ടോംസ് അവതരിപ്പിക്കുന്നത്.\nകഥാപശ്ചാത്തലത്തിൽ ഏറ്റവും കാര്യഗൗരവമുള്ള ആൾ. ആനുകാലിക സംഭവങ്ങൾ തമാശയായി അവതരിപ്പിക്കുമ്പോൾ ടോംസ് മിക്കവാറും ആ‍ശാനെ ചുറ്റിപ്പറ്റിയായിരിക്കും കഥ വികസിപ്പിക്കുക. ആശാന് പ്രത്യേകിച്ച് മറ്റൊരു പേര് റ്റോംസ് നൽകിയിട്ടില്ല.\nവളരെ ശ്രദ്ധേയമായ കഥാപാത്രം, ഒരു ചെറിയകുട്ടിയാണ് ഉണ്ണികുട്ടൻ. കൊച്ചുകുട്ടികളുടെ നിഷ്കളങ്കതയിൽ ഉണ്ടാകുന്ന സംഭാഷണങ്ങളും ആശയങ്ങളും ആണ് ഉണ്ണിക്കുട്ടൻ എന്ന കഥാ പാത്രത്തിന്റേത്.\nസ്ത്രീലമ്പടനായ കഥാപാത്രം. ഹിപ്പി സംസ്കാരത്തിന്റെ അടയാളമായ ഹിപ്പിത്തലമുടി, ഊശാൻ താടി, കയ്യിൽ ഒരു ഗിറ്റാർ എന്നിവയാണ് അപ്പിഹിപ്പിയുടെ പ്രത്യേകതകൾ. നാട്ടിലുള്ള ഏതെങ്കിലും യുവതിയുടെ പിറകേ നടക്കുകയാണ് അപ്പിഹിപ്പിയുടെ പ്രധാനജോലി. കോട്ടയത്ത് ഒരു പൊതുപരിപാടിയിൽ പങ്കെടുക്കാനെത്തിയ ടോംസ് അന്നവിടെയെത്തിയ ഗാനമേള സംഘത്തിലെ ഗിറ്റാറിസ്റ്റിനെ മാതൃകയാക്കിയാണ് അപ്പിഹിപ്പിയെ വരച്ചെടുത്തത്.\nഒരു മുസ്ലീം കഥാപാത്രമാണ് പരീത്. നാട്ടുകാരിൽ ഒരാളായാണ് പരീത് കുട്ടിയെ അവതരിപ്പിക്കുക.\nഒരു ക്രിസ്ത്യൻ കഥാപാത്രമാണ് ഉപ്പായി മാപ്ല. മിക്കവാറും ഒരു വിഡ്ഡ്യാൻ കഥാപാത്രമായാണ് അവതരിപ്പിക്കുക.\nആശാനെ പോലെ കാര്യഗൗരവമുള്ള ആൾ. ആശാനും കുട്ടേട്ടനുമാണ് സമകാലീന പ്രശ്നങ്ങൾ ചർച്ച ചെയ്യുക.\nരാഷ്ട്രീയ നേതാവ്. മധ്യതിരുവതാംകൂറിൽ പ്രസിദ്ധമായ കേരളാ കോൺഗ്രസ് പാർട്ടിയിലെ നേതാക്കന്മാരെ ഓർമ്മിപ്പിക്കുന്നതാണ് നേതാവിന്റെ രൂപം. കട്ടി മീശ, ജുബ, കണ്ണട എന്നിവയാണു നേതാവിന്റെ അടയാളങ്ങൾ. രാഷ്ട്രീയ സംഭവവികാസങ്ങൾ പ്രമേയമാക്കുമ്പോൾ ടോംസ് മിക്കവാറും നേതാവിനെ അവതരിപ്പിക്കുന്നു. കഥാപാത്രത്തിനു പേരില്ല.\nബോബന്റെയും മോളിയുടെയും സഹപാഠി. തലമൊട്ടയടിച്ചു നടക്കുന്നതിനാൽ കൂട്ടുകാർ മൊട്ട എന്നു വിളിക്കുന്നു. അതല്ലാതെ മറ്റൊരു പേര് ടോംസ് ഈ കഥാപാത്രത്തിനു നൽകിയിട്ടില്ല. മുസ്ലിം കഥാപത്രമാണ് മൊട്ട.\nസംഭാഷണമൊന്നുമില്ലാതെ ചിരിപടർത്തുന്ന കഥാപാത്രമാണ് ബോബന്റെയും മോളിയുടെയും വളർത്തുപട്ടി. ബോബന്റെയും മോളിയുടെയും ശരീര ചലനങ്ങൾ അനുകരിക്കുന്ന പട്ടിക്കുട്ടിയായാണ് ടോംസ് ഈ കഥാപാത്രത്തെ അവതരിപ്പിക്കുന്നത്. ബോബനേയും മോളിയേയും ചിത്രീകരിക്കുന്ന മിക്കവാറും എല്ലാ രംഗങ്ങളിലും ഈ പട്ടിക്കുട്ടിയും പ്രത്യക്ഷപ്പെടാറുണ്ട്.\nബോബനും മോളിയും 1971 ൽ സിനിമയാക്കുകയുണ്ടായി (സംവിധാനം ശശികുമാർ). 2006 ൽ ക്യാറ്റ് ലോജിസ്റ്റിക്സ് എന്ന സ്ഥാപനം ബോബനും മോളിയും കഥകൾ ആനിമേഷൻ ചലച്ചിത്രങ്ങളായി നിർമ്മിക്കുകയുന്ണ്ടായി. 200 കഥകളാണ് ആനിമേറ്റ് ചെയ്തത്. ഇതിന്റെ നിർമ്മാണം സാ‍ജൻ ജോസ് മാളക്കാരനും ആനിമേഷനും സംവിധാനവും നിർവഹിച്ചിരിക്കുന്നത് എ. കെ. സൈബർ (A. K. Saiber) ഉം ആണ്.\nകലാകേരളം - കലാകരന്മാരുടെ പട്ടിക\nബോബനും മോളിയും ബ്ലോഗ്\n↑ എസ്. കലേഷ് (2007-06-02). "ബോബനും മോളിക്കും 50 വയസ്". സമകാലിക മലയാളം വാരിക, ജൂൺ 2-9. p. 37-38. ശേഖരിച്ചത്: 2007-06-15.\n"https://ml.wikipedia.org/w/index.php?title=ബോബനും_മോളിയും&oldid=1758910" എന്ന താളിൽനിന്ന് ശേഖരിച്ചത്\nഈ താൾ അവസാനം തിരുത്തപ്പെട്ടത്: 12:36, 25 മേയ് 2013.